
PRECUVÂNTARE 


Junimist în tinerețe, om politic, publicist şi istoric 
George Panu (9 martie 1848 — 6 noiembrie 1910) provine 
dintr-o familie de militari — tatăl său, maiorul Vasile Panu, 
fiind unul dintre aghiotanții lui Cuza. A dispus de o instruire 
temeinică și variată, având privilegiul de a studia atât în țară 
cât și în Franţa şi Belgia. Studiile liceale le-a absolvit la Iaşi, 
în 1867, avându-i colegi de generaţie.pe A. Lambrior, C. 
Hogaş, C. Dimitrescu — Iaşi. Atras, încă din tinerețe, de 
curentele ideologice radicale şi influenţat de S. Bărnuţiu, se 
înscrie, ca student, în rândul membrilor Fracţiunii libere şi 
independente, remarcându-se prin câteva articole împotriva 
junimiştilor. Cu toate acestea, în 1872 devine membru al 
JUNIMII, apreciat de liderii acesteia și trimis de Maiorescu 

' la studii în Franța, unde avea să studieze la Ecole des Hautes 
i Etudes şi la Colegiul Saint — Barbe din Paris. Din această 
perioadă datează legăturile sale cu grupările socialiste din 

Franța şi Belgia, apropierea sa de liberalism și desprinderea 

de JUNIMEA politică. După obținerea doctoratului în drept, 

la Bruxelles, tânărul jurist revine în țară, fiind numit 

procuror la Iaşi, în 1879. După doar doi ani demisionează 

din acest post, devenind avocat al Eforiei Spitalelor Sf. 

Spiridon din Iași și membru marcant al partidului liberal. Şef 

de cabinet al lui C. A. Rosetti, apoi deputat în 1884, se 

declară un inamic aprig al guvernului liberal al lui I. C. 

Brătianu, pe care îl atacă în ziarul „Lupta”. Datorită 

vehemenţei tonului din articolele despre rege (mai ales 
din cel intitulat „Omul periculos”), este condamnat la doi 
ani de închisoare pentru delictul de lezmajestate (în 
1887). Pleacă în străinătate, apoi este ales deputat, grațiat 
şi reintră în activitatea politică. În Parlament se distinge 
prin susținerea votului universal, condamnarea atitudi- 
nilor antisemite și înțelegerea față de deputaţii socialiști. 
Din 1896 se alătură partidului conservator, al cărui 
membru devine un an mai târziu. Cu toate acestea, revine, 
în 1901, în partidul liberal, publicând studii despre starea 
economică și socială a țăranilor români. În paralel, Panu 
practică și avocatura. 

După două decenii de la desprinderea din JUNIMEA, 
G. Panu îşi publică, timp de cinci ani (1901-1906), în 
revista „Săptămâna”, aducerile aminte despre societatea 
culturală ieșeană. Evocările sale sunt primite cu deosebit 
interes de către publicul cititor interesat în a afla opiniile 
unui fost adept despre o grupare în jurul căreia se purtaseră, 
timp de zeci de ani, discuţii contradictorii. Fără a evidenția 
un talent literar deosebit, proza memorialistică dă la iveală 
scene pitorești, portrete sugestive — dovadă a viei inteli- 
gențe, a spiritului ascuţit de observație şi analiză a 
autorului. Subiectivismul se face însă, din păcate, simțit în 
aprecierile fostului junimist, care nu poate trece peste 
antipatiile politice față de foştii colegi de grupare ideo- 
logică, junimiști marcanţi fiind evocaţi cu o vizibilă tentă 
depreciativă. Chiar rândurile dedicate unor personalități 
precum Eminescu sau Creangă sunt dovada neînțelegerii 
valorii operei lor. Uneori apar în Amintirile... sale mici 
denaturări ori date inexacte — datorate promovării atitudinii 
antijunimiste. Cu toate acestea, G. Panu, prin publicarea 
memoriilor sale junimiste, a făcut pentru JUNIMEA, 
pentru promovarea imaginii, a atmosferei, a membrilor săi, 
mai mult decât oricine. 


Datorită Amintirilor de la „Junimea” din Iaşi a 
dobândit Panu un loc semnificativ în istoria literaturii 
române, lucrarea având o deosebită importanță pentru 
cunoaşterea unui segment important al istoriei noastre 
culturale. 

O deosebită importanţă a acordat G. Panu activității 
jurnalistice, conducând, înființând, redactând numeroase 
publicaţii periodice, temperamentul său de luptător 
aflându-şi un teren propice de manifestare şi afirmare în 
acest domeniu. Jurnalist de excepție, poate chiar cel mai 
remarcabil al epocii sale, colaborator la „Liberalul” în 1883, 
fondator, în 1884, al „Luptei”, pe care o conduce până în 
1892, director al gazetei „Ziua” în 1896, publică şi în 
paginile altor ziare, precum „Epoca”, „Fântâna Blanduziei”, 
„Epoca literară”, „Independence Roumaine”, distingându- 
se în mod constant prin logica argumentării, spiritul caustic, 
analiza pertinentă, tonul polemic; preocupările sale, deşi cu 
precădere situate în zona politicului, nu ocolesc sociologia 
sau literatura, editorialistul dovedind constant o bună 
cunoaștere a subiectelor abordate, inteligență, spirit critic, 
orientare avangardistă. În 1901 întemeiază revista 
„Săptămâna”, pe care, de la prima la ultima pagină, o scrie 
singur; articolele politice sunt cele mai frecvente, dar 
obişnuite sunt şi cele abordând literatura, sociologia ca şi 
comentariile evenimentelor contemporane. Editorul de presă 
este mereu prezent în toate zonele vieţii publice româneşti, 
dar rămâne o voce singulară. 

Etern luptător, redutabil polemist, om politic respectat, 
jumalist incisiv, intelectual cu largă deschidere, George Panu 
se stinge din viaţă la Iași, la 6 noiembrie 1910. 

Fără să fie foarte prolific, un rol important a avut Panu 
în epocă prin activitatea sa de critic şi teoretician. Se pot 
distinge două etape în evoluţia sa în acest domeniu. Primele 
sale manifestări critice stau sub semnul junimismului, al lui 

Titu Maiorescu în special. Este de remarcat contextul în care 
şi-a făcut el debutul — un debut răsunător, de altfel. 

În literatură şi publicistică JUNIMEA obținuse deja, 
până în 1872, victorii incontestabile; în privința istoriei însă 
Haşdeu şi şcoala sa continuau să se bucure de un prestigiu 
meritat. Liderii junimiști nu voiau să accepte impunerea 
noilor orientări în abordarea fenomenului istoric; nu se găsea 
încă un istoric destul de bine pregătit şi dispus să-şi asume 
dificila misiune de a polemiza cu exponentul noii şcoli, de a 
descoperi eventuale erori în eruditele lucrări ale acestuia. 
Spirit combativ, Panu, la îndemnul lui P. P. Carp, și-a 
asumat această dificilă misiune la scurtă vreme după 
adeziunea la gruparea al cărui motto era "Intră cine vrea, 
rămâne cine poate.” Întâiul său articol împotriva lui Haşdeu 
a fost cu atenţie analizat de Maiorescu, Pogor şi Carp, care, 
apreciindu-i valoarea, au și recomandat publicarea în 
paginile „Convorbirilor...” Mai multe numere, din anul 
1872, ale revistei junimiste au găzduit analiza pe care Panu o 
făcea Istoriei critice; erau evidenţiate unele erori ~ reale şi 
necontestate nici de autor — care însă nu prezentau o 
importanță deosebită. Oricum, reacția publicului a fost pe 
măsura aşteptărilor junimiste. Grigore Tocilescu, desemnat 
de Haşdeu, răspundea atacului în paginile „Columnei lui 
Traian”, dezbaterea căpătând proporții. Tânărul istoric 
junimist continua apoi seria anti-haşdeiană prin studiul 
asupra „Atârnării sau neatârnării românilor în diferite 
secole”, ori prin „Studiul istoriei la români”, în care 
formulând, evident, sentințe împotriva lui Haşdeu, se 
străduia să evidențieze deosebirile şi asemănările dintre 
vechea școală istorică şi cea nouă, care se impunea cu 
vigoare. Stârnind un interes incontestabil, mai ales datorită 
stilului critic incisiv, penetrant, viguros, polemica iniţiată de 
Panu a rămas doar o interesantă şi incitantă dezbatere, fără a 
dăuna prestigiului istoricului basarabean. Lui G. Panu i se 

recunoaşte meritul deosebit de a fi subliniat necesitatea unei 
informări riguroase și a unei interpretări la obiect a docu- 
mentelor. Sunt principii care au stat şi la baza concepțiilor 
sale despre literatură şi critica literară. Promotor al unei 
estetici a realismului, Panu s-a manifestat ca adversar 
redutabil al clasicismului, considerat de el ca o piedică în 
manifestarea originalității artistice. 

O a doua etapă a activităţii de critic şi teoretician 
literar a lui G. Panu se află tot sub semnul influenței 
junimiste; ceea ce îl deosebește însă de foștii săi colegi este 
importanța excesivă pe care o acordă pozitivismului. 
Intelectual deschis către nou, refuzând cantonarea în 
modele învechite, Panu dovedea receptivitate față de 
inovaţia artistică şi abordarea sociologică a artei — tendință 
ce se manifesta în evoluţia esteticii europene. 
Manifestându-se ca un critic rigid în domeniul poeziei 
(rămân notorii adnotările neinspirate privind poezia 
contemporană), omul de litere s-a manifestat ca un bun 
estet în dramaturgie, discutând cu competență chestiuni 
legate de tehnica artei teatrale, cronicile sale de spectacol 
fiind remarcabile. La fel de intuitiv, probând o neostenită 
mobilitate intelectuală şi receptivitate la nou, Panu a 
formulat opinii de valoare în domeniul muzicii și picturii 
moderne. Format ca istoric sub influența cercetătorilor 
trecutului din epoca Restauraţiei, fostul junimist a avut 
câteva contribuţii importante în istoriografia românească, 
Cercetări asupra stărei țăranilor în vremurile trecute 
fiind doar una dintre acestea. 

Umanist prin formaţie şi preocupări, intelectualul 
nostru şi-a exersat condeiul şi în producții literare. Fără 
îndoială, Amintirile de la JUNIMEA, adunate în două 
volume în 1908, îi asigură un loc deosebit în rândul 
memorialiştilor, scene pitoreşti, portrete sugestive, carac- 
terizări pertinente fac din lucrarea în cauză o carte de 

referință pentru cea dea doua jumătate a veacului al XIX-lea. 
Nu este lipsit de interes nici volumul Din viața animalelor, 
operă puţin cunoscută, de incontestabilă originalitate şi 
intuiție psihologică. i 

Portrete şi tipuri parlamentare, adevărată inovație în 
publicistica românească a vremii, revelă un excepțional 
portretist, de esență clasică. Portretele sale sunt bine 
construite, observațiile sunt ale unui moralist de mare 
pătrundere, „caracterele” sunt descrise cu umor şi ironie 
incisivă, analiza psihologică revelă profunzime deosebită, 
descrierile denotă un fin observator, verva polemică menține 
treaz interesul cititorului. 


Considerăm că nu sunt lipsite de interes opiniile unor 
contemporani, personalități de marcă ale vieții publice 
româneşti, despre cel care este autorul Portretelor şi 
chipurilor...: portretistul portretizat de contemporani. 

Începem, bineînțeles, cu unul dintre cei care l-au 
cunoscut destul de bine; secretarul perpetuu al JUNIMII nu 
poate trece însă cu totul peste divergenţele de opinii avute cu 
fostul său coleg: 

Născut la Iaşi în 9 martie 1848. În JUNIMEA la 
1872, odinioară făcând parte din „cei trei Români”, 
Istoric, critic şi mare adversar al lui Haşdău şi al lui 
Ureche. După plecarea sa la Paris disprețui studiul 
istoriei şi deveni filosof pozitivist. Din cauza carac- 
terului său numit „răutăciosul Panu”. Acum profesor, 
judecător şi jurnalist roşu înfocat. În urmă (1884 
duşmanul cel mai înfocat al JUNIMII. Mort la 6 
Noemvrie 1910. 

(Iacob Negruzzi, „Dicționarul JUNIMII”) 

Take Ionescu, de altfel acerb criticat de G. Panu, îl 
aprecia astfel pe adversarul său politic: 

Panu a fost una dintre cele mai frumoase inteli- 
genţe pe care le-am întâlnit în România. Raționamentul 
lui te strângea ca într-un cieşte şi se poate califica drept 
o gimnastică de logică. Oratoria lui Panu, deşi el avea o 
mare greutate de expresiune, producea o mare impresie, 
pentru că îţi părea că asişti la însăşi concepțiunea ideii. 
Foarte adesea paradoxal, ca toi acei în a căror 
inteligenţă predomină logica verbală. Nici un orator în 
România şi nici un ziarist nu mânuia mai cumplit decât 
Panu, ironia. Imaginile lui chiar, de altfel originale şi 
foarte nimerite, procedează din ironie. Cu toate marile 
defecte pe cari le-am cunoscut şi nu pot să le 
tăgăduiesc, Panu ar fi jucat un rol mai mare într-o țară 
de guvernământ popular; în oligarhia noastră lucrul 
era imposibil. 

(C. Hogaş, în „Viața Românească”, 1910) 


Constantin Dissescu, ministru al Instrucţiei, l-ar fi 
dorit pe autorul nostru exersându-şi capacitatea la o catedră 
universitară: 

Pentru Panu nici o chestiune nu era obiectivă. 
Soluţiile le da pe ipoteză. În darea lor se preocupa înainte 
de toate de stabilirea ipotezelor, dintre cari alegea pe 
aceea care i se părea determinantă. Odată ipoteza găsită, 
soluția mergea de la sine. Publicul cititor, sau Parla- 
mentul care-l asculta, fixat în ipoteza care se persuada 
lesne de soluția dată. Dacă de fapt soluția ce propunea nu 
era admisă, nu este mai puțin adevărat că dădea impresia 
unei puternice persuasiuni. Acest mare meşteşug totuşi, 
în rezultanta totală, i-a împiedicat de multe ori izbânda. 

Pentru mine, Panu a fost mai mult un învins al 
vieţii, cu toate calitățile de inteligenţă şi spirit critic, decât 


- 11 - 


un învingător. Desigur că dacă s-ar fi dat mai mult vieții 
culturale, ar fi putut aduce mari servicii învățământului 
universitar. 

Un alt om politic, I. G. Duca, îi remarca talentul de 
orator: 

Genul său oratoric era unic şi cu totul personal El 
nu entuziasma auditoriul. EI îl minuna prin pătrunderea 
spiritului său de analiză, îl subjuga prin puterea logicii 
sale implacabile şi-l delecta prin ironia sa fără de 
pereche. Ceea ce dădea elocinţei sale o pecete deosebită e 
că nu se mulțumea să afirme ideile lui, el arăta celor ce-l 
ascultau cum a ajuns la concluzia dată, te făcea să 
urmăreşti raționamentul lui pas cu pas şi să asişti la 
elaborarea cugelărei sale veşnic luminoasă şi veşnic 
originală, aşa încât eşiai de acolo înălțat sufletește, 
fiindcă te învăluia într-o atmosferă de artă şi 
intelectualitate, 

(L G. Duca, Discurs rostit în numele Guvernului la 
înmormântarea lui Gh. Panu) 


Dramaturgul și jurnalistul Constantin Bacalbaşa, 
discipol al lui Panu, cucerit de ideile democratice ale 
acestuia, a schiţat şi el o descriere a maestrului său: 

Creer cu totul de elită, impresionabil până la 
nervozisme, avea o mare putere de analiză, pătrundea 
fără întârziere controversele, stăpânea o foarte serioasă 
cultură. În viața intimă era unul din cei mai apropiaţi 
oameni. Glumej, camarad neasemănat, inimă de aur, 
lipsit de darul răzbunătorului, dar slab în fața ispitelor 
vieței. 

Un intelectual şi un boem, o activitate febrilă şi un 
apatic, un ațâțător de oameni şi un ne-energic, un 
provocător la acțiune şi un abstinent necurmat. O figură 
superioară încheiată din contrast. O ambiţiune domoală 

care aştepta să fie satisfăcută, fără ca el să aducă prin 
lucrare personală realizarea satisfacţiei. 
Totuşi a fost un mare om al ţării. 
(C. Bacalbaşa, „Universul literar”, 1910) 


Un contemporan, C. D. Anghel, ne-a lăsat o sugestivă 
descriere fizică a incisivului jurnalist: 

Ca înfăţişare Panu era un om scund şi îndesat, 
masiv. Avea un chip plin şi rotund, încununat de o chelie 
precoce şi încadrat de o barbă rară şi scurtă, urmând 
ovalul figurii: gura era largă şi buzele cărnoase, sub 
mustața țepoasă. Nasul borcănat şi ochii vii, scânteetori 
de inteligență şi maliție. În total, capul lui părea modelat 
cu neîndemânare de un ucenic de sculptor. Când vorbea, 
gesturile-i erau scurte şi stângace, mimica plină de 
expresii. Prietenos şi hazliu, nu era om cu care să nu 
glumească. 

(C. D. Anghel, „Libertatea”, 1910) 


În Parcul Cişmigiu, în mijlocul capitalei, cei care l-au 
prețuit pe G. Panu i-au ridicat un bust din bronz pe soclul 
căruia au inscripționat pentru posteritate: „Gh. Panu — 
sămănătorul de idei”. Sintagma îi aparține de fapt lui 
Garabet Ibrăileanu şi este extrasă din discursul său la 
înmormântarea remarcabilului personaj. Încheiem şi noi 
seria evocărilor cu un citat din cuvântul criticului ieşean, 
citat care evocă, se pare, esența personalității sale: 

Gh. Panu a fost un creator şi un sămănător de idei. 
Nimeni la noi n-a avut o minte atât de bogată în 
consideraţii asupra lumii. Pentru omul acesta vibrant, cu 
ochii neliniştiți, nimic nu era banal. El vedea în orice 
lucru aspectul nou şi original. 

Acei care l-au urmărit şi care l-au admirat se vor 
deprinde cu greu cu lipsa lui. De când fin minte eram 

obişnuiţi să ne întrebăm: „Ce va zice Panu?” ori de câte 
ori se punea o problemă. 
Dar mai presus de toate, Panu a fost un polemist. 
După cum Eminescu a fost Poetul, Conta Filosoful, 
etc, aşa Panu a fost Polemistul, 

În dublă calitate — de deputat şi ziarist — G. Panu s-a 
aflat pentru o perioadă (la sfârşitul deceniului nouă al 
secolului al XIX-lea) în contact apropiat cu oamenii politici 
ai vremii. Intenţia sa, când a schițat „portretele” care 
urmează, a fost de a surprinde mai mult nota şi caracterul 
dominant al celor vizați, 

„Lucrarea de față, despre valoarea căreia nu există 
îndoieli, nu a cunoscut decât o primă ediție. Dat fiind 
caracterul documentar incontestabil al scrierii am consi- 
derat că o reeditare nu poate fi decât benefică. 


Carmen şi Dan Jumară 

Cuvânt al editorului 
-= din 1893 — 


Obţinind de la d. G. Panu autorizarea de a edita 
scrierile d-sale economice, financiare, politice şi literare cu 
care a ilustrat coloanele ziarului “Lupta”, al cărui director 
a fost în timp de vreo şapte ani, sîntem fericiți a putea da azi 
primul volum al acestor scrieri, cuprinzînd portretele şi 
tipurile parlamentare. 

Cu privire la împrejurările în care d. Panu a scris 
aceste portrete şi tipuri, precum şi a caracterului ce ele au, 
sîntem autorizaţi de autor a spune următoarele. 

În sesiunea Camerei din anul 1888, d. G. Panu, ca 
deputat şi ca director al ziarului «Lupta», fiind în contact 
zilnic cu toate notabilitățile politice şi camarazii săi din 
Cameră, a fost pus în poziţiune de a-i cunoaşte de aproape 
şi de a-şi putea forma oare-care păreri asupra lor. 

Ceea ce prezentăm astăzi publicului, - afară de 
tipurile parlamentare care în adevăr răspund la calificativul 
lor, - în ceea ce priveşte portretele, putem zice că este un 
cuvînt cam pretenţios, de vreme ce d. Panu le scria în fuga 
condeiului, căutind să surprindă mai mult nota şi caracterul 
dominant, fără ca să aibă nici vremea nici intenția de a 
prezenta în adevăr portretele complete şi îngrijite. 

Din volumul de faţă cititorii nu-şi vor putea forma 
decit o idee generală, fugitivă asupra oamenilor noştri 
politici precum şi despre Camera din 1888, - de aliminterea, 
precum am zis, autorul nici nu are altă pretenţie. 

În legătură cu portretele şi tipurile parlamentare stau 
schiţele şi fizionomia Camerei, făcute de d. Panu în cursul 
sesiunilor din anii 1888 şi 1889. Portretele parlamentare 
deci, pentru a fi mai bine înţelese, trebuiesc puse în cadrul 
lor natural, adică în fizionomia Camerei despre care am 
vorbit. Cu alte cuvinte în volumul de față, cititorii vor face 
numai cunoştinţa persoanelor despre care se pomeneşte în 
fizionomia Camerei de atunci. 

Sfirşind, anunțăm pe cititori că în curînd vor apare 
două volume cuprinzind fizionomia Camerilor din 1888 şi 
1889, volume care vor completa pe cel de faţă şi vor arunca 
o lumină vie asupra chestiunilor parlamentare care s-au 
tratat în acea perioadă parlamentară. 


I 

D. APOSTOLEANU 


D. Apostoleanu, deputat de la Focșani, este unul 
din stîlpii grupului d-lui L. Catargiu şi în acelaşi timp 
una din reputaţiile conservatoare. 

Deputatul de la Putna este tipul omului fin, 
rezervat, cu maniere dulci de tartuf. Totul este studiat 
în el: mersul, vorba, căutătura. Este cunoscut de toți că 
d. Apostoleanu nu priveşte pe nimenea drept în față, 
cînd vorbeşte ţine ochii închişi sau clipește des. 
Colegii săi de barou spun că tocmai cînd d. 
Apostoleanu vorbeşte cu ochii închiși, tocmai atunci e 
mai fin, mai periculos, tocmai atunci pregăteşte vre-o 
cursă juridică adversarului. 

D. Apostoleanu e cunoscut ca unul din cei mai 
buni avocaţi din țară şi ca unul din cei întîi oratori ai 
baroului. Totuşi la Cameră d-sa are un rol şters, rar ia 
cuvîntul și nici odată în chestii importante, ci mai cu 
seamă în chestii de regulament. Ca orator de Cameră îl 
cunoşti de departe că este avocat, căci dă, de la cele 
dinti cuvinte, acea turnură discuţiei şi argumentării, 
care este caracteristică avocatului identificat cu 
meseria sa. 

De altminterea se poate vedea chiar prin pînza 
semi-obscură a deputatului, calitățile de- orator ale 
avocatului. Cu glasul gros de bas profund, cel mai 
adînc bas din Cameră, cu gestul larg şi variat, cu 
spinarea îndoită, d. Apostoleanu pledează bine chestia 
de regulament şi o cîştigă înaintea... majorității. 

D. Apostoleanu îşi are locul său în dosul băncii 
ministeriale; cînd discuţia este încurcată el are cu d. L. 
Catargiu, dese înțelegeri care se sfirșesc printr-o cerere 
de cuvînt. 

Deputatul de la Focşani este unul din aspiranţii la 
minister, era chiar să fie deja ministru dacă influența 
d-lor Lahovari și Manu nu ar fi făcut să se întoarcă 
balanța în altă parte. D. Apostoleanu a suferit cu 
resignare înfrîngerea şi dacă guvernul conservator 
durează, de sigur că d. Apostoleanu va fi ministru. 

Inteligent şi cumpătat, d. Apostoleanu este unul 
din cei mai buni sfătuitori ai d-lui L. Catargiu. În 
Cameră, adică în şedinţă publică rolul său este, cum am 
zis, şters; nu e acelaşi lucru în conciliambule şi în 
întruniri particulare. Acolo d. Apostoleanu ia parte activă 
şi are un rol considerabil, de multe ori propunerile sale 
au determinat acţiunea întregului partid. 

D. Apostoleanu aparține generaţiei trecute prin 
educație şi cultură, cu toate acestea este unul din cei mai 
dezbrăcaţi de prejudecăţi dintre vechii conservatori. De 
ce e conservator nu se ştie. Probabil fiindcă e foarte 
bogat şi are multe proprietăţi. 

În Cameră d. Apostoleanu este considerat ca unul 
din aghiotanţii şefului. Cînd este o listă de format, o 

comisie de numit, un vot de dat, el este consultat de 
conservatorii mai puțin cu vază. i 
Deputatul de la Focşani are o mare aversiune 
contra junimiştilor; mai cu seamă d. Carp îl 
exasperează în ultimul grad. Sub guvernul junimist 
făcea opoziţie crîncenă, şi a fost dintre puţinii care în 
momentele de izolare ale d-lui L. Catargiu nu l-au 
părăsit, ci din contră i-a susţinut moralul. 
În politică, în înalta politică nu joacă mare rol; 
talentul său se compune din finețe, din șurubării de 
spirit simplu, el este prea fin pentru politica care. se 
face. Într-un parlament Italian, d. Apostoleanu nu ar 
ceda în fineţe nici unui pregătitor de lovituri de culise. 
La noi însă unde politica se face cu lovituri mari de 
pumn şi cu ridicături teribile de glas, finul şi tartuful d. 
Apostoleanu este cam depeizat. DI 
Astăzi d. Apostoleanu este stăpîn pe situația 
Focşanilor şi are ca adversar pe d. Voinov în cîmpul 
liberal. 

C. C. ARION 


C. Arion este un exemplu foarte curios al omului 
de talent; cult, înzestrat cu toate darurile naturale de a 
juca un rol, de a avea o voință şi de a şi-o impune, şi 
cu toate acestea el e şters, se pune singur pe planul al 
doilea, plăcîndu-i să rămînă în penumbră! Căci 
necontestat e că d. Arion are talent și că situația sa 
politică este mult mai prejos decît aceea pe care cu 
meritele sale ar putea să o aibă. 

Cauza acestei semi-eclipse o găsim în indolența 
şi scepticismul naturii sale. D. Arion este un fel de 
epicurian în politică, sau mai bine un adorator al 
Nirvanei. El nu-şi dă nici o silință, nu pune nici o 
ambiţie. Dezbrăcat de orice emulaţie, şi mai cu seamă 
de orice spirit de invidie, vecinic senin, vecinic 
surîzînd, d. Arion nu se poate pasiona pentru politică. 
Este poate deputatul cel mai filosof în această 
privinţă. Încă nu l-a văzut nimenea pe d. Arion 
enervîndu-se, punînd foc și ardoare într-o chestie 
oare-care. În mijlocul furtunilor parlamentare cele 
mai teribile, cînd apostrofele se încrucișează și curg 
ca ploaia, deputatul de la Ilfov rămîne nu rece, ci 
liniştit şi surizător. Cu atît mai puțin încă nu l-a văzut 
nimenea în Cameră pe d. Arion înfuriat şi cuprins de 
patimă. 

Am zis că d. Arion ar putea să joace un rol activ 
mult mai important. În adevăr, d. Arion are un real 
talent de vorbă, e cam declamator, dar acest mic defect 
e acoperit printr-o voce caldă, simpatică. Posedînd 
cunoştinţe variate şi avînd un spirit ales, el ştie a trata 
o chestiune și a lăsa cea mai bună impresie. Cu toate 
acestea, d. Arion rar ia cuvîntul în Cameră. Pentru ce? 
Întreabă natura sa sceptică și caracterul său cam apatic. 

Deputatul de care ne ocupăm are idei lămurite 
asupra tuturor chestiilor însemnate. Cînd vorbeşte 
cineva în particular cu el, vede îndată că nu lipsa de 
idei sau de judecată îl împiedică de a lua cuvîntul. 
Ideile sale sînt liberale, rar el merge pînă la 
democratism, ba am putea zice că de multe ori 
dogmatismul școlii sale îl face ca să apară mai mult 
conservator decît democrat. Este unul din acele spirite 
echilibrate, timide, care preferă să fie mai de grabă 
înapoi decît prea înainte. 

Pe d. Arion numai regimul colectivist l-a cam 
scos din apatia sa naturală. În adevăr, după multe 
tergiversări, el s-a hotărît ca să facă opoziție d-lui I. 
Brătianu şi a făcut-o serioasă şi chiar energică. 

De atunci o mare deziluzie se pare că l-a cuprins. 
În adevăr, fiasco făcut cu gruparea Fleva-T. Ionescu- 
Arion, venirea la putere a junimiştilor, confuzia şi 
destrăbălarea politică, a avut de efect că d. Arion a 
căutat de atunci să fie din ce în ce mai mult în 
penumbră. 

Guvernul junimist văzînd în d. Arion un spirit 
moderat şi o natură aleasă, a căutat să-l cultive. Aşa se 

explică cum d. Arion a fost ales deputat de Ilfov. De 
atunci d. Arion a contractat simpatii pentru grupul 
junimist, și s-a înscris la clubul Constituţionalilor, însă 
în calitate de liberal, împreună cu d. T. Ionescu, cu 
care este prieten personal şi poate chiar politic. 

D. Arion este dușman declarat al guvernului 
conservator și în momentul cînd Constituționalii se vor 
apropia de d. L. Catargiu, în acel moment el va rupe cu 
aceia orice legături, 

N. CEAUR ASLAN 


Necontestat că d. Aslan este un om de talent, dar 
în ultimul timp talentul său începe a deveni «vieux jeu». 

A fost un timp în care d. Aslan era în parlament o 
stea de prima mărime, în care nu se vorbea decît de 
briliantele sale calități de tribună şi de fineţea sa extra- 
ordinară în politică. D. Aslan intrând în Camera 
actuală, după o absenţă parlamentară de 14 ani, venea 
cu o legendă. Deputaţii tineri, arătîndu-l cu degetul, 
întrebau încet cu un fel de respect: «Acesta e Aslan?» 
Am auzit că este «admirabil orator!» 

Ei bine, francamente trebuie să spunem că a fost 
o mare decepție pentru toți, chiar și pentru amicii săi 
intimi. D. Aslan a târât piciorul stîng în Cameră cînd a 
intrat, căci nu i-a izbutit nimic, dar absolut nimic, 
legenda s-a împrăştiat ca fumul, gloria s-a evaporat şi 
din toate nu a rămas decît că d. Aslan este un om de 
talent, opozant teribil sub junimişti şi lateral înfocat 
sub conservatori! 

D. Aslan este evident că e orator, Deşi are o voce 
răguşită ingrată, totuşi are elocuţia facilă şi fraza 
corectă. Dar ce păcat că cele ce spune d. Aslan nu 
interesează de loc! 

Cele de multe ori se pierde în paranteze şi 
digresiuni interminabile, altă dată se dedă la o 

gimnastică de frazeologie goală, iar cînd este în chestie 
e sofist, difuz şi mai totdeauna paradoxal, voind să 
facă pe finul şi pe originalul. 

În Camera actuală a luat de cîteva ori cuvîntul, 
însă totdeauna a făcut fiasco, fiasco vădit, pipăit, 
recunoscut cel puțin o dată de însuşi d-sa! 

Ultima dată cînd a dezvoltat faimoasa interpelare 
la județul Iași, de la cele dintii vorbe ale oratorului 

„deputaţii, în mare majoritate, au părăsit băncile, 
însărcinînd pe uşieri să-i prevină cînd va sfirşi d. 
Aslan!... 

Deputatul din laşi trece drept foarte fin în politică 
şi în intrigi politice; posibil... decît fineţea sa este, cum 
am spus, demodată. D. Aslan se vede că este dintr-o 
altă şcoală, care acum este învechită, aşa, comparează 
de d. Aslan cu d. T. Ionescu și vei vedea îndată 
enorma deosebire! 

Deputatul din laşi a fost şi este conservator. 
Nimenea nu l-a luat în serios cînd acum doi ani s-a 
botezat liberal. Aceasta a făcut-o cînd conservatorii 
locali l-au repudiat la alegerile comunale. De aceea nu 
a surprins pe nimenea lateralismul d-lui Aslan, adică 
cînd acesta a trecut fățiș, în lunile din urmă, la d. 
Catargiu. Ar fi fost de mirat dacă nu se întîmpla 
aceasta. 

Am zis că d. Aslan făcea opoziţie crîncenă 
guvernului junimist, în așa grad încît el a votat contra 
legii vînzării în loturi, numai ca să nu dea un vot 
favorabil guvernului. Făcînd aceasta d. Aslan primea 
inspiraţie de la d. L. Catargiu. 

D. Aslan se pare că şi-a legat soarta politică de 
aceea a d-lui Mârzescu, precum şi acesta din urmă de a 
d-lui Aslan. În adevăr, politica le e comună, viitorul de 
asemenea. Deputatul de lași este ambițios, însă nu pînă 
a aspira de a se face ministru, ci pînă a pune mîna pe 
situația în localitate. Şi întocmai după cum într-o operă 
italiană, Aetius, generalul Roman, propune lui Atila ca 
să împartă lumea, el luînd occidentul lăsînd orientul lui 
Atila, aşa şi d. Aslan caută a împărți cu d. Mârzescu 
Iaşul, unul luînd comuna, lăsînd celuilalt județul. Pînă 
acum însă nici unul nu a luat nimic, decît speranța 
peştelui care este încă în baltă și a iepurelui care 
aleargă în cîmpie! 

D. Aslan aparține generaţiei de politicieni fără 
idei, fără persistenţă, cel puţin în idei, pe care chestiile 
sociale şi economice îl ocupă foarte puţin şi pentru 
care întreaga politică consistă în lupte deșarte şi în 
pregătiri de şiretenii la adresa adversarului. De aceea 
cu timpul şi cu ideile noi, d. Aslan devine din ce în ce 
mai palid ca figură politică, cu tot talentul şi 
inteligenţa ce posedă. 

Am zis că d. Aslan este ambițios. De aceea nu se 
ştie dacă la toamnă nu va întoarce cojocul pe dos, şi nu 
va face opoziție guvernului conservator, îndată ce se 
va convinge că d. L. Catargiu nu e dispus să-i dea 
situaţia politică din Iași. 

N. BIBESCU 


Sînt puțini deputaţi care să aibă o figură mai 
simpatică şi mai deschisă decît a d-lui N. Bibescu. 
Bine făcut, tînăr încă, avînd o turnură militară, cu rîsul 
franc şi cu ochii veşnic veseli, d. Bibescu atrage de la 
început simpatia tuturor. 

D. Bibescu nu face nici un caz de originea sa 
princiară, din contra, în una din ședințele din cea din 
urmă Cameră colectivistă, d-sa a aruncat peste bord 
prinția şi pretențiile de prinţ în aplauzele întregii 
Camere. - 

Din contră, d. Bibescu nu scapă o ocazie fără a 
nu manifesta sentimentele sale democratice şi iubirea 
largă pentru țărănime. Acesta este poate singurul rol pe 
care trebuie să-l ia orice prinţ, care a renunțat la 
titlurile sale... 

Deputatul de care ne ocupăm, nu aparține nici 
unui partid. Aparținuse mai mult naţionalilor liberali; 
dar este știut cum egoismul şi răutatea lui I. Brătianu 
îndepărtează din jurul său pe toți oamenii de valoare, 
pe toți cei independenţi. Trebuia deci să vină rîndul şi 
d-lui N. Bibescu. Cu ocazia discuţiei creditului pentru 
fortificaţii, I. Brătianu l-a repudiat în mod categoric, 
l-a repudiat într-un chip teatral, melodramatic, aşa cum 
acel personaj ridicol ştie să vorbească. «Între d-ta şi 

între țară» a zis d. I. Brătianu adresîndu-se d-lui N. 
Bibescu, «nu mai este nimic comun de astăzi înainte». 

La această excomunicare ridicolă, d. N. Bibescu 
s-a mulțumit a zîmbi şi a ridica din umeri. lar firfiric, 
mititel şi țanțoş, s-a depărtat cu paşi uriași... 
închipuindu-şi că țara-l urmează, iar d. N. Bibescu 
rămîne ca Robinzon izolat în insula sa... 

D. N. Bibescu este unul din cei mai mari oratori 
care posedă parlamentul, poate cel dintii, poate unicul 
chiar... Nimenea nu face mai tare să vibreze decît 
dînsul coardele delicate ale sentimentelor celor mai 
variate, nimenea nu este ascultat cu mai mare atracție. 

Unii îşi închipuiesc că aceasta se datorează 
tonului declamator care totdeauna impune, după cum 
aceasta este cunoscut la teatru. Este o eroare: d. N. 
Bibescu este orator nu fiind că declamă, ci fiind că e 
independent și, cu toată declamaţia, are în glas acea 
cultură și vivacitate care face să ți se furnice tot 
trupul cînd atinge un sentiment pe care îl 
împărtăşeşti. 

În genere oratorii, mai cu seamă cînd sînt 
declamatori, nu întrunesc și calităţile mai consistente 
în discursurile lor, precum fond, argumentare, logică. 
Oratorii sînt tîrâţi de frază şi îmbătaţi de period, aşa că 
lasă în penumbră partea cam seacă a argumentării. De 
altă parte, oratoria briliantă exclude firul logic, 
înlănțuirea. Logica este prea strimtă pentru variațiile 
nesfîrşite ale unei retorice bogate. 

Ei bine, D. N. Bibescu face excepţie de la această 
regulă. D-sa este unicul poate care întrunește cele două 

calități care sînt separate, anume abundența frazei, 
coloritul cu logica şi argumentarea. 

În dezbaterile relative la fortificații, d. N. 
Bibescu nu a fost numai orator briliant ci om cu logica 
strînsă, nu s-a arătat numai ca om competent în 
materie, ci și ca orator care ştie a-şi aranja discursul 
aşa ca el să se desfăşoare cu o înlănțuire admirabilă. 

D. N. Bibescu este un izolat, un rătăcit; acțiunea 
sa parlamentară este restrînsă din această cauză. De 
altminterea, faptul că nu a făcut prea multă politică 
pînă acum și a stat mai mult retras îi face o situaţie 
cam delicată. D-sa îşi dă seama perfect de situația 
partidelor noastre, vede foarte bine că cu ele nu e mare 
lucru de făcut, de aceea nu se înrepimentează, de aceea 
face mai mult politică ca diletante decît ca om politic. 

Colectiviștii - afară de cei interesați - pusese 
acum un an mari speranţe în d. N. Bibescu, mulţi îl 
designau în petto ca viitorul succesor al d-lui N. 
Bibescu, căci nu avem toate datele. Pînă acum d. N. 
Bibescu nu a făcut discursuri politice, nu s-a aruncat 
pe arena arzătoare a luptelor de partide, încît nu se 
poate bine şti ce gîndeşte, care-i sînt ideile şi la ce 
tinde. Cum am spus la început, tot ce se poate zice de 
d-sa, este că are mari simpatii pentru ideile 
democratice. Acest sentiment l-a arătat cu ocazia 
vînzării în loturi a bunurilor statului. 

Pînă acum d. Bibescu nu este încă un om politic, 
fiind că nu s-a afirmat ca atare. Se pare că cariera nu-l 
prea atrage. Dacă este să hazardăm o părere, noi 
credem că d. N. Bibescu se va mulțumi totdeauna ca să 

fie în parlamentele noastre o podoabă oratorică şi un 
om complet în materie militară, fără a aspira la altceva. 
Poate să ne înşelăm; timpul va dovedi. 

C. BOBEICĂ 


D. C. Bobeică are de mult reputaţie de om de 
spirit, încît nu este nevoie ca să o stabilim, ci ne 
mărginim numai a o constata şi noi. 

Cu o figură simpatică, pînă la vîrsta de 48 de ani, 
cu căutătura inteligentă și cu rîsul şi ironia veşnic pe 
buze, d. Bobeică e unul din deputaţii cei mai simpatici, 
iubit de toată lumea, fără deosebire de partid. 

Ar fi o greşeală de a voi să judecăm pa d. 
Bobeică ca om politic, ca om de partid; nici odată el nu 
s-a gîndit serios să facă sau să fie. Deputatul de 
Botoșani reprezintă spiritul viu şi uşor, scepticismul şi 
veselia. Ceea ce preocupă mai mult pe d. Bobeică, este 
de a descoperi ridicolul şi a-l exploata, mai cu seamă 
ridicolul sub forma gravă și pedantă face deliciile d-lui 
Bobeică. 

Şi d. Bobeică face politică, şi el are idei, decît 
toate acestea le pune totdeauna sub forma glumeaţă şi 
spirituală, sub forma ușoară care aduce rîsul pe buze. 
Însă sub această formă ateniană, d. Bobeică face 
observaţii foarte drepte, de multe ori profunde. Adese 
ori el glumind a găsit cuvîntul situaţiei. 

Cuvintele de spirit și apropourile d-nului Bobeică 
sînt numeroase; cînd e în vervă el le aruncă cu 
amîndouă mîinile în dreapta şi în stînga. Este cunoscut 

cît C. A. Rosetti ținea la d. Bobeică, pentru unicul 
cuvînt că deputatul de Botoşani este om de spirit şi 
nimenea nu ignoră cum C. A. Rosetti iubea oamenii de 
spirit. 

D. Bobeică profita de această amiciție şi spunea 
naționalilor-liberali adevăruri crude, teribile, pe care 
auditorii le înghițeau fiind că erau zise cu grație şi cu 
umor. 

O anecdotă din timpul unei Camere a d-lui I. 
Brătianu: 

Pe banca ministerială era un om de mare valoare, 
dar care trăda că nu disprețuiește băutura. 

Se face o propunere din inițiativă parlamentară, 
Preşedintele întreabă: «Care este părerea guvernului?» 

Ministrul în chestiune răspunde: «guvernul aderă». 

Iar d. Bobeică cu glasul său strident și mușcător 
strigă «Maderă». Un hohot de rîs izbucni în toată 
Camera, majoritate şi minoritate. 

D-nul Bobeică, de ani întregi de cînd face 
politică în felul său, a avut vreo 10 luni de eclipsă, 10 
luni în care mulți din amicii săi s-au temut pentru 
spiritul şi verva deputatului de Botoșani. Acele 10 luni 
sînt cât timp a fost guvernamental-junimist, și cât timp 
căuta să-şi schimbe naturalul voia să facă pe 
guvernamentalul serios şi înfocat! 

Ce cădere pentru d. Bobeică! Nimenea nu-l mai 
cunoștea, nimeni nu-l mai gusta... Nu mai era acel 
Bobeică briliant şi spiritual, iubit de toți şi aruncînd 
săgeți la toată lumea! Era un Bobeică care caută sa fie 
grav... cu sprîncenele încruntate, cu vorba ursuză,. gata 

de gîlceavă, certîndu-se serios cu toată lumea de la 
politică, discutînd cu acerbitate şi cercînd să dea 
rațiuni politice, întrerupînd cu răutate şi fără vervă, d. 
Bobeică era necunoscut nu-l mai înțelegea nici 
recunoștea nimenea! 

Era un spectacol trist de a vedea pe uşorul şi 
scepticul Bobeică, strigînd cu ochii holbaţi și cu spume 
la gură: «închiderea discuţiei», sau ridicînd amîndouă 
mîinile şi vociferînd prin incintă! Precum am zis, 
mulți începuse a se îngriji şi se întrebau cu durere: 
«oare vîrsta nu a început «a atinge cu aripa ei rece, pe 
acest strălucit «epicurian?» 

Din fericire pentru reputația d-lui Bobeică, 
junimiştii cad de la putere. Căderea junimiştilor a fost 
scăparea d-lui Bobeică. În adevăr, d. Bobeică, urmînd 
soarta d-nului Carp, s-a aruncat în opoziţie din nou, și 
imediat, ca prin farmec, toată lumea a recunoscut şi a 
ascultat cu drag pe Bobeică, un Bobeică regenerat, un 
Bobeică cu piele nouă, tînăr și muşcător ca în timpurile 
cele bune! 

În Cameră, d. Bobeică vorbeşte rar, însă 
totdeauna cu haz. Nu are un moment astîmpăr în loc, 
acum îl vezi la o bancă, acum la birou, peste o minută 
spune unui ministru un cuvînt de spirit, peste două este 
la bufet unde povesteşte impresiile sale despre oratorul 
care vorbește în acel moment în Cameră. Este 
infatigabil, mişcător ca mercurul, limbut ca o femeie 
ca veselia însăşi. 

D. Bobeică nu are inamici decit pe colegii săi din 
localitate. Încolo, caracterul lui afabil, manierele lui 

amicale fac ca să nu găsească o mînă care să nu i se 
întindă, un obraz care să nu fie mulțumit cînd îl vede. 

Am spus că d. Bobeică este junimist! Poate este 
singurul lucru grav în politică ce a făcut şi trebuie să 
adăugăm că era mult mai bine să nu-l facă. 

GEORGE CANTACUZINO 


Bogat, foarte bogat, bucurîndu-se de prestigiul 
naşterii și mai cu seamă de acela al averii, d. 
Cantacuzino ştie a respecta şi a se face respectat. 

Deputatul de Prahova nu e un om politic, nici o 
dată nu ia cuvîntul în Cameră, nici o dată nu se 
pronunță hotăritor în favoarea unui partid. Spirit suplu 
şi cumpănit, caracter nepasionat, el balansează între 
interese contrare, se leagănă în mijlocul pasiunilor 
contrare politice, fără a îmbrăţişa nici o cauză. 

Este conservator? Este junimist? Este liberal? 
Nimenea nu știe, probabil că nici d-nia sa singur. Cîte 
odată ai crede că înclină pentru junimişti, dar iluzia 
este de scurtă durată, căci la cel întîi vot îl părăsește 
pentru a se arunca în partea guvernului. 

De altminterea acestea le face cu demnitate. 
Nimenea nu-i poate reproşa o călcare de cuvînt, 
nimenea nu-l poate bănui că acestea le face din interes 
personal sau meschin... Căci cum să bănuieşti pe 
milionarul milionarilor? 

D. G. Cantacuzino se pare că și-a luat rolul de a 
fi arbitru între partide. El dezaprobă cu aceeaşi energie 
violențele venite și din partea guvernului şi din aceea a 
opoziţiei. În comisia bugetară, mai cu seamă, căuta să 
se ţină la acest rol. Ca preşedinte se pronunţa la urmă 

şi totdeauna cu independenţă, călăuzit de interesul care 
credea el că e cel mai general. 

Ca om bogat, ca om nepasionat în politică, d. 
Cantacuzino suferă de multe ori asalturile partidelor 
pentru a-l face ministru. În adevăr, prin poziţia sa la 
egală distanţă între partide, el este natural designat afi 
solicitat şi de unii şi de alții. Cînd un minister are un 
loc vacant şi voieşte să facă o numire care să aibă 
aprobarea tuturor sau cel puțin care să nu deştepte 
animozități puternice, la d. Cantacuzino se adresează. 

Când o situaţie este tulbure, cînd este lipsă de un 
preşedinte de Cameră, tot la d. Cantacuzino partidele 
în tuptă se îndreaptă. De cite ori în momente de criză 
s-a vorbit de un minister G. Cantacuzino! De cîte ori 
junimiştii sau conservatorii nu au solicitat intrarea în 
minister a deputatului de Prahova! 

D. Cantacuzino, om cumpătat, fost ministru, om 
care nu e mușcat de şarpele ambiţiei sau al gloriei, 
refuză toate ofertele; el se mulţumeşte că poate fi 
ministru oricînd, 

De altminterea d. Cantacuzino, omul mijlociilor, 
omul care ține ca toată lumea să aibă o bună idee de el, 
ştie că cel mai sigur mijloc de a te compromite, de a-ți 
crea duşmani în 24 de ore, este de a te face ministru. 
Rîpa Tarpeei este aşa de aproape de Capitol!... , 

Prin această conduită abilă plină de rezerve şi de 
reticenţe, presărată incidental cu evenimente politice, 
d. Cantacuzino a ajuns de a se bucura de o mare stimă 
şi consideraţie printre colegii săi. Cînd d. Cantacuzino 
intră în Cameră, o bună parte din deputaţii pe lîngă 

care el trece se scoală şi îl salută, și multe mîini i se 
întind. Dacă ai scurta mai de aproape acest sentiment 
de diferență, ai găsi că în mare parte el îşi are izvorul 
în bogăţia cea imensă a d-lui Cantacuzino. De 
aluminterea, deputatul de Prahova este omul cel mai 
politicoși mai plăcut ca raporturi de la coleg la coleg. 

P. P. CARP 


D. P. Carp este în politică un fel de lord englez 
convertit la socialismul de stat, sau măi drept la 
Bismarkianism. A 

În societatea Junimea, d. Carp nu a jucat nici o 
dată un rol însemnat, el era cu mult întunecat de d. 
Maiorescu. D-sa, în acea societate, a figurat printre 
aceia care vorbeau dar nici o dată nu seriau. Dacă 
Convorbirile literare ar fi rămas să fie alimentate de 
scrierile d-lui Carp, ele riscau să apară sub formă de 
hârtie albă... Este cunoscut faptul că d. Carp, timp de 
12 ani, tot spunea că are în cap ideia unui articol pe 
care nu l-a scris nici o dată. 

D. Carp are temperamentul de om politic, are şi 
pasiunea, în aceasta se deosebește de d. Maiorescu. Şi 
cînd cineva are inteligenţa, averea şi pasiunea politică, 
desigur că izbutește a ajunge un personaj. 

Sînt curioase evoluțiile d-lui Carp în politică. La 
1870 este un simplu doctrinar conservator-reacționar. 
Pe atunci junimiştii căutau să ridice la valoare de teorii 
ideile şi procedimentele d-lui Carp că vâ gusta măcar 
cu vârful buzelor din apele democratismului. 

La 1883 este tot doctrinar, însă conservator. Ideia 
majoratului la țărani este o dovadă d. P. P. Carp credea 
pe atunci că ceea ce-i lipseşte partidului conservator 

din ţară sînt ideile conservatoare, este doctrina 
conservatoare. Deci, ceea ce începuse a-l preocupa era 
ca să scoată partidul conservator din empirismul său 
secular, sau din generalități și să-l prefacă într-un 
partid cu idei bine definite, avind asperități şi 
ascuţișuri pe toate crestele. 

Despre democratism nici vorbă însă. 

Cu toate acestea, d. Carp, mare administrator al 
principelui Bismarck, nu” putea vedea fără să-și 
însuşească ideile şi procedarea cancelarului german. 
Prin imitație, d-sa începu a se ocupa de chestiile 
sociale şi economice din punct de vedere al clasei 


dominante, însă cu oare care liberalitate şi pentru 


clasele muncitoare, De atunci vedem că discursurile 
d-lui Carp au toate sau mai toate tema economică şi 
transpiră din ele un fel de solicitudine disprețuitoare 
pentru cei mulți şi năpăstuiți. 

fine, faza a treia este cea actuală. Ajuns 
ministru după o teribilă răscoală țărănească, ochii i se 
deschid mai bine, d. Carp aruncă la o parte ideie 
majoratului, adoptă pe cealaltă a împroprietăririi din 
nou, şi în fine se afirmă în proiectul de lege al 
tocmelilor agricole. 

Am zis că d. Carp este un fel de lord Englez. În 
adevăr, d-sa a îmbrățișat politica din oţiozitate, ca toți 
marii bogătaşi. Lungile sale ore libere l-au adus forțat 
să citească, şi iar să citească. Englezii însă au fost 
obiectul său de predilecție şi nu era ocazie în care să 
nu citeze ceva din Lord Macaulay. Din această întîi 
fază i-a rămas felul său de a vorbi în parlament; d-nia 

sa îşi impune în discursurile sale o disciplină mare, - 
ca curtezan şi ca mare senior d. Carp ştie că 
discursurile sale vor fi citite la palat... deci, dacă forma 
personală face momentan impresie, cea obiectivă este 
singura care rezistă la citire. 

D. Carp este un bun vorbitor cu pretenții la 
oratorie, pretenţiile se manifestă prin tendința 
declamatorie şi prin felul dublu de a vorbi în 
parlament. Cînd este vorba de a răspunde în cîteva 
cuvinte unui deputat într-o chestiune secundară, d. 
Carp are tonul natural şi familiar, îndată însă ce 
voiește a ţine un discurs, imediat îşi schimbă tonul, 
încalecă pe calul său de paradă, îşi ia vocea de zile 
mari şi vorbeşte scandînd cuvintele de efect. 

De altminterea este necontestat că d. Carp e 
oratorul cel mai ascultat şi mai simpatic din minister, 
este putem zice liderul cabinetului actual. Şi atenţia ce 
i se dă este meritată, d. Carp găseşte totdeauna 
mijlocul dacă nu de a fi original, cel puţin de a evita 
banalitatea; la d. Carp găseşti mai multe paradoxe 
decît locuri comune. De acestea din urmă se serveşte 
mai cu seamă cînd vrea să atragă aplauzele majorităţii, 
căci este ştiut că nimic nu împinge palmele 
auditoriului de a se lovi unele de altele mai mult decît 
locurile comune nimerit întrebuințate. Auditorul 
parlamentar se găseşte atunci în țară cunoscută... la 
largul lui... înţelege... 

D. Carp are un vis, o obsesie mai de grabă, 
voieşte să fie prim-ministru. Cînd în fruntea 
cabinetului a fost pus d. Teodor Rosetti, d. Carp a 

suferit moraliceşte, dar se mîngîia cu ideia că de fapt 
tot el era prim-ministru. D-nia sa visa că într-o bună 
dimineață d. Th. Rosetti se va întoarce la Curtea de 
casaţie și atunci... o atunci îşi va vedea visul cu ochii. 

Astăzi în urma alegerilor, fantoma prim- 
ministerialului s-a îndepărtat, şi se tot îndepărtează. 
Căci cu cît conservatorii devin mai tari cu atît calculul 
Perzetei... pardon, al d-lui Carp, devine mai iluzoriu. 

Cu toate astea, trebuie să fim drepți şi să spunem 
că d. Carp este în partidul conservator printre oamenii 
de valoare, în fiecare zi reputaţia lui creşte şi se poate 
foarte bine ca visul său să devină o realitate. Mai ales 
tactica care a luat-o în urmă, aceea de a împăca ideile 
clasei dirigente cu acelea ale democraţiei, îi dau un 
fals aer de democrat şi ca stare de tranziție poate foarte 
bine mulțumi pe cei uşor de mulțumit făcînd din rege - 
stăpînul său, - un rege cu sentimente bune pentru 
clasele muncitoare. 

Din toate slăbiciunile - şi are multe - ale d-lui 
Carp, este una care îl domină, aceea de a figura în 
diplomaţia Europeană, de a corespunde cu cancelarii şi 
la ocazie a vorbi cu capetele încoronate. Această 
slăbiciune îl face de a fi la ministerul de externe, 
măcar că, după campania economico-financiară ce o 
face, locul său ar trebui să fie la domenii sau la 
finanţe. Dar, în acest caz nu mai este diplomat, şi cum 
rămîne politica europeană? 

D. L. CATARGIU 


Sînt oameni despre care, cunoscîndu-i mai de 
aproape, te întrebi ce calități au contribuit la ridicarea 
lor în locurile cele mai înalte, fără să-ți poți da un 
răspuns mulțumitor. D. L. Catargiu este unul din acei 
oameni. 

De ce d. L. Catargiu a fost și este prim-ministru? 
De ce e șeful uni partid? Nu se ştie bine. Primul- 
ministru actual nu are nici una din calităţile, nu mai 
zicem briliante, dar nici măcar exterioare. Orator nu e, 
vorbitor nu este; inteligență vie și pătrunzătoare nu 
posedă; cultură este departe de a avea şi cu toate 
astea... 

D. L. Catargiu este poate singurul om care mai 
reprezintă generaţiile vechi în politică, singurul om 
care e un adevărat anacronism. Toți bătrînii şi oamenii 
din generaţia lui s-au schimbat în mod adînc, atinşi de 
acţiunea timpului şi de acea a împrejurărilor. Aşa d-nii 
D. Brătianu, N. Ionescu, Kogălniceanu etc., toți sînt 
oameni noi, cu toată vîrsta lor înaintată. Singurul, cum 
am zis, care a rămas omul-fosilă, este d. L. Catargiu. 
Cînd d-sa vorbeşte, pe limbă îi vin expresiile cele 
vechi de acuma 50 ani în urmă, aceea îi este limba care 
s-a cristalizat în creierul său. Cuvinte de ofiis, opis, 
dosier, visterie etc., numai în gura d-lui L. Catargiu 

vei mai auzi. D-sa îşi dă silințele cele mai mari pentru 
a găsi expresia modernă, şi cînd o găseşte de multe ori 
o întrebuințează în mod neexact. 

Cînd asculți pe d. L. Catargiu vorbind, un fel de 
jenă te cuprinde, îl simți că nu este la locul lui. Nu ştim 
sigur, dar noi ne închipuim că partizanilor tineri şi 
inteligenţi ai d-lui L. Catargiu, trebuie să le fie cam 
ruşine cînd şeful vorbeşte. 

D. L. Catargiu nu este de loc, am zis, o 
inteligenţă vie; este o inteligență trudelnică, silitoare, 
care pentru a pătrunde un lucru, trebuie să-l gîndească 
şi să-l rumege mult. Ca toate asemeni inteligențe, 
primul-ministru este laborios, îşi dă cea mai mare 
osteneală. În aceasta se deosebeşte de d. I. Brătianu, 
care pe lîngă că avea o inteligență superficială, apoi 
nici măcar lucrător nu era. 

Care este calitatea predominantă a d-lui L. 
Catargiu? Este viclenia, şiretlicul, întovărăşite de o 
mare persistență. Acestea l-au făcut să ajungă unde 
este şi poate niciodată în viaţa sa nu a dezvoltat 
într-un grad mai mare asemenea calitate decit în timpul 
din urmă. 

D. L. Catargiu poartă mai tot timpul pe obrazul 
său o mască, o mască blîndă, dulce, rîzătoare. A-l privi 
cum vorbeşte şi zimbeşte, ai zice că e omul cel mai 
blajin şi mai maleabil din lume. Cu toate astea, sub 
această mască de bonomie, el ascunde pasiuni adînci, 
ură neîmpăcată, perseverenţă îndrăcită. D. L. Catargiu, 
ca toți ipocriții, îşi ascunde cu îngrijire natura 
adevărată a sa, dar nu izbuteşte totdeauna. Din cînd în 

cînd natura sa simţea nevoia de a se da la iveală, cu 
toată voinţa de fier a omului, şi atunci, numai atunci 
poate vedea cineva pe d. L. Catargiu, aşa cum este el 
în realitate, violent, brutal, plin de patimă şi de ură. În 
momentele acelea d. L. Catargiu este fioros de văzut. 
Cu ochii injectaţi de sînge, cu gura contractată, cu faţa 
de un roşu apoplectic, cu glasul sălbatic, primul- 
ministru este departe de a fi personajul blînd şi moale 
pe care vulgul îl cunoaşte. D. L. Catargiu nu își iartă 
zile întregi izbucnirile acestea violente, nestăpînirea 
de... dar totdeauna tîrziu. 

Am zis că persistența şi perseverența unite cu o 
mare patimă, îi sînt caracteristica naturii sale și că aici 
trebuie să găsim explicaţia succeselor sale. 

În adevăr, nu e om mai perseverent sub masca 
bonomiei. D. L. Catargiu ştie a urmări un lucru, un el, 
cu acea trăinicie şi înverșunare surdă cu care vînătorul 
pasionat urmărește prada. Nimic nu-l face a se deturna 
de la ţel, nici dezaprobarea, nici insuccesul, nici 
ridicolul, nici nimic. 

Aceste calități le-a pus în evidenţă în ultimul 
timp. Părăsit aproape de toți, sfătuit unanim în sensul 
contrar ideilor sale, bafuat şi înmormîntat politiceşte, 
d. Lascăr Catargiu nu cedează, nu dă înapoi. O natură 
mai slabă decit a lui s-ar fi mulțumit a rămîne 
preşedinte de Cameră, unde partizanii săi îl pusese şi 
ar fi oftat și clevetit în contra junimiştilor prin 
unghere. D. L. Catargiu nu s-a lăsat să fie nici 
ademenit, nici intimidat. Ura neîmpăcată în contra 
junimiştilor ia servit de faclă cu care a mers înainte. 

S-a lăudat mult bunul simţ al d-lui L. Catargiu. 
Aşa este, primul-ministru este un om foarte de bun 
simţ. Decît aceasta ştiţi ce efect ne face? Sînt oameni 
de care nu ai ce zice altceva decît că sînt foarte de 
treabă, neavînd alte calități. Ei bine, bunul simţ este 
în raport cu inteligența, ceea ce e un aşa numit om de 
treabă față cu unul superior; este minimum de laudă 
ce poți face cuiva la care ţii, care îţi este prieten. 

Decît cu bunul simț nu se mai guvernează astăzi 
țările. În Turcia pot să existe încă judecători care să 
judece cu bunul simţ; prin părțile barbare ale Africii 
sau în centrul Asiei este posibil ca şefii de triburi să 
distribuie dreptatea după bunul simț. Astăzi, în 
societățile moderne, cu nevoile ei variate, cu miile de 
chestii deşteptate şi foarte complicate, cu problemele 
grele care se pun, un om cu bunul simț este incapabil 
de a guverna, de a înțelege măcar acele chestii şi 
probleme. Bunul simţ dacă nu e întovărăşit de cultură, 
inteligență şi conştiinţă, este ceea ce instinctul la 
animalele inferioare, un mijloc de conservare a 
individului şi a speciei, dar nimic mai mult. 

Ei bine! d. L. Catargiu posedă numai bun simț. 
Cu aceasta, cum am zis, nu se guvernează. 

C. DOBRESCU-ARGEȘ 


Camera actuală posedă un singur deputat 
îmbrăcat țărăneşte, pe d. Dobrescu-Argeş, este însă 
ştiut cum I. Brătianu în ultimele Camere adusese mai 
mulţi țărani, printre care figura şi vestitul Schileru. 
Este destul această particularitate pentru ca fiecare 
să-şi facă idee ce fel de țărani erau aceia. is 

Potrivit la statură, cu o figură simpatică, cu 
mustăți şi ochi negri cu glasul dulce, d. Dobrescu este 
la fizic ceea ce e și la moral, adică simpatic şi atrăgător 
în cel mai mare grad. _ 

D. Dobrescu nu e țăran, oricît i-ar plăcea această 
denumire. Este după cum am zis numai îmbrăcat 
țărăneşte; în colo deputatul de Argeş este un om cult în 
toată puterea cuvîntului, un om adăpat de la toate 
izvoarele cunoştinţelor moderne. Sînt relativ puţini 
deputaţi care să posede o varietate de cunoştinţe ca 
aceea a d-lui Dobrescu. Ceea ce e țărănesc în el, este 
numai iubirea de țăran, este preocuparea constantă ca 
tot ce a gîndit şi a citit să servească clasei rurale și 
chestiei țărănești cu care necontenit se ocupă. i n 

Deputatul de Argeş este unul din cei mai dulci şi 
mai ascultați oratori. . 

La Dobrescu nu sunt numai cunoștințele reale ci 
şi talentul. 

E minunat lucru a vedea cum acest fost învățător 
rural îşi asimilează, cu o ușurință admirabilă, tot ce 
aude sau citeşte; este uimitor lucru cînd îl vezi cu ce 
pătrundere discută chestiile şi cu ce inteligență le 
rezolvă. 

Un lucru îi lipseşte încă deputatului colegiului al 
III-lea de Argeş, sistema, coordonarea cunoștințelor, a 
materialului imens ce-l posedă. D. Dobrescu a citit 
foarte mult, însă cam împrăștiat și fără un fir conductor. 
Acest slab defect se observă în vorbire și în discuţie, 
această citire variată cu o suplețe extraordinară de spirit 
îl face cîteodată ca să nu fie tocmai fixat asupra unor 
chestii şi să treacă cu uşurinţă de la o idee la alta. 

Cînd d. Dobrescu cu timpul își va limpezi ideile 
şi le va sistematiza, alungînd din stocul său de 
cunoştinţe tot ce e în contradicţie sau e nesigur, atunci 
el va deveni unul din cei mai serioşi şi mai de valoare 
bărbaţi ai parlamentului. 

Dobrescu-Argeş este orator, orator în toată 
puterea cuvîntului, și ceea ce e mai mult încă, e orator 
demonstrativ. Cu o facilitate de vorbă rară, cu 
elocuțiunea îngrijită, şi cu un glas care atrage, 
Dobrescu-Argeş captivează pe auditor de la cele dintii 
cuvinte şi îl ţine suspendat pînă la urmă. 

În sesiunea toamnei trecute, deputatul de la 
Argeş a căpătat adevărate succese parlamentare şi a 
produs o reală admirație mai ales printre deputaţii, care 
neștiind cine e, se desprinsese de la prima vedere a-l 


judeca ca pe un simplu ţăran, cel mult ca pe un 
învățătoraş de sat. 

Dacă ar fi să-i facem un reproş d-lui Dobrescu ca 
orator, ar fi că e prea sentențios şi dogmatic. 
Inteligentul Argeşan are obiceiul de a proceda mai 
totdeauna prin sentințe, prin axiome; e drept că mai 
totdeauna el potriveşte ca să fie juste, dar fiecare poate 
vedea defectul acestui fel de oratorie, cînd sistemul e 
dus prea departe. Dar acest mic defect pentru un tînăr 
hrănit numai din cărți şi trăit printre simplii şi naivii 
țărani, adică aproape izolat, este ca să zicem aşa 
natural şi e de minimă importanță față cu briliantele 
calităţii de oratorie şi de minte pe care d. Dobrescu le 
posedă. , | 

Deputatul țăranilor aparţine grupului democrat, el 
ca și mulți alții avusese oarecare iluzie despre 
socialism şi despre vestitul Nădejde. Intrat în Cameră 
şi cunoscînd mai de aproape pe omul în Chestie, d-nul 
Dobrescu s-a lepădat cu zgomot de coteria socialistă şi 
a executat de mai multe ori, în mod magistral, pe 
«măgarul îmbrăcat cu pielea leului...» 

D. Dobrescu este un tînăr cu viitor, cu condiţie ca 
să aibă mai mult curaj al opiniilor sale, să fie mai 
persistent în linia sa politică şi să înceapă a se ocupa 
şi de alte chestiuni decît cele privitoare la țărani. El va 
deveni un om politic în momentul cînd va ține cel întîi 
discurs în care să îmbrățişeze chestiile generale ale 
țării pe terenul economic sau un altul. _ a 

Cu studiozitatea lui cunoscută, sîntem siguri că 
vom vedea în curînd îndeplinindu-se această sinceră 
dorință. 

C. C. DOBRESCU 


D. Dobrescu, deputat de la Prahova, este tipul 
luptătorului politic plin de vigoare, neobosit, de o 
activitate rară şi de o cerbicie excesivă. 

Poate nu în Cameră - afară de d. G. Pallade - un 
luptător mai aprig, care să nu dea dușmanului o minută 
de repaos și care să fie mai inexorabil față cu adversarii. 

Inteligent, plin de inimă, cult, de vreme ce e 
profesor, d. Dobrescu (Prahova) întrebuințează toate 
resursele vigorii şi ale talentului său pentru a lovi şi a 
învinge pe adversarii săi politici. 

Din această cauză, d. Dobrescu nu este iubit de 
conservatori și junimişti, duşmanii săi politici. Din 
această cauză el este criticat, defăimat, el ridică furtuni 
parlamentare cînd vorbeşte. 

D. C. C. Dobrescu nu se uită la toate acestea, el 
are ca principiu că cu cît ești mai urât de adversar cu 
atîta aceste dovedeşte că-ți faci datoria şi că-i doare 
linia de conduită. Deputatul de Prahova de multe ori 
zice: “eu ţin la stima şi consideraţia amicilor mei 
politici şi a oamenilor imparțiali, de rest puţin îmi 
pasă”. Adevăratul principiu al luptătorului politic 
intransigent, fără repaos. 

Din cauza acestei naturi arzătoare şi pasionate, 
Dobrescu (Prahova) este nedrept către adversari şi 

niciodată generos, este chiar crud. Dar această cruzime 
nu e pornită, cum am zis, decît din inflexibilitatea 
liniei sale politice. În conciliambule, în întruniri, cînd e 
vorba de negocieri şi tratative cu adversarii, d. C. C. 
Dobrescu este totdeauna din acei care susțin ca să nu 
se facă nici o concesiune. 

Asemenea temperamente au totdeauna stofă de 
orator. C. C. Dobrescu este în adevăr orator, se 
exprimă cu facilitate, are glas răsunător, şi acel curaj 
inalterabil care face fondul oratoriei însăși. Fără curaj 
şi îndrăzneală, un orator poate fi intimidat şi încurcat 
de la cele dinti cuvinte. 

C. C. Dobrescu cînd vorbește, am zis că ridică 
proteste şi chiar furtuni parlamentare. Vociferările şi 
apostrofele nu-l tulbură deloc. Deputatul de Prahova 
continuă cu sînge rece cele ce are de spus, iar cînd 
tumultul este prea mare, el tace, așteptînd ca Camera 
să devină mai liniştită. 

C. C. Dobrescu nu e un simplu orator de tumult, 
el spune lucruri bune, şi cîte o dată se ridică la o 
adevărată oratorie. Aşa, a făcut el o interpelare în 
chestia abuzurilor din învățămînt, unde a dovedit 
logica strînsă, claritate și vederi juste. Iar în chestia 
ingerințelor electorale de 'la colegiul al III-lea de 
Vaslui, deputatul de Prahova a avut un adevărat 
succes. i 

D. Dobrescu este nou parlamentar, așa că explică 
că el îşi varsă prisosul prea cu precipitare. După cîţiva 
ani de viață parlamentară, cînd va avea ocazia să 
studieze mai de aproape unele din marile chestii 

economice şi financiare, ardoarea sa peste măsură se 
va Mai potoli, talentul său natural va reintra în albia sa 
naturală, şi atunci C. C. Dobrescu se va prezenta sub 
alt aspect, chiar adversarilor săi cei mai aprigi și mai 
implacabili. 

D. Dobrescu este alesul colegiului al treilea de 
Prahova. Aceasta este destul pentru a se înțelege că el 
este democrat în suflet și în apucături. De cît fugosul 
deputat Dobrescu încă nu este cu totul dezbrăcat de 
deprinderile politice ale liberalismului învechit; acesta 
îl face că cîteodată nu priveşte chestiile din acelaşi 
punct de vedere din care le privesc ceilalți democrați 
din Cameră, 

D. Ç. C. Dobrescu aparține grupului d-lui D. 
Brătianu, însă nu este dintre acei care primesc direcția 
fără să o discute. De multe ori el îşi ridică vocea sa 
Protestatoare în contra tergiversărilor şi compromi- 
surilor politice pe care grupările sînt prea dispuse la 
nol Să te facă zilnic. 

A. ENACOVICI 


Înalt, subțire, cu barba neagră, lungă și îngrijită, de 
care este foarte mîndru, de vreme ce necontenit o 
piaptănă şi o netezeşte, cu figura ironică şi cu mersul 
legănat, d. Enacovici este modelul omului mulțumit de 
sine şi pe care micile inconveniente ale vieții nu-l ating. 

D. Enacovici este deputatul colegiului de 
Botoșani, unde are mulți amici, dar şi foarte mulți 
inamici şi invidioşi. Pe aceştia din urmă el i-a creat sau 
prin sarcasmul şi atitudinea lui prea disprețuitoare, sau 
prin invidia pe care a inspirat-o în sufletele mici, din 
cauza situației sale bune materiale şi a succesului lui 
ca avocat. 

Din această cauză d. Enacovici a căzut de mai 
multe ori la alegeri, numai cu cîte un vot sau două. 

Deputatul de la Botoşani este Vernescist şi încă 
Vernescist de marcă, aghiotant şi sfetnic. Desigur că 
el, nu fără calcul politic a intrat în grupul D-lui 
Vernescu, unde nu se cere nici idei precise, nici linie 
de conduită fermă, ci numai energie şi spirit practic 
pentru a profita de situațiile politice. De aceea, nu poți 
cere de la d. Enacovici ca să spună dacă e liberal sau 
conservator, este ceea ce întreg grupul e, adică 
oportunist în toate. De altminterea d. Enacovici nu 
scapă o ocazie de a afirma că e liberal şi îţi dă motive 

şi argumente foarte curioasa pentru a justifica de ce 
fiind liberal lucrează în alt sens. 

D. Enacovici este cel mai talentat membru al 
grupului Vernescu. Vorbitor bun, limpede la gîndire, 
îndrăzneț la tribună; deprins cu resursele vorbei din 
profesiunea lui de avocat, el face bună figură în 
Cameră, iar debutul lui a fost foarte fericit, lucru ce 
cam rar se întîmplă în viaţa parlamentară. 

Se discuta în Cameră propunerea de dare în 
judecată a ministerului I. Brătianu. D. Vernescu tăcea 
chitic în banca ministerială, d. Catargiu şedea iarăşi 
tăcut la locul său de deputat. Era o jenă generală, 
nimenea din şefi nu îndrăznea să ia chestia în piept şi 
să O ducă viguros, şi aceasta din cauza junimiştilor 
care combăteau propunerea. 

Deodată d. Enacovici ia cuvintul şi într-o 
improvizație plină de vivacitate şi de pasiune somă pe 
şefi ca să se pronunțe, ca să se pună în fruntea 
curentului... Cuvintele d-lui Enacovici au produs o 
mare impresie asupra Camerei, iar debutantul și-a 
cîştigat locul de merit printre oratorii Camerei. 

D. Enacovici reprezintă în grupul Vemescist 
curentul care tinde a ţine separate necontenit cele două 
elemente reprezentate prin d-nii Catargiu şi Vernescu. 
Visul d-lui Enacovici este mai mare, el tinde a vedea 
pe toţi liberalii, pe toate nuanțele liberale - afară de 
colectivişti bineînțeles - întrunite la un loc sub 
conducerea d-lui Vernescu!... Se înțelege că în acest 
caz, €l, ca aghiotant intim al şefului, îşi va face o parte 
largă în succesul acestui plan... 

Caracteristica naturii d-lui Enacovici este iubirea 
pentru combinațiile politice este atracția pentru 
lucrarea între culise, este preferința pentru tot ce se 
pregăteşte într-un mic comitet, în secret, chiar în 
vederea unei lovituri de teatru. D. Enacovici nu iubeşte 
parlamentarismul deschis, discuția largă, hotărîrile 
luate la lumină şi în zgomotul contradicției; de aceea, 
în Cameră, el nu ia des cuvîntul, nu se înfurie, nu se 
amestecă în vîrtejul dezbaterilor. Dacă are de făcut o 
observație sau de dat o idee, el cheamă pe cîțiva 
deoparte şi le-o comunică. Fericirea d-lui Enacovici 
este cînd e amestecat în vreo intrigă parlamentară, cînd 
se urmăreşte ceva în ascuns şi sub aparențe străine. 
Atunci e în elementul său și e în stare să nu doarmă 
nopți întregi, pentru a se gîndi cum să procedeze şi ce 
are să iasă din acea țesătură. 

D. Enacovici este o bună achiziţie pentru grupul 
Vernescist, care este ştiut că nu străluceşte tocmai prin 
prea multe talente şi inteligențe. Despre viitorul politic 
al d-lui Enacovici, nu poţi zice altceva decit că e legat 
strîns de acela al d-lui Vernescu. 

izbutește şeful, va izbuti şi aghiotantul. 

C. ENESCU 


D. Enescu, profesor şi deputat de la Ploieşti, este 
o figură originală din toate punctele de vedere. 

Mai întîi, în politică el reprezintă negațiunea 
noțiunii de partid. Nimenea nu l-a prins încă pe d. 
Enescu în partidul său, sau dacă l-a prins, apoi aceasta 
întîmplător. 

Este un spirit recalcitrant oricărei discipline, el îți 
scapă printre degete ca argintul viu, este insesizabil, 
cînd crezi că ai pus mîna pe Enescu în carne și oase, 
atunci constați că nu ai ținut decît o umbră. 

D. Enescu are felul său de a gîndi şi încăpăținarea 
de a persista în el. Niciodată nu-l vei vedea cu totul în 
opoziție sau cu totul guvernamental. Cînd crede că un 
lucru este drept, considerațiile de partid nu-l rețin. D. 
Enescu este un spirit eclectic, care pune adevărul şi 
binele, aşa cum îl înțelege el, deasupra altor considerații. 

D. Enescu se dă drept liberal, dar în ideile sale 
domnește o mare antinomie, câteodată este democrat 
înaintat, cîteodată conservator şi chiar reacționar. 

Dar deasupra acestora el este profesor, La fiecare 
pas, la fiecare vorbă cunoşti de departe pe profesor. 
Are ceva dogmatic în felul de a se exprima, iar 
contradicţia îl supără, deprins fiind de a fi ascultat în 
clasă fără să se ridice obiecțiuni. 

Deputatul de Ploieşti este un nemulțumit în toate 
şi de toate. Nu-i place nici un partid, nu aprobă pe nici 
un om politic, și aceasta nu din ambiţie, nici din 
invidie, ci fiindcă aşa sînt natura şi caracterul său. De 
la d. Enescu partidele nu pot cere decît un vot în cutare 
chestie; nimic altceva. 

D. Enescu se bucură de o bună reputaţie atit la 
Ploieşti cît şi în Cameră. El ia cuvîntul, însă nu prea 
des; dar cînd vorbeşte, el se distinge printr-un fel de 
oratorie specială a sa. 

D. Enescu afectează în vorbă stilul popular; 
cuvintele lui sînt hazlii din cauză că utilizează cu mare 
apropo proverbe și anecdote populare, De altminterea 
mimica, glasul, gestul, totul este nimerit și original la 
dînsul, aşa că auditorul îl ascultă cu plăcere şi cu 
interes. 

Acest gen de oratorie semi-populară îi dă multe 
avantaje d-lui Enescu. El poate spune multe lucruri 
care nu convin unui orator cu pretenţii literare. 

Natural ca atitudinea d-lui Enescu în politică dă 
ocazia adversarilor săi să-l atace, să-l detracteze. 
Pentru oamenii fanatici de partid el este un încurcă 
politică, un om maleabil, fără caracter. Pentru oamenii 
imparţiali, care trebuie să ia pe cineva aşa cum este el, 
şi să nu-i pretindă mai mult, d. Enescu este un deputat 
care merită stima tuturor, fiindcă, dacă nu este cu 
cutare partid, cel puţin el nu e cu nimeni. 

IOAN EPUREANU 


Nalt, robust făcut, cu păr care seamănă mai mult a 
o coamă, cu mustăți mari şi zburlite, cu ochii enormi şi 
holbaţi care au aerul de a acoperi toată fața, d. Epureanu 
are o înfăţişare cam fioroasă. La întâia vedere inspiră un 
fel de temere, ți se pare că e capabil să mănînce doi 
adversari politici la dejun şi patru la masă. 

i -Şi cu toate acestea! Nu există un tînăr mai blind, 
mai moale, şi mai puţin inofensiv decît d. I. Epureanu. 
a Ce e drept că dacă priveşti bine figura lui, dacă te 
uiţi mai de-aproape, îndată vezi că, cu toată coama, cu 
toate mustăţile și ochii holbaţi, are ceva inofensiv în 
figură, are o carnație juvenilă şi o întindere de piele de 
adolescent. 

D. Epureanu este în adevăr un mare copil. Naiv, 
lesne încrezător, entuziast, plin de iluzii, el e una 
dintre acele naturi fidele, gata pentru devotament şi în 
care nu ai să găsești răutate de un gram! 

De altminterea, studios, laborios chiar, simțind 
nevoia de a se instrui şi de a face bună figură pentru a 
nu dezminți numele ce îl poartă, deputatul de la Bîrlad 
face tot posibilul pentru ca să se afirme, să însemne 
ceva în politică. 

Toată lumea, ce e drept, judecîndu-l, ţine seamă 
de această bună trudelnică voință. În adevăr, cînd d. |. 

Epureanu ia cuvintul, un curent simpatic străbate 
Camera. E ceva nobil şi merituos de a vedea pe acest 
mare copil cu mustăţi rebarbative dîndu-și osteneala de 
a trata o chestie, mai ales că notele de care se serveşte, 
cărţile de care e înconjurat, dovedesc că tînărul deputat 
nu se aruncă în capriciul unei improvizații, ci că din 
contră el a studiat și rumegat mult subiectul. 

Evident că d. Epureanu are o neexperiență mare 
de tribună, neexperiență care iese mai mult în relief 
printr-o timiditate şi o pierdere de cumpăt destul de 
simţitoare. 

Neexperiența se arată mai cu seamă în modul 
cum tratează o chestiune. întotdeauna începe printr-un 
lux de teorii şi printr-un nomol de citaţii, căutînd apoi 
a lega teoria şi citațiile cu subiectul. Acest mod de 
oratorie este periculos, căci cîteodată izbuteşti de a 
face legătura, cele de mai multe ori însă nu, dacă mai 
cu seamă ai luat-o prea departe. 

Dar Camera ţine seamă d-lui Epureanu de toate 
acestea şi afară de oare care conversații prin bănci 
ocupate de sceptici şi de blazaţi, oamenii serioşi îl 
ascultă pe d. Epureanu, doritori de a vedea cum are să 
iasă tînărul din încurcătură! 

Deputatul de la Birlad este conservator ca şi 
ilustrul său părinte. Ideile însă, nu prea sînt lămurite în 
capul său; de multe ori d. Epureanu se aruncă în teorii 
hazardate, care numai conservatoare nu sînt. Cînd însă 
vede că a apucat pe cale greşită, el nu se jenează de a o 
întoarce pe loc, fără să se preocupe prea mult de 
contradicţia în care cade. 

Astăzi, d. Epureanu este omul cel mai fericit din 
lume, căci... d. L. Catargiu este la putere, iar el 
soldatul lui fidel. 


- 60 - 


Portrete şi tipuri parlamentare 


IACOB FĂTU 


Deputatul de la Birlad merită a fi prezentat 
cititorilor, fiindcă este o figură originală în Cameră. 
Înalt, făcut ca un Ercule, cu pasul şi cu căutătura 
serioasă, d. Fătu este deputatul care îşi îndeplineşte 
mai conştiincios datoria sa. 

Şade înspre munte, sau mai bine locul pe care şi 
l-a ales e înspre munte; în realitate el e întotdeauna 
aşezat pe un scaun în incintă, lîngă stenograf. 

D. Fătu este ascultătorul cel mai pacient al 
tuturor discursurilor ce se pronunţă în Cameră. Îndată 
ce şedinţa se deschide şi preşedintele dă cuiva 
cuvîntul, d. Fătu se scoală binişor de la locul său şi 
coborîndu-se îşi ia un scaun, se îndreaptă cu fața 
înspre orator şi ascultă... 

Încă nu s-a găsit orator care să plictisească pe d. 
Fătu, care să-l facă să-şi piardă răbdarea. El ascultă cu 
aceeași paciență discursurile frumoase ca şi pe cele 
stupide. Aceasta nu înseamnă că d. Fătu tace, nu 
întrerupe. Din contră, d. Fătu este acela care dă 
semnale cele mai vădite de aprobare sau dezaprobare, 
de multe ori chiar întrerupe pe orator cu o observaţie 
justă şi apoi continuă a-l asculta. 

Cînd şedinţa se suspendă, d. Făti se scoală şi el 
ca să ia puţin repaus. 

- «Bine d-le Fătu, cum ai răbdarea să asculți pe 
toată lumea?» 

- «Acesta este secretul meu, răspunde rîzînd d. 
Fătu; eu am un catalog în care toţi oratorii sînt notaţi 
după merit, pentru ca să-i notez după merit, se cere ca 
să-i ascult cu o egală atenţie pe toți.» 

Deputatul de la Birlad nu ia niciodată cuvîntul... 
Cu toate acestea, cînd a prezidat că are tact, 
imparţialitate şi că chiar se exprimă cu multă facilitate 
şi inteligenţă. Cînd d. Fătu s-a demis din președinția de 
vîrstă, Camera întreagă a votat o moţiune de mulțu- 
mire pentru felul demn cu care a condus dezbaterile în 
curs de 15 zile. 

D. Fătu este un caracter tare şi foarte inde- 
pendent. Nimic nu-l va face ca să iasă din linia pe care 
şi-a fixat-o mai dinainte. Liberal convins, corect în 
viaţa sa politică, el nu numai că nu cochetează cu nici 
un guvern, dar chiar are oroare de stăruințe și 
solicitări. 

Duşman  neîmpăcat al  colectiviştilor şi 
junimiştilor, lateralii au îndrăznit în timpul din urmă ca 
să-l numere printre ai lor. Confuzia a fost de scurtă 
durată. D. Fătu, care şedea în expectativă în cele dintii 
zile ale regimului conservator, s-a declarat pe față 
contra, îndată ce a văzut scandalurile şi actele arbitrare 
ale majorității Camerei. 

O mică scenă pentru a se sfirşi. 

Se ştie că opoziţia în cele două zile din urmă 
luase hotărîrea ca să nu mai participe la voturile 
camerei. 

Un conservator se duce la d. Fătu pentru a-l ruga 
să meargă la vot: «poți vota chiar contra, d-le Fătu, 
numai te rog votează.» 

- «D-le X., îi răspunde d. Fătu, ce ţi-am făcut de 
vii să mă insulţi? Ce ţi-am greșit de mă iei drept 
lateral?» La doi paşi de dînsul se afla din întîmplare d. 
'Tzoni, care auzind vorbele demne ale deputatului de 
Bârlad, s-a strecurat cu nasul în jos printre deputați și a 
dispărut. 

D. Fătu face parte din grupul d-lui Dim. 
Brătianu, însă şi acolo el îşi păstrează independența 
caracterului său. 

D. M. GHERMANI 


Iată un om care și-a făcut reputație în timp de un 
an. E drept că reputaţia aceasta a avut un postament 
destul de solid pa care să se rezeme, anume: averea și 
situația de mare bancher a d-lui Ghermani. 

D. Ghermani este poate deputatul cel mai încîntat 
de sine şi de situaţia sa politică așa de neașteptată, 
căci, în adevăr, el astăzi trece drept unul dintre cei mai 
abili miniştri de finanțe ce am avut. Stîrpirea agiului se 
leagă de numele d-lui Ghermani, precum Austerlitz 
Tena, etc. de acela al lui Napoleon I!... i 

___ Am zis că este omul cel mai încîntat. În adevăr, 
cînd intră în Cameră, el are surîsul pe buze, mîna 
veşnic întinsă si cuvinte amabile de spus oricărui pe 
care îl întâlneşte. În mersul şi în atitudinea d-lui 
Ghermani citeşti pe omul care își ia o poză, ştiind mai 
dinainte că are să fie observat şi studiat de cei ce-l 
înconjoară. 

Căci e pozar d. Ghermani. De cînd este omul cu 
vază a luat o afectaţie de maniere care aminteşte pe d. 
Maiorescu. Personajul de care ne ocupăm nu are mai 
mare mulțumire decît a vorbi de ceea ce a făcut el fiind 
la minister. Perfect gentilom, el se păzeşte de a se 
compara cu d. Vernescu, dar în convorbirea sa se 
strecoară acea suficiență discretă a omului ce are 

încredere în sine, suficiență de care nu scapă chiar 
oamenii cei mai talentaţi. 

D. Ghermani intrînd în Cameră are aerul de a se 
duce cu modestie la locul său, dar pînă acolo face atita 
zgomot discret şi se oprește de atitea ori în drum, încât 
forțat intrarea sa este remarcată şi chiar comentată. 

Odată ce a ajuns la acest scop, întrebuințind o 
stratagemă în care poate nici d. Ghermani nu-și dă 
seama, se aşează la locul său şi aşteaptă... Ce 
aşteaptă?... Aşteaptă ca să dea consultații în materie 
financiară. În adevăr, aceasta reiese din căutătura lui, 
care are aerul de a zice deputaților: “dar veniți lîngă 
mine, ca să vă întreţin ideia bună ce aveţi despre mine.” 

Aşa este!... Fericirea d-lui Ghermani este de a fi 
consultat într-o chestiune financiară de la ordinea zilei. 
În genere consultaţiile sînt plătite; noi credem că d. 
Ghermani este în stare de a plăti pe cei ce vin la 
consultaţii, cu atîta plăcere el simte cînd vede pe 
cineva că face apel la competența sa. 

În acest caz, el vorbeşte şi explică tare 
consultatorului, destul de tare pentru ca vorbele şi 
reflecţiile sale să fie auzite și de alții. Uitîndu-te la 
dînsul în acele minute, simți impresia că se ascultă 
singur pe dînsul şi încă cu foarte mare drag. 

D. Ghermani pe cât este de experimentat în 
chestiile financiare, pe atîta e de neexperimentat în 
cele politice. Cînd se încearcă a trata acest din urmă fel 
de chestii, el se încurcă, are vederi vagi și de multe ori 
scapă printr-un cuvînt de spirit, căci are spirit d. 
Ghermani. 

Este d. Ghermani un financiar adevărat, adică un 
om care să înțeleagă finanțele ca adevărat ministru, din 
punctul de vedere al marilor interese ale Statului? Noi 
ne îndoim, cel puţin pînă acum. 

Din discursurile d-lui Ghermani n-a rezultat ideia 
unui spirit larg, cu concepții senine financiare, ci mai 
mult acea a unui bancher foarte abil, foarte inteligent, 
care acoperă lipsa unor mai serioase calităţi printr-o 
suplețe de spirit şi printr-o abundență de expediente 
care pot da la un moment dat aparența adevăratei 
valori financiare. 

Acestea nu le zicem pentru a micşora întru nimic 
meritele reale ale d-lui Ghermani, ci mai mult pentru a 
face o deosebire pe care mulţi o nesocotesc. 

D. Ghermani are un mare dezavantaj în parla- 
ment. Accentul său străin, stîlcitul cuvintelor, tonul 
său tîrfitor, fac un efect deplorabil asupra urechilor 
româneşti. 

Este în adevăr penibil de auzit, cu toate că după 
10 minute, adică după ce te-ai deprins cu acest mare 
defect, d. Ghermani te interesează, căci totdeauna 
spune lucruri dacă nu superioare cel puţin foarte de 
bun simț. 

CONSTANTIN GRĂDIŞTEANU 


Mari şi minunate mai sînt faptele politicii! Şi 
ceea ce politica aduce într-un ceas, o dezvoltare 
normală a lucrurilor n-aduce în ani! 

Această exclamaţie şi mirare le formulăm cu 
privire la d. Grădişteanu, preşedintele Camerei. 

De ce d. Grădişteanu este preşedinte? Care sînt 
meritele lui? Care este activitatea lui parlamentară? 
Care e influența lui? La aceste întrebări nimenea nu 
poate răspunde, noi mai puţin decît alții. 

D. C. Grădişteanu este preşedinte fiindcă trebuie 
să fie un preşedinte şi fiindcă prin demisionarea d-lui 
Catargiu, junimiştii, care erau atunci la putere, erau în 
mare încurcătură, nu aveau şi nici nu ştiau pe cine să 
aleagă, şi-au adus aminte că actualul preşedinte a fost 
odată ministru de finanțe, şi l-au bombardat la scaunul 
prezidențial. 

In realitate Camera nu are preşedinte ci numai o 
umbră. D. Grădişteanu, slab de sănătate cum e, nu e în 
stare să conducă dezbaterile, mai ales dezbateri ca cele 
ce au loc în Cameră, cu scandaluri, tunete și fulgere. 

Câteva zile după ce a fost investit cu această 
demnitate, preşedintele s-a suit la locul său să conducă 
dezbaterile. Se naşte un tumult, mai mulţi deputaţi cer 
cuvîntul, preşedintele nu-i aude. El dă deci cuvîntul 

unuia care îl ceruse mai în urmă, de aici protestări 
energice. Un sfert de oră după aceea, el ia cuvîntul 
oratorului crezînd că acela a sfîrşit, alte protestări... 
Cinci minute şi după această poznă el refuză cuvîntul 
în chestie de regulament, neştiind că nu se poate 
refuza. Atunci se naşte un scandal teribil, deputații 
apostrofează pe d-nu Grădișteanu, îl califică de parțial, 
de nedrept. Bietul preşedinte îşi pierde capul, nu știe 
ce să facă, părăseşte biroul şi se îmbolnăveşte grav, 
boală care ţine mai mult de două luni. Scandalul din 
Cameră a influențat mult ivirea bolii! 

De atunci d. Grădişteanu restabilit nu a mai 
prezidat, el a delegat regulat pe vice-preşedinţi. Rar, 
foarte rar a apărut la prezidenţie pentru a anunța ceva 
sau a deschide ședința. Cum vede că pasiunile se 
încălzesc, repede repede el coboară treptele biroului. 

D. C. Grădișteanu nu are absolut nici o influență 
în Cameră. El e considerat ca un om onorabil, bolnav, 
incapabil de a îndeplini vreun rol în politică. 

În criza ministerială de astă iarnă d, Grădişteanu 
a fost consultat de rege după obicei; el a avut curajul 
să recomande pe d. L. Catargiu pentru formarea 
cabinetului, ceea ce, se spune, i-ar fi atras din partea 
regelui o căutătură destul de rău-voitoare. 

Unii susţin că d. Grădişteanu e la locul său ca 
preşedinte, de vreme ce calităţile unui preşedinte sînt: 
de a nu vorbi, de a nu avea un rol activ şi de a asculta 
pe alții cum vorbesc... Dacă preşedinţia este un fel de 
retragere la pensie, atunci d. C. Grădişteanu este la 
locul său; în caz contrar desigur că nu. 

Junimiștii nu au avut noroc nici cu d-nu 
Grădişteanu. Alegîndu-! preşedinte, credeau că îl atrag 
la ei şi că le va fi de oarecare folos. Evenimentele au 
dovedit contrariul, căci, după cum am spus, cel care i-a 
deservit în mod oficial pe lîngă rege, a fost tocmai d. 
Grădişteanu. f 

Preşedintele Camerei este partizanul d-lui L. 


Catargiu. 

C. T. GRIGORESCU 


D. Grigorescu, deputat de la Prahova, se bucură de 
o mare stimă şi considerație în rîndurile partidului liberal. 
El este unul din stilpii, din întemeietorii partidului. 
Veteran, tovarăş de arme al lui C. A. Rosetti şi al lui I. 
Brătianu, d. Grigorescu a fost nevoit să se despartă de 
acest din urmă, odată cu toți partizanii lui C. A. Rosetti. 
De atunci el este un dușman de moarte al colectivității şi 
un inamic politic al lui I. Brătianu, căruia nu-i iartă 
faptul că a compromis şi tăvălit în noroi liberalismul. 

D. Grigorescu, am zis că se bucură de o mare 
consideraţie meritată și are o puternică influență în 
Prahova. Această reputaţie şi influență s-a stabilit 
într-un mod cu totul deosebit de cum se stabilesc în 
genere reputaţiile oamenilor politici. 

D. Grigorescu nu ia cuvintul în Cameră și nici nu 
a luat vreodată; în conciliambulele sau întrunirile 
intime, el de asemenea nu vorbeşte, rar cînd face o 
obiecție, rar cînd își dă părerea. D. Grigorescu face şi 
ascultă pe alții și numai forţat spune ce gîndeşte. 

Nefiind orator, d. Grigorescu nu e măcar 
comunicativ, nu iubeşte deloc relațiile personale, La 
Cameră foarte rar îl vede cineva vorbind cu un altul 
sau lipsind de la locul său, pe care şi l-a ales sus de tot, 
la munte pentru a fi mai izolat. 

În Ploieşti, unde are atîta influență, nimenea nu-l 
vede nici pe stradă, nici prin localurile publice, nici pe 
acasă la amici; zi și noapte stă în căsuţa sa şi este un 
eveniment cînd iese în oraş, și pentru a face ca acest 
eveniment să fie mai puţin bătător, d. Grigorescu iese, 
pentru a se plimba, noaptea la umbra misterului. 

Un singur mijloc de comunicare are d. 
Grigorescu cu publicul, este gazeta sa Democratul. 
Dar acest mijloc este destul de necomplet, de vreme ce 
Democratul, deși bine scris şi bine gîndit, e o gazetă 
locală fără mare răsunet. În tot cazul, reputația 
personală a d-lui Grigorescu este mult mai mare decît 
aceea a gazetei sale. De aici urmează că nu gazeta a 
făcut situaţia politică a d-lui Grigorescu, cel puţin nu 
i-o mai face, 

Atunci ce? Atunci cum se explică consideraţia 
cea mare cu care numele d-lui Grigorescu este 
înconjurat? Cum se face că personal are o mare 
influență? Pentru unii aceasta este un mister, este ceva 
neexplicabil, de vreme ce d. Grigorescu nu are nici una 
din acele calități briliante şi aparente care pozează pe 
un om politic ca pe un piedestal înaintea publicului. 

Pentru noi însă lucrul nu ni se pare deloc 
inexplicabil. Reputația d-lui Grigorescu se datorează 
unei vieți oneste, unei linii ferme politice timp de 40 
de ani, ea s-a format încetul cu încetul, ea a fost 
stabilă, ca să zicem aşa, bucată cu bucată în cursul 
anilor. Dacă astăzi reputaţia d-lui Grigorescu scapă 
unei analize riguroase, ea însă se explică perfect dacă 
cineva se pune din punctul de vedere al trecutului 

acestui stimabil bărbat politic, luptător constant al 
celor mai pure idei ale liberalismului. 

Astăzi d. Grigorescu este unul din fermii 
partizani ai d-lui D. Brătianu, ce s-a dus acolo fiindcă 
a văzut că acolo s-au refugiat ideile liberale. 

D. Grigorescu are ca toți oamenii slăbiciunile lui 
în politică. Se ataşează adese ori de oamenii care nu 
merită încrederea şi este atît de orbit încît nu vede răul 
ce-l face cu slăbiciunea sa. Un exemplu este prietenia 
care o arată d-lui Pătărlăgeanu şi de care acesta 
abuzează fără ca să-i dea nimic în schimb. În adevăr 
este curios a vedea pe lîngă omul cel mai tare în 
convingerile sale, pe cel mai patent lateral. 

A. D. HOLBAN 


Deputatul colegiului al III-lea de Roman, d. A 
D. Holban, este cunoscut Numai din pui “i 
generaţiile tinere politice: De mult, de mai bine ti 
ani, el nu a mai fost membru al parlamentului. n 
mai multe ori, sub regimul colectivist, alegerea lui a 

Paai i 
si “Di acts prea în e de a descria 
ivi ý a d-lui Holban. : 

Aa N pamona să spunem, d. Sup za 
Camerele dintre 1870 şi 1875, făcea o Sati 
figură; el era considerat câ unul din oamenii e y alu 
ai partidului... libera! şi ca unul din cei mai di it 
oratori, specialist în chestiile economice şi finante A 

Deputatul de la ponon în ai pi 

în largul său, ba chiar puter ` 

enil iba Designat ca candidat la colegii a 
II-lea de guvernul junimist, ales deputat de un bi si 
conservator, d. Teleman, tocmai în momentul e a 
junimiştii cădeau de la putere, iar conservatorii 1 
locul, d. Holban, față cu duşmănia între war ar 
fracțiuni ale partidului conservator, nu ştie ce s 
ezită de a lua o atitudine francă şi categorică. ai 

În adevăr, simpatiile d-lui Holban s-ar para, 
pentru moment, că sînt înspre junimişti, el este € 

înscris printre constituţionali; dar, de altă parte, el nu 
poate să nu dea concursul său d-lui L. Catargiu, pentru 
care personal s-a separat acum 10 ani de liberali şi a 
trecut în lagărul conservator. 

Aşa că am putea, fără nici un spirit de răutate, 
defini astfel situația politică a d-lui Holban în 
Parlament: d-sa este cu inima la junimişti, însă cu 
votul la conservatori. 

Din cauza acestei atitudini false d. Holban, în 
timpul cît a luat parte la lucrările Camerei, nu a luat 
niciodată cuvîntul în vreo chestie oarecare. Tot timpul a 
stat şi a privit cum ambele tabere, scumpe inimii sale, se 
ciocneau și mai cu seamă se înjurau, deplîngînd această 
stare de lucruri care îi legau mîinile şi picioarele. 

D. Holban a luat incidental de vreo două ori 
cuvântul în chestie de regulament... Asemenea luări de 
cuvînt nu contează în viața politică a unui om ca d. 
Holban, de aceea nu i le punem nici la activul nici la 
pasivul său. Aceasta cu atît mai mult cu cît a vorbit 
pentru închiderea discuţiei, adică a luat rolul cel mai 
ingrat, acela de a închide discuţia, rol care în orice 
Cameră este foarte rău văzut și care este în genere 
îndeplinit de deputaţi de a treia ordine. 

Să înţelegem că în acele două ocazii, aplauzele 
conservatorilor nu i-au lipsit. În adevăr, era curios 
spectacol pentu d. L. Catargiu ca să vadă pe 
neîmpăcatul duşman al său şi al conservatorilor de 
acum 12 ani, vorbind în numele partidului conservator. 

Dacă în Cameră ar fi fost cu 12 ani în urmă un 
fotograf care să fi reținut vorbele d-lui Holban de 

atunci, ar fi fost interesant ca acum un glumeţ să-l facă 
să reproducă acele vorbe, imediat după ce d. Holban 
vorbise pentru închiderea discuţiei. 

D. A. D. Holban este şi astăzi un orator de 
valoare. Cu fraza scurtă şi incisivă, cu glasul cam 
casant, cu expresia justă și cu o mare căldură, el ştie a 
se face ascultat de la cele dintii cuvinte. Ceea ce e şi 
mai mult e că d. Holban este duşmanul declamatoriei 
şi al frazelor bombaste, el în vorbirea sa merge drept la 
țel şi merge cu o rigoare şi o strictețe care impune, care 
concentrează atenţia. 

Ceea ce însă caracterizează genul său de oratorie, 
este pasiunea, pasiunea de multe ori oarbă, pasiunea 
dusă pînă la ură, şi mai totdeauna pînă la nedreptate. 
Această caracteristică s-a manifestat de atitea ori la d. 
Holban încît azi nimenea nu şi-l închipuie pe d. 
Holban decit pasionat, vendicativ şi nedrept. 

Deziluziile şi mortificațiile pe care amorul său 
propriu le-a primit în cei 14 ani din urmă i-au înăsprit 
şi mai tare caracterul. 

În parlamentul actual d. Holban încă nu şi-a dat 
măsura şi este absolut nevoie ca să şi-o dea. În adevăr, 
sînt 14 ani şi mai bine, de cînd d. Holban strălucea ca 
un talent necontestat în Cameră, este nevoie ca el să 
împrospăteze acea reputaţie fată cu generaţiile tinere 
care nu-l consideră ca atare decît pe cuvînt. 

L N. IANCOVESCU 


Desigur că în tinerimea conservatoare d. 
Iancovescu ocupă unul din cele mai meritoase locuri şi 
că el face onoare culturii partidului. 

Deputatul de la Rîmnicu-Vilcea este unul din rarii 
conservatori care au înțeles să facă din conservatorism o 
teorie politică, care şi-au dat osteneală să privească 
ideile partidului nu numai din punct de vedere al 
trebuințelor electorale sau acela al căpătuielii, ci din 
punct de vedere organic, teoretic, aproape ştiinţific. 

Cult, cu o cultură într-o singură direcţie ca toţi 
oamenii adînc convinşi, ferm de caracter pînă la 
încăpăţinare, d. Iancovescu, el, tînărul, e unul din cei 
mai fanatici partizani ai d-lui Catargiu, Şi lucru curios, 
printr-o eroare produsă de spiritul său, el e convins că 
d. L. Catargiu, omul trecutului, omul lipsit de idei şi de 
teorie, corespunde admirabil principiului conservator 
stabilit pe calea teoretică)... 

D. Iancovescu nu este un frecvent vorbitor în 
Cameră. Una din cauzele care face probabil pe d. 
Iancovescu de a nu lua mai des cuvîntul este o boală 
de laringe de care suferă, boală care îl pune în mare 
greutate de a vorbi şi încă mult. 

Dar nu e numai aceasta cauza. Ceea ce face pe d. 
Iancovescu ca să nu-şi pună în evidență toate 

mijloacele sale, este o lene, o inerție foarte mare. În 
adevăr, activitatea, munca, osteneala iată ce lipseşte 
d-lui Iancovescu. Dotat bine, iubind a citi, cînd e vorba 
de a se mişca, de a produce, de a se afirma, d. 
Iancovescu este cuprins de o neiertată apatie. Ca toate 
spiritele de această trampă, el lasă lucrul de azi pe 
miine, cel de mîine pe poimiine sau cînd îl face, îl face 
pe jumătate, grăbit şi mai mult de mîntuială. 

D. Iancovescu merită aceste observaţii cu atît 
mai mult, cu cît și-a dat în diferite ocazii măsura 
talentului său. Aşa, d-sa a luat între altele cuvîntul 
într-o chestie de principiu cu privire la țărani şi de 
la cele întîi cuvinte s-a făcut ascultat cu atenţie de 
Cameră. Cu fraza scurtă și precisă, preocupat de 
ideia de dezvoltat, păstrând şirul strîns al logicii și 
al faptelor, punînd chestia pe tărîmul principiilor, 
discutînd acestea cu multă cunoștință şi siguranță, 
d. Iancovescu s-a ridicat deodată la rangul poate de 
cel mai instruit şi serios tînăr din partidul 
conservator. 

Soldat fidel al d-lui L. Catargiu, d. Iancovescu, şi 
redactor la Epoca, a ştiut să reziste la ademenirile 
junimiste şi măcar că întreaga redacţie a numitului ziar 
a trecut cu bagaje la junimiști, d-sa a preferat a se 
retrage decît a împărtăşi buimăceala comună. 

D. Iancovescu avea un om drept ideal, pe d. Al. 
Lahovari. Această slăbiciune a durat pînă cînd a văzut 
pe idolul său coborîndu-se de pe soclul său de granit şi 
devenind curtezanul d-lui Carp şi detractorul șefului 
său, d. Catargiu. Din acel moment d. Iancovescu a 

repudiat pe falsa divinitate şi sîntem siguri că astăzi 
este cu totul vindecat de lahovaromanie. 

Am zis că boala de care suferă mai mult decît 
aceea de git este inerția, apatia. În Cameră cînd e o 
discuție importantă, în care partidul conservator nu 
prea străluceşte, d, Iancovescu cere imediat cuvîntul. 
Apoi se plimbă prin dosul băncilor deputaţilor, 
probabil pentru a-şi aduna ideile şi a-şi strînge 
argumentele ce are a spune. Această frumoasă hotărîre 
nu fine mai mult de 15 minute. După un sfert de oră tot 
focul sfînt a căzut și d. Iancovescu se duce la birou de 
se şterge dintre cei înscrişi sau cedează cuvîntul unui 
coleg mai puţin talentat decît d-sa. 

Cînd d. Iancovescu se va tămădui de apatie, va 


juca desigur un rol foarte însemnat în partidul 
conservator. 

N. IONESCU 


Desigur că nu există la noi un tip mai pur şi mai 
perfect parlamentar decât d. N. Ionescu. Noi nu ne 
putem închipui un parlament fără d. N. Ionescu, 
precum nici d-sa nu-şi închipuie că ar putea exista fără 
ca să nu fie în parlament. 

D. N. Ionescu a avut o mare influență asupra 
parlamentarismului la noi în țară. Adăpat la fîntîna 
engleză, amorezat de uzanțele şi formele parlamentare 
de acolo, d-sa a cătat, şi a reuşit în parte, a le 
aclimatiza în parlamentul nostru. Sînt fraze şi 
formalități care zise şi repetate necontenit de d. 
Ionescu, au intrat în limba curentă parlamentară. Aşa, 
«guvernul m. s.» sau «onorabilut reprezentant al 
colegiului al II-lea de Tecuci» ete. etc. 

Nu mai avem nevoie ca să lăudăm şi să punem în 
relief talentul oratoric și calitățile strălucite de tribună 
ale deputatului de care ne ocupăm. Aceste lucruri sînt 
trecute în domeniul comun. Vom face în această 
privință o singură observaţie. Iat-o: 

Nu-şi poate cineva închipui influenţa cea mare 
care a avut-o d. N. Ionescu asupra limbii în genere și 
asupra celei parlamentare în special. D. N. Ionescu nu 
este un orator franţuzit ca d. Blaremberg, d-sa nu 
vorbește fără a-şi căuta și îngriji fraza şi cuvintele. D. 

N. Ionescu este oratorul cel mai pur, acela care poate a 
introdus mai multe neologisme fericite, acela care a 
adoptat mai admirabil o mulţime de cuvinte din limbile 
surori, acela care a îmbogăţit cu cuvinte, expresii şi 
imagini limba românească. 

Discursurile sale ar trebui studiate de gramatici, 
filologi şi profesori de estetică, literatură și retorică, în 
ele ar găsi giuvaeruri de limbă şi de literatură. 

Mai avem nevoie ca să spunem că e deputatul cel 
mai pur de orice tripotagiii, de orice linguşire față de 
putere, de orice preocupare interesată? 

D. N. Ionescu nu a primit niciodată să facă parte 
din nici o comisie salariată, a refuzat orice fel de 
onoruri, a declinat orice soi de prezidenție sau altă 
delegaţie, precum acela de raportor, etc. 

În secţia care se află refuză energic de a fi ales 
președinte, și chiar cînd preşedintele lipseşte, deşi mai 
bătrîn, d. N. Ionescu nu vrea cu nici un preț să-l 
înlocuiască, măcar pentru cinci minute. 

Încă nu a văzut nimeni pe d. N. lonescu 
ducîndu-se la banca ministerială şi vorbind unui 
ministru. Acest lucru îl irită cînd îi vede pe alţii. Așa, 
mai dăunăzi, văzînd pe d. M. Kogălniceanu că se duce, 

pentru a doua oază, la d. L. Catargiu, d. N. Ionescu l-a 
apostrofat cu următoarele cuvinte: 

- «Ce tot te duci la banca miniștrilor? Ei trebuie 
să vină la d-ta, iar nu d-ta la dînşii». 

Bătrânul parlamentar stă tot timpul la locul său, şi 
ascultă cu atenţie pe toți oratorii; numai înainte de 
deschiderea. şedinţei, sau cînd se suspendă şedinţa, îl 

vezi umblînd prin incintă sau conversînd în sala 
paşilor pierduţi. Altminterea, cum am zis, este 
totdeauna la locul său. l 

Ceea ce caracterizează talentul oratoric al d-lui 
N. lonescu este ironia fină, este mușcătura pînă la 
sînge, este apostrofa teribilă şi implacabilă. Aceste 
caractere se arată rînd pe rînd sau toate deodată în 
acelaşi discurs. 

D-lui N. Ionescu nu-i place a fi întrerupt, nu doar 
fiindcă nu are riposte viu şi momentane, dar... fiindcă 
aşa îi este temperamentul, Cînd este mai cu seamă 
iritat, apoi trebuie să te păzeşti ca de foc de a-l 
întrerupe, chiar în mod favorabil, chiar abundînd în 
sensul său. D-nu N. Ionescu nu distinge atunci dacă 
întreruperea îi este amicală sau nu, el © ia ca ostilă şi 
tratează în consecință pe întrerupător. TERS 

Şi cu toate acestea, apoi se supără şi caută pricină 
cuiva, mai cu seamă vecinilor. Cînd d. N. Ionescu este 
în vervă, vai de acela care s-ar duce lîngă dînsul şi l-ar 
asculta prea de aproape. Acela este luat imediat la 
refec. A 

D-nu N. Ionescu este cunoscut pentru dialogurile 
nesfirșite ce are cu prezidenții, mai cu seamă cu d-nii 
Pache şi Isvoranu. Este destul ca unul din aceștia să-l 
supere, pentru ca să-l săpunească apoi aşa, încît să nu 
mai ştie unde să scape. 

Liberal convins, democrat chiar, d. N. Ionescu nu 
e o chestie mare care să privească pe țărani şi pe 
nevoiaşi în care să nu ia cuvîntul Și să nu aducă 
căldură şi lumină. D-sa este temut şi respectat de 

întreaga Cameră; mai mult respectat decît temut, 
trebuie să o spunem. Viaţa sa politică; pură, 
dezinteresarea sa perfectă, modestia sa, îl pun deasupra 
tuturor politicienilor şi a intriganților. 

D. N. Ionescu este poate cea mai măreață figură 
parlamentară, și virtuțile civice pe care le posedă îl fac 
să fie respectat şi stimat, chiar în mijlocul 
dezlănţuirilor tumulturilor celor mai mari din Cameră. 

TACHE IONESCU 


Unul din cei mai însemnați oratori ai Camerei, 
poate cel mai întîi, este desigur d. T. Ionescu. Sînt 
calități la oamenii politici care se impun, care sînt 
deasupra oricărei contestări, fie chiar din partea celor 
mai înverşunați dușmani. Talentul superior oratoric al 
d-lui T. Ionescu este în acest caz: nimeni nu i-l 
contestă, fiecare îl recunoaşte dacă nu îl admiră. 

Desigur sînt mici critici de făcut talentului d-lui 
T. Ionescu. Aşa, în ceea ce ne priveşte, oratoria d-lui 
T. Ionescu păcătuiește prin prea multă corectitudine. 
Glasul este cam mat sau cum s-ar zice în limbajul 
teatrului, vocea îi este cam albă, fraza prea simetrică şi 
fără colorit; de multe ori lipseşte căldura din 
discursurile d-lui T. Ionescu. Auzindu-l vorbind un 
ceas nu te oboseşte, dar mai la urmă începi a constata o 
lipsă de căldură şi de vehemență oratorică. 

În schimb, însă, cîtă bogăţie de fraze, ce torent 
limpede şi natural de cuvîntare, ce expresie minunată a 
limbii! Cînd d. T. Ionescu începe a vorbi și-l urmăreşti 
cu atenție în cele mai mici detalii, rămii înmărmurit de 
facilitatea extraordinară a cuvîntului: vorbele îi ies din 
gură cu o uşurinţă nemaiauzită, iar frazele să succeadă 
corect unele după altele, pare că ar fi fost învăţate mai 
înainte pe de rost sau pare că ar fi citite! 

Ceea ce înalță, după noi, foarte mult talentul d-lui 
Ionescu, este că oratoria lui este liniştită şi nu exclude 
deloc argumentarea; din Contra, o presupune, o 
consideră ca indispensabilă. În adevăr, noi credem că 
jumătate din valoarea oratorică a d-lui T. Ionescu se 
datorează argumentării, logicii, adunării de material, 
de fapte și de idei. În acest substrat oratoriei d-lui T. 
Ionescu şi noi credem că reputaţia lui de orator îi este 
Compromisă, dacă nu pierdută, ceea ce nu se va 
întîmpla cu alți oratori de frază, de ifos şi de patos, 
unde cugetarea de ordinar lipseşte, 

Voiam să-l prevenim pe d. T. Ionescu asupra 
unui defect în care are tendința de a cădea. Deputatul 
de Craiova nu e orator de furtuni parlamentare, de 
invective şi apostrofări violente. Talentul său este mai 
senin, mai de atmosfere senine. De aceea d. T, Ionescu 
nu ar trebui ca să caute succesul acolo unde nu-l poate 
avea. 

Aşa, el de multe ori vrea să facă pe oratorul 
violent. În acest scop el își îngroaşă în mod nenatural 
glasul, îşi exagerează gestul şi caută fraze de efect, 
Chiar apostiofa... Desigur ca la un tînăr de talent cum 
este, acestea merg, dar ar fi de preferat ca să nu se lase 
a fi târât pe povimişul acestui gen, care nu e deloc al 
său. 

D. T. Ionescu în Cameră, afară de activitatea sa 
parlamentară cunoscută şi asupra căreia trecem, merită 
de a fi studiat. EI are un număr de amici, cîţiva 
admiratori, în schimb are foarte mulți inamici. Chiar 
relaţiile lui sînt restrînse în manierele sale de 

altminterea ireproşabile, domneşte un fel de rigiditate, 
de răceală, pe care mulți o iau drept mândrie, aproape 
îngîmfare. Noi credem că din 184 de deputaţi sînt 100 
cărora d. T. Ionescu nu la întinde mîna, nu-i cunoaşte, 
deşi a fost coleg cu ei şase luni întregi. Sc 

Această parcimonie de raporturi provine în mare 
parte din cauză că d. Ionescu nu e just la începerea 
şedinţelor, cîteodată şi mai târziu. Profesia sa de 
avocat, precum şi numeroasa sa clientelă îl împiedică 
de a flana prin incinta Camerei, cum fac cei mai mulți 

utați. 

oe D T. Ionescu în ideile sale este liberal, cu o 
tinctură pronunțată de democratism, sau am putea zice 
că el este unul din liberalii care are idei mai înaintate, 
care cîteodată atinge radicalismul în chestiile 
economice şi sociale. În ceea ce priveşte chestiile 
politice, el e de un moderatism destul de pronunțat, iar 
prin stăruința de a măguli palatul se apropie de 
junimişti, în al căror club s-a înscris în timpul din 
urmă, fără a abdica de la ideile sale. 5 

D. T. Ionescu, este un tînăr plin de viitor; 
ambițios, foarte ambițios, ca toți oamenii care simt că 
au ceva în capul lor, el caută a ajunge acolo unde 
talentele şi cultura sa îl împing. Situaţia politică a lui 
pentru moment, este cam tulbure. Nu se ştie cu cine d. 
T. lonescu va ajunge; ceea ce se ştie sigur e că va 

junge. 

Statul de Craiova este o adevărată podoabă a 
parlamentului român. 

ILARIU IZVORANU 


Nalt, gros, cu favoriți mari, cu ochii maurului de 
Veneția, cu sprîncenele groase şi întunecoase, cu 24 de 
măsele în gură, devreme ce e oltean, d. Izvoranu este 
un bărbat care impune prin înfăţişarea sa de taur 
nedomesticit. 

. D. Izvoranu are o mîndrie, este că a întrunit cele 
mai multe voturi la alegerea de vice-președinţi; el mai 
are o aspiraţiune, pe care nu o arată decit 
concetăţenilor săi de la Mehedinți, aceea de a ajunge 
ministru... 

| D. Izvoranu este departe de a fi un vultur în ale 
politicii, el nu planează pe deasupra multora în 
Cameră; din contră... El ia foarte rar cuvîntul în 
Cameră şi are genul său de vorbire, pe care l-am 
putea califica genul melo - dramatico - duioso - 
plîngător. 

_ Cînd d. Izvoranu, cu glasul de bas profund, cere 
cuvîntul, toți deputaţii se întorc înspre el ca să-l 
asculte. Zeflemiştii își fac chiar din ochi şi au aerul de 
a-şi zice: «avem să ridem puţin». 

În adevăr, d. Izvoranu se ridică de pe fotoliul său 
face o roată cu ochii, tuşeşte de două ori și apoi cu o 
voce sepulclară zice: “D-lor deputaţi şi onorați 
colegi...” Aceste cuvinte, care parcă vin din adîncimile 


- 86 - 


portrete şi tipuri parlamentare 


pămîntului, el ie întovărăşeşte de un gest larg, foarte 
larg, făcut cu amîndouă braţele și de o mişcare din cap 
care imită mişcarea unui balansoar. 

Apoi începe... Cu ochii în plafon, cu poza unui 
om care invocă pe duhul sfint, cu lacrimi în gît, cu 
întunecime în glas, cu întipărirea simţirii pe faţă, 
purtînd mîinile în imitația valurilor mării, d. Izvoranu 
ştie a da chestiilor celor mai simple caracterul funebru 
şi mormîntal. Cînd îl auzi vorbind ţi se pare că asişti la 
cea mai neagră şi tenebroasă melodramă în care 
trădătorul ucide cel puţin cinci persoane. Și cînd îl 
asculți bine, vezi că e vorba de închiderea discuţiei şi 
că d. Izvoranu vorbeşte pentru!!... 

Deputatul de Mehedinţi vorbeşte cu mare 
sentiment, cu pasiune chiar în astfel de lucruri banale; 
de aceea cînd se aşează, el este asudat tare, îi trebuie 
10 minute ca să-şi şteargă sudoarea, care curge şiroaie 
de pe fruntea sa. 

Îşi poate oricine închipui ce efect produce d. 
Izvoranu cu oratoria sa... Pentru cei ce iubesc 
melodrama, efectul este poate pasabil; pentru scepticii 
care însă nu gustă genul tenebros și glasurile 
sepulclare precum şi gestul duios, pentru asemenea 
sceptici genul d-lui Izvoranu este ceva demodat, care 
nu poate produce decît zimbetul... 

D. Ilariu Izvoranu cînd prezidează produce mari 
încurcături şi provoacă violente protestări. Aceasta 
însă cînd se hotărăşte ca să facă servicii de 
complezență guvernului şi majorităţii, dînd lovituri de 
cuţit în regulament și în spiritul de imparţialitate... 

„Cu d. Izvoranu dialogurile nu se mai sfirşesc 
explicaţiile sînt interminabile, iar votul prin ridicarea 
miinilor este totdeauna contestat, 

D. Izvoranu, tocmai cînd oratorul este în chestie, 
tocmai atunci îl întrerupe zicîndu-i: “D-le deputat, vă 
rog intrați în chestie.” Întreruperea o face cu bună 
credință, căci de... 

Atunci imediat se ridică o furtună de protestări în 
care glasul d-lui N. Ionescu se aude strigînd: “Iar 
întrerupi? Iar nu lași pe orator să vorbească? Dacă nu 
ştii despre ce e vorba, de ce nu te astîmperi acolo?” 

A Parțialitatea d-lui Izvoranu cînd prezidează este 
vădită, însă ea nu merge pînă acea a lui Pache. D. 
Izvoranu, cînd nu e surprins de guvern păstrează 
oarecare spirit de dreptate şi de independență. 

_ D. Izvoranu este vernescist. De ce? Nu se știe 
după cum acest lucru nu se ştie de nici un vernescist şi 
desigur nici Chiar de d. Vernescu. 

D. AL. LAHOVARI 


Nu ştim dacă d. Al. Lahovari a zis cuvintele ce i se 
atribuie: mitraillez-moi cette canaille. Este însă cazul 
de a zice apropos de ele si non e vero e ben trovato. 

D. Al. Lahovari are un suveran dispreț pentru tot 
ce e popular, democratic, disprețul se preface în ură de 
câte ori d-sa se vede împiedicat sau oprit de vreuna din 
manifestaţiunile voinţei populare. Un caz proaspăt ne 
confirmă. Se ştie că d. Al. Lahovari a căzut la alegerile 
de acum un an peste tot locul unde şi-a pus 
candidatura; această mortificare nu o iartă şi dacă 
atunci ar fi avut puterea de a suprima colegiile 
electorale, desigur că le-ar fi suprimat numai ca să-şi 
răzbune eşecul suferit. 

Ceea ce distinge întreaga viaţă politică a d-lui 
Lahovari este pasiunea dusă pînă la ură, este 
nedreptatea fată de adversarii săi, este orbirea față de 
sine, este o stare de perpetuă supra-excitare în contra 
oamenilor, a instituţiilor şi a lucrurilor. Noi credem că 
dacă d. Lahovari ar fi fost în locul lui Xerxes desigur 
că ar fi ordonat cu o oră înaintea monarhului persan, 
să fie bătute cu vergi valurile mării care îndrăznise a se 
opune dorinţei autocratului. 

Sînt oameni care sînt democrați prin temperament 
şi conservatori prin idei, precum este d. Grigore 

Peucescu; la aceştia este totdeauna un fel de lipsă de 
echilibru între vorbe şi fapte, lucru care le face onoare 
de altminterea. La d-nul Al. Lahovari asemenea 
dezechilibru nu există, este perfectă armonie în ideile 
sale, temperamentul său, acțiunile sale, educaţia şi 
condiția sa. Este conservator, în sensul cel pur al 
cuvîntului; între d-sa și păturile noi sociale nu poate fi 
nimic în comun. 

În genere la naturile tari, cum este aceea a d-lui 
Lahovari, educaţia se formează după temperament, şi 
nu temperamentul după educație; adică naturile tari 
caută a se instrui şi a se dezvolta în sensul voinţei şi al 
predilecţiilor lor, şi nu în sensul adevărului și al 
justului. Acest lucru îl observăm la d. Lahovari. 
mina de temperamentul său crud față de păturile 
populare, cu clasele dezmoştenite, d-sa a îmbrățișat cu 
pasiune ideile şcolii economice individualiste, ale 
şcolii clasice care nu vrea să ştie de mizerie, de 
nedreptate, de morală, etc., cînd e vorba de producere, 
de acumulare de bogății, de creare de bun trai 
individual. 

Din toți conservatorii, d. Lahovari este poate 
acela care e mai fanatic apărător al doctrinelor clasice 
economice şi desigur că e cel mai mare duşman în 
principiu al intervenţiei statului în favoarea claselor 
sărace. 

D. Lahovari, este avocat, decît... nu e numai 
avocat, aceasta l-a scăpat ca să nu cadă în rîndul 
tuturor politicienilor banali. Cult în sensul ideilor sale, 
d. Lahovari în chestiile economice şi sociale se 

hrăneşte cu un unic fel de hrană intelectuală, după cum 
sînt oamenii care nu au schimbat niciodată felul lor de 
bucate de la dejun. În capul d-lui Lahovari se face în 
fiecare moment o operaţie destul de curioasă. Toate 
ideile noi, democratice, intră în calupul său reacționar, 
iar toate faptele şi actele care sînt contrare ideilor 
conservatoare, devin argumente pentru a susține 
tocmai cu ele conservatismul. 

De altminterea d. Lahovari este necontestat om 
de valoare, el este unul din cei mai de valoare al 
partidului conservator. Orator pasionat, brutal, 
dispreţuitor, el este cineva; vorba lui nedreaptă este 
ascultată, gestul său trufaș impune la cei timizi, iar 
morga măreață cu care spune lucrurile dă multora 
impresia adevărului. D. Lahovari revoltă, indignă pe 
auditor, niciodată însă nu îl lasă indiferent sau nu trece 
de ridicol. 

Mulţi din amicii săi deplîng pasiunea și furia 
d-lui Lahovari cînd vorbeşte. “Ce păcat că are acest 
defect, zic, dacă Lahovari ar ști să se stăpînească ar fi 
neîntrecut”. Noi credem din contra, că talentul d-lui 
Lahovari este făcut din pasiune şi din nedreptate. Ia-i 
pasiunea, morga, brutalitatea oratorică și îndată el 
devine un orator banal. 

D. Lahovari nu este deloc simpatic, poate fiindcă 
ştie acest lucru de aceea a devenit şi d-sa disprețuitor 
şi casant. Cu toate acestea d. Lahovari este foarte 
simţitor la orice critică sau la orice răutate, ceea ce a 
dovedi că disprețul ce afectează pentru oameni şi 
lucruri de multe ori este curat necaz. 

D. Lahovari aspiră a deveni şeful partidului 
conservator. lucru! de care se supără mai tare este cînd 
i se dă a înțelege că din cauza naturii sale antipatice 
nu-şi va putea ajunge Scopul, ceea ce poate foarte bine 
să se întimple. 

Astăzi d. Lahovari are un rival, pe d. Carp, deci 
îşi poate oricine închipui ce fe] de sentimente poate o 
natură ca a sa păstra d-lui Carp. Şi prin jocul curios al 
împrejurărilor amîndoi sînt în actualul minister! 

IOAN LAHOVARI 


Familia Lahovari este o familie darnic tratată de 
natură, toți membrii ei sînt oameni cu talent, în cazul 
cel mai rău oameni inteligenţi. Iar între ei străluceşte 
ca un luceafăr d. Alex. Lahovari. 

D. loan Lahovari, deputat de la Vlaşca, este un 
om inteligent, laborios şi foarte conştiincios în tot cu 
ce se ocupă. Lumina cea prea mare care înconjură în 
partidul conservator pe fratele său Alexandru, face ca 
lon să rămînă în penumbră, cam neglijat. D. Ioan 
Lahovari pare însă că s-a resemnat la acest al doilea 
rol, de aceea în activitatea lui parlamentară se inspiră 
mai mult de la fratele său mai mare şi își fixează linia 
lui de purtare după politica pe care Alexandru o face. 

Este curioasă natură d. Ion Lahovari! Spirit foarte 
laborios, minte căreia îi place de a scormoni lucrurile, 
d. I. Lahovari se pasionează cîte de o idee sau o chestie 
şi cît timp e preocupat de ea nu mai vede altceva. 

Ceea ce caracterizează pe d. loan Lahovari este o 
corectitudine în felul de a vedea lucrurile, un fel de 
dreptate relativă de apreciere, lucru cu totul străin lui 
Alexandru. 

Deşi conservator convins, și încă vechi 
conservator, d. Lahovari nu e orbit întru atit încît să nu 
vadă progresele făcute precum şi spiritul nou. De altă 

parte, nedreptatea îl revoltă, iar patima de partid îl lasă 
rece. Din această cauză, în ultima sesiune legislativă, d. 
Ion Lahovari a suferit mult din cauza atitudinii incorecte 
a fratelui său Alexandru. Nevoit să aibă aceeași politică, 
din atitudinea lui se vedea că el suportă în mod penibil 
evoluţiile brusce ale fratelui său ministru. Mai ales 
faptul că a fost nevoit să retragă proiectul de lege pentru 
suprimarea mai multor legaţiuni, l-a pus în confuzie de 
spirit pe care o mărturisea el singur. 

D. loan Lahovari are o slăbiciune, aceea a 
economiei în buget. De dimineață pînă în seară nu se 
gîndeşte decit la aceasta... El este foarte fericit cînd 
prin concursul său se poate realiza o economie de un 
ban!... De aceea el în cursul fiecărei sesiuni prezintă 
mai multe proiecte de legi, toate purtînd aceeaşi 
pecete... Într-o zi el ; propune suprimarea parțială a 
cărților de liber-parcurs, altă dată suprimarea cîtorva 
legaţiuni, etc. etc... Se înțelege că toate aceste proiecte 
se duc de-a dreptul la arhivă... 

D. loan Lahovari nu e orator, sau mai drept este 
un vorbitor greoi, difuz, foarte dificil la auzit. Este 
departe de a avea talentul fratelui său! Cînd d. 
Lahovari se aruncă într-un discurs, nimeni nu-l mai 
poate opri... Este lung, foarte lung, se opreşte la toate 
detaliile, dă însemnătate tuturor nimicurilor, face 
demonstraţia lucrurilor celor mai clare şi toate acestea 
fără relief, fără sare, fără atracție. 

În fond este ceva, dacă urmăreşti cu atenție şi cu 
pacienţă de orator; dar forma, dar felul de a spune este 
penibil. 

D. I. Lahovari nu ştie a se opri la timp, nici a nu 
spune tot ce se prezintă spiritului. El crede că cu cît va 
arunca auditorului mai mult material, cu atît îl va 
satisface mai mult. 

Lungimea discursurilor sale este cunoscută în 
Cameră. De multe ori această lungime deservește 
cauza guvernului. În adevăr, cîteodată guvernul are 
interes ca să se închidă discuţia mai curînd, cînd d. I. 
Lahovari ia cuvîntul aceasta este imposibil, cu toate 
tragerile de mînecă ce îi vin din toate părțile. 

D. I. Lahovari se bucură de stime tuturor 
colegilor săi. 

TACHE LAURIAN 


Cazul d-lui Laurian este foarte curios şi 
interesant. Iată un om cult, cu o cultură ce e drept cam 
dogmatică, pentru a nu zice pedantă, cult însă în 
adevăratul înţeles al cuvîntului, posedînd cunoștințe 
solide şi variate. 

f lată un om care, pe lîngă cultură, este talentat, 
inteligent, ascuţit la minte, el este în stare să frămînte 
materialul înmagazinat şi să adauge o parte de la dînsul. 

Şi cu toate aceste d. Laurian e considerat şi este 
în realitate un personaj de a doua ordine în grupul 
junimist, unde d. Alex. Marghiloman, cu mai puţin 
talent și mult mai puţine cunoştinţe, străluceşte în 
rangul întîi. 

Am zis că d. Laurian e personaj de a doua ordine. 
Este destul să spunem că atunci cînd e vorba de 
ministerul de instrucţie, junimiştii singuri nu se 
gîndesc pentru d. Laurian, decît la postul de director, 
nicidecum la acela de ministru. 

Mult timp noi am crezut că i se face d-lui Laurian 
nedreptate în partid și că din deosebite împrejurări cu 
caracter personal, el este lăsat cu rea voinţă pe al doilea 
plan. Mult timp ne-am revoltat la această nedreptate, 
cunoscînd egoismul d-lui Carp şi ranchiunele copilăreşti 
ale d-lui Maiorescu. 


- 96 - 


portrete şi tipuri parlamentare 


Cu toate acestea urmărind mai de aproape 
activitatea (?) parlamentară a d-lui Laurian, în ultima 
sesiune, am început a ne cam explica relegarea pe al 
doilea plan al d-lui Laurian în grupul junimist. 

Este un proverb românesc: “Cum şi-o face cineva 
singur, nu i-o face nici dracul”. Acest proverb se aplică 
perfect d-lui Laurian. 

Dacă deputatul de Ialomița ocupă un loc 
secundar în partid, este că el voieşte, el şi l-a ales și 
prezidă a rămînea acolo. În zadar colegii săi sau cel 
puţin oamenii imparțiali îl împing mai sus, d. 
Laurian se încăpățînează a rămîne mai jos decît ar 
merita. 

În adevăr, o natură mai neglijentă, un spirit mai 


„leneș, o purtare mai apatică nu există. 


D. Laurian pretinde că face politică militantă şi 
dacă nu ar scrie la gazetă, nimeni nu ar crede-o, căci el 
nu face nimic, pentru a dovedi cu fapte ceea ce face 
pesemne numai în intenţie. 

Lazzaronismul în politică! iată boala cea mare a 
d-lui Laurian, iată boala celor mai mulţi. Dotaţi bine 
de la natură şi de educaţie, ei se lasă a trăi într-un fel 
de dolce farniente, la nevoie dau alene dintr-un deget 
şi apoi cad pentru cîtva timp istoviţi ca în urma unei 
sforțări uriaşe! 

Din cele spuse, uşor poate înțelege cineva că 
activitatea parlamentară a d-lui Laurian e foarte 
redusă. Deşi raportor în chestiile importante, precum 
răspunsul la mesajul tronului, deşi membru în comisia 
financiară d. Laurian nu face decît să apară la tribunal 

şi confundîndu-se într-un mutism regretabil, lasă pe 
alţii să culeagă laurii discuţiei. 

Zicem lasă pe alţii, fiindcă d. Laurian ar putea să 
culeagă dacă nu cununa întreagă cel puţin o parte din 
ea. Căci el e orator, orator cam afectat, destul de 
declamator, ceva care îți aduce aminte de d. 
Maiorescu, dar orator, dar om cult, în stare să țină un 
discurs şi să expună un număr de idei. 

Şi lucru îngrijitor. Cu cît vîrsta îl atinge tot mai 
tare cu aripa sa, cu atît această propensiune spre 
anihilarea eului său politic capătă o tărie mai mare. D. 
Laurian a scăpat o ocazie, poate unica, aceea de a fi 
liderul majorităţii camerei sub guvernul junimist. 

i În adevăr, de vreme ce mai toți oamenii de 
valoare ai Junimii erau pe banca ministerială, rolul de 
orator al majorităţii îi venea de drept d-lui Laurian, ca 
unuia dintre cei mai vechi şi mai talentați membri. 

Ei bine! nu, d. Laurian a tăcut, s-a mărginit a vota 
alb la alb. Cu atît mai rău pentru d-sa. Noi mărturisim 
că regretăm din suflet lucrul. 

TITU MAIORESCU 


Titu Maiorescu este un om politic? Noi am 
înclina a crede că nu. 

În adevăr, pentru ca cineva să fie om politic 
trebuie să aibă pasiunea lucrului, focul sacru. Aceasta 
a lipsit totdeauna d-lui Maiorescu. 

Oamenii politici intră în minister fiindcă fac şi au 
făcut politică, fiindcă au jucat un rol şi sînt desemnaţi 
de partide să-i reprezinte. 

D. Maiorescu a intrat acum 15 ani în ministerul 
d-lui Catargiu ca specialist în chestiunile de 
învățămînt, după cum ar intra cineva la lucrările 
publice în calitate de inginer. 

De altminterea ocupațiile d-lui Maiorescu îl 
desemnau ca ministru specialist la instrucţie, fără alt 
titlu politic. Profesor, om care s-a ocupat cu literele, cu 
chestiile lingvistice şi literare, cu critica, cu estetica, cu 
afacerile de instrucţie, d. Maiorescu nu putea fi decît 
ministru de instrucție. 

Aceasta cu privire ta ministerul său de acum 15 
ani. 

Dar de atunci? De atunci d. Maiorescu nu s-a 
schimbat deloc. Îndată după căderea ministerului d-lui 
L. Catargiu, d. Maiorescu a încetat de a face politică 
militantă, sau mai bine a continuat a nu face politică 

militantă. Luînd în serios cariera de avocat, d-sa a fost 
ani întregi absorbit cu afacerile de barou, şi numai în 
răstimpuri, numai cînd ocupațiile i-au permis şi-a adus 
aminte să facă puţină politică... Şi încă ce fel de 
politică? Politică lipsită de relief, de pasiune, politică 
academică, politică de amatori, de literat şi avocat în 
vacanţă. 

A fost un timp în care d. Maiorescu a fost nevoit 
să facă ceva mai multă politică și să fie un fel de şef. 
Era acum cinci șase ani în Camera de revizuire, pe 
cînd d. Carp era ministru plenipotenţiar la Viena. 

Ales deputat, în condiţiile știute, adică de 
administrația Vasluiană, după ce adevărata opoziție a 
demisionat şi s-a retras din Cameră, d. Maiorescu vrind 
nevrind a fost obligat să fie om politic. De aceea în acea 
legislatură d-sa a ținut cîteva discursuri menite a explica 
mai mult poziția d-sale în acea Cameră decît a indica o 
direcţie politică. Acest rol îl obosea pe d. Maiorescu şi 
oboseala sa îl trăda prin faptul că rar, foarte rar, numai 
rămînînd nu putea face altminterea d-sa lua cuvîntul, 

Îndată însă ce a venit d. Carp în țară şi a fost ales 
tot de administrația Vasluiană deputat, rolul de lider, 
de om politic cu un caracter oarecare militant a încetat. 
D. Carp a luat rolul și de atunci îl ține necontenit, fără 
răstimpuri, fără oboseală, fără pasiune. 

De atunci d. Maiorescu este aruncat pe al doilea 
plan... Dar să ne înțelegem, această semi-eclipsă nu 
este fără voia d-lui Maiorescu; din contră cu voia şi cu 
plăcerea sa, aşa încît putem zice că d. Maiorescu s-a 
aruncat singur pe al doilea plan. 

În adevăr, un om politic este aruncat pe al doilea 
plan, cînd el îşi dă toate silințele să se menţină pe 
întiiul şi totuşi el este distanțat şi întrecut de alţii. Cînd 
insă cineva se şterge singur se dezinteresează, se pune 
în penumbră singur, atunci aceasta înseamnă o 
retragere voluntară, iar nu involuntară. 

Acesta este cazul d-lui Maiorescu. 

Este întrebarea: pentru ce d. Maiorescu se pune 
singur în penumbră, pentru ce la banchetul politic 
junimist îşi alege el singur locul al doilea? Noi 
credem, mai întîi, că aceasta o face în mod involuntar, 
în acest sens adică că natura lui nu-l împinge la o 
acţiune militantă, că temperamentul lui cam reflexiv şi 
rece îi repugnă rolul de a fi veşnic pe parcane înaintea 
dușmanului. i 

Mai este încă ceva. D. Maiorescu nu a moștenit 
avere de la părinți ca d. Carp, deci pentru a trăi mai 
bine, foarte bine, cum trebuințele sociale cer el este 
nevoit să muncească, să facă avocatură, ceea ce-l 
distrage de la viața politică. peua 

De altă parte, d. Maiorescu se simte cam rătăcit în 
viața politică, în ceea ce priveşte marile chestii social 
economice şi financiare, care sînt la ordinea zilei. În 
adevăr, d. Maiorescu nu este familiar cu asemenea 
chestii; dacă îl scoţi din filosofie, literatură, limbi, istorie, 
artă, d-nia sa nu mai are nici o competență serioasă. De 
aceste lipsuri d. Maiorescu are ca om inteligent, perfectă 
conştiinţă, pe urmă el este destul de ambițios şi are 
destul umor propriu pentru a nu se produce înaintea 
publicului decît în chestiuni pe care este cu totul stăpîn. 

Fiind aşa, este natural ca actualul ministru de 
instrucţie să se țină la o parte şi să aibă aerul şters cînd 
sînt la ordinea zilei chestiuni care ies din cercul 
obişnuit al cunoştinţelor sale. iată încă o cauză care 
explică rolul secundar pe care d. Maiorescu îl joacă. 

De altminterea nu e numai atît. De câtva timp se 
observă la d-nia sa un fel de oboseală, de descurajare, 
de scepticism. D. Maiorescu nu mai pune nici un 
interes în nimic, nici chiar în chestiunile de instrucție. 
Unii pretind chiar că și aceste chestii a rămas în urmă 
în cursul acestor 15 ani în care a fost nevoit să se 
ocupe aproape exclusiv cu avocatura. Mulţi pretind că 
venirea la ministerul instrucției din nou a d-lui 
Maiorescu a produs o decepţie chiar amicilor şi 
admiratorilor săi. Şi acest lucru s-ar părea că se justifică 
prin faptul că pînă acum d. Maiorescu nu a dat semne de 
viaţa nici chiar pe tărîmul unde e specialist, pe acela al 
instrucției. În curînd însă vom vedea un mod 
neîndoielnic dacă această temere se justifică sau nu. 

Trebuie sfirşind să recunoaștem un lucru. Deşi d. 
Maiorescu nu e om politic, deşi nu are cunoștințele ce 
se cer pentru aceasta, totuşi cînd e vorba de a lămuri o 
Situație, de a răspunde unor adversari, de a afirma 
într-un mod oarecare, este unicul parlamentar junimist. 
Nimeni. dintre junimişti nu expune cu mai multă 
claritate, eleganţă şi logică o situație politică şi nimeni 
nu o justifică în mod mai demn, parlamentar și 
atrăgător. D. Maiorescu este oratorul de zile mari al 

junimiştilor şi în asemenea rol nimeni dintre junimiști 
nu poate rivaliza cu el. 

GENERALUL MANU 


Generalul Manu este, ca militar, o reputație 
uzurpată sau nu? Iată o chestie asupra căreia nu ne 
putem pronunța. Un lucru însă zicem: în general, noi 
ne defiem în de reputațiile câştigate fără ca să avem 
probe vădite în sprijinul lor. Generalul Manu pentru 
mulţi pare a fi în acest caz. De aceea vom zice ceea ce 
am spus de d. Maiorescu: după opt ani de nemilitărie 
aşteptăm pe generalul Manu la lucru... 

Generalul Manu are de caracteristică afectaţia: 
afectează pe corectul politic, afectează pe militarul tip, 
afectează pe dinasticul nestrămutat. În adevăr, se ştie 
că generalul Manu, în opoziţie fiind, s-a opus la orice 
politică care ar atinge persoana regelui, pentru care el 
afectează de a avea un cult. 

Conservator convins, militar cu idei înguste, 
generalul Manu este tipul reacționarului doctrinar şi 
cavaler. Dacă în țară la noi ar fi fost o dinastie, desigur 
că d. Manu ar fi, printre rarii legitimişti români. 

Ceea ce caracterizează pe generalul Manu este că 
are idei precise, tăietoare, în toate chestiile, idei de 
care afectează de a nu ieşi cu nici un preţ. Actualul 
ministru de război are ideile sale etichetate întocmai ca 
alifiile şi medicamentele la farmacie. Așa, cînd e vorba 
de regalitate, d. Manu ia din raft borcanul purtînd 

eticheta unsoare dinastică; cînd e vorba de chestia 
ţăranului, de ideile liberale, etc. întinde mîna la alte 
borcane cu eticheta în chestie şi discursul este ca şi 
făcut. 

Ca toți conservatorii încăpăținați, generalul de 
multe ori nu mai gîndeşte sau nu îşi mai răscoleşte 
ideile, la ce folos? În tinerețe nu a gîndit? Nu şi-a 
format o opinie în toate chestiile şi acea opinie nu este 
el convins că e cea mai dreaptă?... 

Generalul Manu se bucură de multă stimă în 
partidul conservator și chiar printre adversarii săi 
politici;  mîndru şi dîndu-și oarecare aer de 
corectitudine și de grandoare, prea simţitor în amorul 
său propriu, pentru a face o concesiune, sau un act de 
complezenţă adversarului, generalul Manu este un stîlp 
neclintit conservator, mai mult din motive mici şi 
egoiste, decît din consideraţii politice. Cu toate 
calităţile ce evident le are, generalul Manu este un 
spirit pretențios, îngîmfat și fals, care arată în multe 
ocazii și strica buna impresie ca cineva o are pentru el. 
n genere, nu ştim cum procedează el la ministerul de 
război, nici cam ce fel de soluţii dă chestiilor; ceea ce 
putem spune este că în politică generalul Manu nu 
vede niciodată just, că egoismul de sine îi întunecă 
Cugetarea şi că în discursurile sale mai cu seamă, 
denotă un spirit fals, cu totul fals. 

Aceste defecte inerte marii lui ambiţii, fără ca să 
fie compensate de oarecare lărgime de vederi şi de 
pasiune politică, cum este cazul d-lui A. Lahovary, 
face ca d. Manu nu a fost, nici nu poate fi vreodată om 

politic. Manu, general în activitate sau în retragere 
rămîne veşnic militar, şi militar cu spirit îngust, care 
nu cunoaște decît disciplina, a cărui privire nu se poate 
urca mai sus de superiorul său imediat. 

Această militarizare a întregii naturi a generalului 
Manu, îl face ca să nu fie om politic; îi lipseşte atît 
elasticitatea necesară, cit mai cu seamă lărgimea de 
vederi. De aceea d. Manu a înţeles politica cum ar 
înțelege cineva un regulament; politica pe care a 
făcut-o a fost o politică de proceduri, în procedeuri el 
pune toată însemnătatea. De aceea cit timp 
conservatorii au fost în opoziţie, generalul Manu a fost 
o piedică, a ţinut nota discordantă şi a adus multe 
încurcături partidului său. Dacă conservatorii s-ar fi 
luat după politică generalului Manu, ei nu ar fi astăzi 
la putere. i 

Generalul Manu are deci, ca om politic, în 
partidul conservator o poziție nemeritată. Simplu 
soldat politic nu e, că ci este nedisciplinat cînd este 
vorba a i se călca pe ideile lui; șef nu poate fi cu atit 
mai puţin. Ce este dar? Este ministrul de război 
desemnat al partidului conservator, după cum d. 
Maiorescu ministrul instrucției al junimiştilor. 

ALEX. MARGHILOMAN 


D. Marghiloman este un junimist nu de sînge ca 
ceilalți, ci de adopție. Şi iată cum: se ştie că d. 
Maiorescu strămutindu-se la Bucureşti a strămutat în 
acelaşi timp şi şedinţele de Vineri ale societății 
Junimea, D. Marghiloman este cîştigul acelor şedinţe 
pe care le-a frecventat. Ministrul lucrărilor publice a 
fost întîi Maiorescist, și numai ce d. Carp s-a întors din 
misiunea sa diplomatică de la Viena, a devenit Carpist. 
Jockey-Clubul a sfîrșit ceea ce ceaiurile de la d. 
Maiorescu începuseră. 

Trebuie să recunoaștem achiziția făcută de Junimea 
în persoana d-lui Marghiloman este bună. Junimea 
demult, fie ca societate literară, fie ca politică, sa înturna 
în jurul aceloraşi și aceloraşi persoane: tot Pogor, tot fraţii 
Negruzzi, tot Ianov, tot Melic, tot Buictiu. Intrarea d-lor 
Marghiloman și Laurian a dat Junimii un caracter de 
tinerețe. “Vedeţi că nu numai trăim, dar chiar ne 
înmulțim” zicea pe atunci un membru al Junimii. 

Dar după cum legăturile de adopție nu preţuiesc 
cît cele de sînge, tot aşa intrarea d-lui Marghiloman în 
gironul Junimii lasă la fiecare pas să se vadă că 
junimistificația nu e completă. 

i Este o mare deosebire între d. Marghiloman şi 
Junimiştii de baștină. Atît cultura, atit spiritul, atît 

fondul de a gîndi, precum şi materialul intelectual se 
deosebesc la d. Marghiloman. Mai întîi, acesta nu s-a 
adăpat din cultura estetică şi literară a Junimii, nici nu 
se prea înţelege în ea, ceea ce este un grav defect din 
punct de vedere junimist. D. Marghiloman este un 
tînăr cu talent, însă cu o cultură de avocat, acest lucru 
va constitui pentru dînsul totdeauna o pată indelebilă 
junimistă. 

Pe urmă mai este altceva. Ceea ce lipseşte d-lui 
Marghiloman este turnura junimistă a spiritului, este 
acea pecete pe care o poartă mai toți junimiştii. Uitaţi- 
vă de exemplu la d. Nica... este un perfect junimist, 
chiar d. Laurian este junimist, pe cînd d. marghiloman 
nu-l poți califica astfel pînă ce singur nu-ţi va spune. 

Pentru ca să vedeți mai bine ceea ce voiesc să 
zic, observați cum vorbeşte d. Marghiloman şi cum 
vorbesc d-nii Carp, Maiorescu şi chiar Th. Rosetti. 
Totul se deosebeşte; d. Marghiloman cînd vrea să 
impresioneze ia tonul fals declamator; declamator este 
şi d. Carp, dar declamator studiat, care se apropie de 
natură. Un junimist nu-ţi va vorbi fără să nu presare 
discursul cu oarecare reflecţii  filosofico-sociale; 
acestea sînt suveniruri de ia societatea literară acum 
dispărută în valuri politice. La d. Marghiloman nu vei 
găsi umbră de astfel de lucruri, d-sa vorbeşte în mod 
corect şi expune faptele ca la tribunal. Se cunoaște că e 
străin de Spencer, Hartman, Bucle și mai cu seamă de 
Schopenhauer. 

Ce este dar d. marghiloman? este un avocat bun, 
foarte bun, este cum zice francezul un homme du 

monde, este un tînăr care s-a pus în evidenţă prin 
averea sa, cel puţin tot atît cît şi prin talentul său... 
Calitatea de om de lume îi este de mare ajutor, ea face 
să i se şteargă asperităţile, arguţiele şi pedantismul 
avocatului. Cît despre avere, nu avem nevoie să arătăm 
ce servicii mari poate aduce unui tînăr inteligent, 
cavaler şi nu lipsit de cultură. 

Trebuie să ținem seama d-lui Marghiloman de o 
particularitate care îi face mare onoare. Începînd 
cariera sa pe cînd regimul lui I. Brătianu era în floare, 


„ales deputat într-o Cameră eminamente colectivistă, 


d-nia sa a ştiut să respingă toate avansurile pe care i 
le-a făcut fostul prim-ministru şi a preferat ca să 
urmeze norocul îndoielnic al d-lui Carp. 

Şi aceasta cînd? Cînd tinerii de valoare. se 
aruncau în masă la picioarele puternicului zilei. 

Această conduită dovedeşte din partea d-lui 
Marghiloman, dacă nu caracter cel puțin demnitate de 
sine, lucru de altminterea ştiut. 

D. Marghiloman, fără a fi o inteligenţă extra- 
ordinară, este un om de talent, serios și foarte laborios. 
Nu vorbim de ideile sale, căci nu i le cunoaştem şi 
probabil că nici nu are, bine înțeles în domeniul 
politic. ` 

D. Marghiloman îndeplineşte un rol foarte 
prețios în partide, mai cu seamă în grupuri restrînse ca 
acela al Junimii. El este ceea ce se numește în teatru o 
utilitate, o bună utilitate. Cînd partidul nu are un om 
special și ponderat la un minister vacant sau la o altă 
îndatorjre d, Marghiloman este acolo pentru a cupa 

locul. Dovadă calitatea sa de ministru de lucrări 
publice. Şi ca toate utilităţile, d. Marghiloman îşi 
îndeplineşte rolul nu briliant aceasta nu intră în 
caracterul utilităţilor, însă în mod corect şi foarte 
onorabil. Dovadă modul convenabil cu care d-nia sa a 
apărat înaintea Camerei un buget special ca acela al 
căilor ferate. 

D. Marghiloman are o justă mijlocie în toate, sau 
mai bine, ceea ce caracterizează talentul său este 
corectitudinea. Corect în haine, corect în vorbe, în 
gest, d. Marghiloman este un orator care niciodată nu a 
căpătat sau va căpăta un succes imens, totdeauna va 
avea un succes serios, un succes de stimă. 

Un cuvînt pentru a sfîrşi. Prin sine d. 
Marghiloman nu poate preta la ridicol, totuşi el este 
vulnerabil prin tatăl său K. K. Iancu, vulnerabil nu 
altminterea decît că lumea, nefiind deprinsă a vedea în 
K. K. Iancu un om politic, zîmbește și chiar rîde de 
cîte ori K. K. Iancu, tatăl d-lui ministru, îi dă ocazie, 
bunăoară cu faimoasa trecere a gârlei. 

Fără a voi să ofensăm personal pe K. K. Iancu, 
vom îndrăzni să zicem că d-nia sa este pe lîngă fiul său 
ministrul, ceea ce era Ştefan Bellio pe lingă răposatul 
Câmpineanu, bineînțeles mutates mutandis... 

ION NĂDEJDE 


Înalt ca un colos, gros, negru ca fundul 
ceaunului, cu mîinile mari şi butucănoase, cu plete 
lungi și inculte, cu barba rară ca la Negrii, îmbrăcat 
murdar, cu ciubote cit două corăbii, avînd mersul greoi 
al unui elefant, d. Nădejde este obiectul curiozităţii şi 
în mare parte al displăcerii întregii Camere. 

A fost o nenorocire pentru d. Nădejde că s-a ales 
deputat! Sînt oameni care trăiesc din legende, din ceea 
ce alţii își închipuiesc despre ei, dar care sînt pierduţi 
îndată ce îi cunoaşte cineva mai de aproape. Acesta 
este cazul d-lui Nădejde. 

Socialistul de la Iaşi reuşise să-şi creeze, cu 
ajutorul băieţilor din şcoli, un fel de legendă, care 
consistă în a fi considerat ca om de valoare, ca mare 
orator, ca mare om superior, ca un fel de tricolici. 

Cînd d. Nădejde a intrat în Cameră, fiecare 
privindu-l a avut o mică decepțiune. Individul nu 
corespundea ideii ce mulţi îşi făcuse de el. dar acei 
mulţi şi-au zis: “ia să nu judecăm pe om după 
aparență; scoarța este murdară și respingătoare, miezul 
însă poate fi serios şi de prima calitate.” 

Au aşteptat cu toţii ca să-l vadă la lucru... şi l-au 
văzut... Cînd a vorbit întîiaşi dată... o mare decepție a 
cuprins pe toți. “Cum? Acesta este Nădejde? zicea 

fiecare, acesta este faimosul şi temutul Nădejde? Dar 
ştii că omul nu are nici talent?” 

Erau însă încăpăținaţi care persistau a considera 
pe d. Nădejde ca ceva sau mai bine ca pe cineva. Aceia 
răspundeau la obiecția de mai sus întocmai ca în 
Scrisoarea pierdută a lui Caragiale: “Aveţi puțină 
răbdare și veți vedea.” 

A avut Camera nu puţină, dar multă răbdare, l-au 
auzit, nu o dată ci de zece ori pe faimosul Nădejde şi 
impresia a fost deplorabilă... 

Astăzi I. Nădejde este judecat şi pus la dosar. 
Astăzi nu e un deputat care să nu aibă o idee justă de 
valoarea d-lui Nădejde, valoare nulă, absolut nulă. 

Întiiaşi dată cînd I. Nădejde a vorbit, d. I. 
Marghiloman bogătaşul i-a ascultat cu mare atenţie; 
cînd deputatul socialist a sfîrșit, d. Marghiloman s-a 
dus la un grup de deputaţi şi a zis: “Înainte de a vedea 
şi de a auzi pe Nădejde, mă temeam de socialism; de 
acum nu mă mai tem.” 

D. Nădejde este cel mai prost vorbitor din 
Cameră, şi prin aceasta nu vrem să zicem că e prost 
orator; despre oratorie nici vorbă... Este oratorul cel 
mai dizgraţiat în ceea ce privește mijloacele de a se 
exprima şi de a gîndi. 

Cînd aude cineva pe Nădejde vorbind îi este cu 
neputinţă să-şi închipuie că acest om e cult, că a făcut 
studii bune şi că a citit mult. D. Nădejde se exprimă ca 
un mahalagiu, ordinar în expresii, fără frază, fără şir, 
fără nici o tinctură literară. I. Nădejde nu e în stare să 
trateze o chestie și să o dezvolte. Ceea ce îi lipseşte 

mai cu seamă este puterea de a argumenta, de a 
demonstra. Lui I. Nădejde îi este imposibil ca să 
argumenteze asupra unei chestii timp de 5 minute. El 
se mulțumește numai a înşira fapte şi a enunța părerea 
sa asupra acelor fapte; cît pentru dezvoltarea lor... cum 
am zis, peste putință... 

Socialismul a pierdut grozav cu intrarea d-lui 
Nădejde în Cameră; ar fi pierdut chiar dacă l-ar fi 
susținut, căci l-ar fi susținut rău şi slab, cu atît încă mai 
mult de vreme ce nu l-a susţinut deloc. 

I. Nădejde nu e deloc ascultat în Cameră; cînd el 
vorbeşte. toată lumea conversează. Nimeni nu-i dă 
atenţie, pentru că fiecare ştie că nu spune nimic, iar 
ceea ce spune nu e de mare însemnătate. 

Socialistul de la Iaşi stă tot timpul nemișcat la 
locul său, citind sau scriind. Ce scrie? Întîi nimeni nu 
ştia ce, mulți îşi închipuiau că adună note pentru vreo 
lucrare socialistă însemnată sau scrie vreun articol de 
revistă. 

Astăzi, în urma divulgărilor faimoaselor scrisori 
către țărani în care omul nostru se laudă făcînd să 
purceadă totul şi toate de la dînsul şi numai de la 
dînsul, de... proverbul: “tot țiganul îşi laudă ciocanul”, 
- astăzi fiecare ştie ce scrie I, Nădejde la pupitrul său 
acoperind scrisul cu mîna stingă... Sînt scrisorile către 
țărani, în care şarlatania este amestecată cu o mare 
naivitate și cu o bună doză de ridicol. 

Care este valoarea reală a d-lui I. Nădejde? 1. 
Nădejde excelează în mici intrigi de mahala, în cîrtiri, 


în spionaj, în clevetire şi în o acţiune surdă, în o 

propagandă ascunsă şi dusă prin tot felul de mijloace 
mai mult sau mai puţin corecte. Este departe de a fi un 
om de talent, cu vederi largi şi cu o politică deschisă şi 
măreaţă... I. Nădejde este omul expedientelor, a 
resurselor mediocre şi a spiritului îngust. 

Invidios, clevetitor, mic la suflet, simțindu-şi 
inferioritatea şi căutînd să o ascundă I. Nădejde mai 
mult din această cauză s-a hotărît a-şi adresa 
propaganda sa la sufletele naive ale țăranilor, după ce 
a văzut că inteligențele tinere ale şcolarilor încep a-i 
scăpa de sub influența lui. 

Un fapt pentru a sfîrşi şi care caracterizează pe I. 
Nădejde şi ca tovarăş de luptă. D. V. Morțun, 
simpaticul socialist care făcea figură mult mai bună şi 
era superior în Cameră d-lui I. Nădejde, într-un 
moment de indignare declară că dacă Camera va 
invalida alegerea d-lui Veniamin, apoi îşi va da 
demisia. 

Camera invalidează. 

Atunci d. V. Morțun ia repede o coală de hîrtie şi 
începe aşi scrie demisia; d. Nădejde care şedea lîngă 
tovarăşul său, vede aceasta şi nu zice un singur cuvînt, 
nu face nimic pentru ca să oprească pe d. V. Morțun de 
aşi da demisia. 

- “Pentru ce nu-l opreşti 


» ai 


îi zice d-lui Nădejde, 


un deputat. 


- “E treaba lui, răspunde cu răutate Nădejde, dacă 
voiește să dea demisiunea nu are decit să și-o dea”... 

Această mică scenă credem că completează 
tabloul. 

CHRISTU NEGOESCU 


Poate nu e deputat mai simpatic decît d. Chr. 
Negoescu, nu simpatic în sensul lui Tzonel, adică a 
unui cățeluș de lux cu părul creț şi mătăsos, ci în 
sensul omului serios, cu căutătura largă, cu figura 
bărbătească dar deschisă, respirînd în toată persoana 
lui bărbăţia unită cu amabilitatea. 

Christu Negoescu nu şi-a dat încă în Cameră 
măsura talentului lui, căci are realmente talent; în 
sesiunea trecută el a evitat de a lua cuvîntul în chestii 
mari, şi nu a vorbit decît în mod incidental. Din 
puținele vorbe ce a pronunțat, însă, fiecare a putut 
vedea că junele deputat de la Ploieşti este de o stofă de 
bună calitate, de foarte bună calitate. El are un glas 
simpatic, fraza corectă, gîndirea limpede, el ştie aşi 
păstra firul şi a dezvolta rînd pe rînd toate 
argumentele. Fiind dat neobişnuința tribunei precum şi 
atmosfera tulbure a Camerei, Christu Negoescu 
promite a fi unul din cei mai serioşi oratori pe care îi 
vom avea peste cîţiva ani. 

Ceea ce distinge pe Christu Negoescu sînt două 
lucruri: întîi un spirit drept, loial, o minte sănătoasă şi 
nepasionată, şi al doilea un caracter blind, duşman al 
scandalurilor, al discuţiilor violente şi pasionate. 
Deputatul de ploiești este un spirit larg, în mare parte 

contemplativ. Pe dînsul îl pasionează ideile şi discuția 
de idei, dar îl repugnă tripotagiele de culise, opoziția 
oarbă şi nedreaptă precum și şicanele meschine la care 
toate partidele recurg în lupta lor înverşunată. 

Christu Negoescu stă pe banca democraţilor, 
modest, laborios, comunicativ cu amicii, ocupat de 
sarcina sa de deputat, preocupat în tot momentul de 
interesele alegătorilor săi, el este modelul deputatului 
conştiincios. Nu e proiect de lege care să nu-l studieze 
şi să nu-l pună la colecție, nu este chestie de care să nu 
se intereseze şi să nu o pună în discuție în cercul 
amicilor săi. 

Am zis că are o munte dreaptă sau cum zice 
francezul la droiture dans l'esprit. Această calitate îl 
face să fie stimat şi de adversarii săi politici, ea îl 


. păzeşte de a cădea în extremități regretabile și de a se 


coborî la expediente meschine. Ch. Negoescu nu se 
sfieşte de a spune felul său de a gîndi tuturor. 

Deputatul de Ploieşti este un om cult, el a citit 
mult şi variat, chestiile sociale îl atrag şi îl ocupă, cît 
despre cele didactice el le cunoaşte în perfecție căci a 
aparţinut corpului didactic ale cărui interese şi acum le 
are la inimă. 

Deputatul despre care scriem aceste puţine 


.. rînduri şi-a căpătat deja în Cameră reputaţia unui om 


serios şi corect. În adevăr, ales în opoziţie în contra 


; junimiştilor şi a conservatorilor, el are o atitudine 


demnă şi loială. Deşi avea multe simpatii pentru cîțiva 
junimişti de valoare, între care pe d. Maiorescu, 


- aceasta nu l-a împiedicat de a face opoziții serioase de 

principii. Cît în ceea ce priveşte pe conservatori, el 
este contrarul lateralului, el îi combate în mod franc, 
nefiind nici o afinitate între ideile sale democratice și 
între acele conservatoare. 

D. Christu Negoescu, cum am spus, este alesul 
Ploieştenilor, unde se bucură de o mare şi meritată 
simpatie. Lucrător infatigabil, cunoscînd nevoile 
cetățenilor săi, în curent fiind cu marile chestii de la 
ordinea zilei, Negoescu în curînd va căpăta în orașul 
său, şi apoi în țară, însemnătatea care o merită. 

TH. NICA 


D. Th. Nica, junimist de marcă, scapă analizei 
sau mai bine unei aprecieri formulate în scurt. Și știți 
de ce? Fiindcă activitatea sa nu e aparentă, nu îmbracă 
forma vizibilă şi palpabilă pentru toată lumea, pentru 
grosul publicului mai cu seamă. 

Aşa, dacă s-ar lua cineva după aparențe ar trebui 
să relega pe d. Nica printre inutilitățile din Cameră. Ne 
aducem aminte că Voința Naţională, care acum cîţiva 
ani întreprinse să facă portretele junimiştilor, ajungînd 
la d. Th. Nica s-a mărginit a face un mare zero... 

Ei bine, nimic mai nedrept, nimic mai nemeritat. 

D. Th. Nica este cel mai activ şi muncitor 
membru al grupului junimist, după cum d. Pogor este 
cel mai leneş. 

În acest grup nu se prea străluceşte, în genere, 
prin muncă şi activitate. Ei bine d. Nica este o excepție 
fericită. Şi cînd zicem că e muncitor, înțelegem 
totodată muncitor inteligent şi conştiincios. 

Dotat cu un temperament activ, posedînd cunoştinţe 
foarte serioase, mai cu seamă în chestiile financiare și 
cele economice, d. Nica îşi cheltuieşte temperamentul și 
cunoştinţele sale fără repaus, fără întrerupere. 

Publicul nu ştie că cele mai multe lucrări 
financiare sau economice ale guvernului junimist au 

trecut întîi prin mîna d-lui Nica; colegii săi din Cameră 
nu ştiu câte lucrări are d. Nica de făcut, însărcinat de 
alţii. 

Foarte adesea la începutul ședinței deputații 
surprind între d. Nica şi d. Carp sau Maiorescu 
următorul dialog: 

D. Carp. - Ei, Nica, lucrarea e gata? 

D. Nica. - Miine o aduc sigur. 

Deputatul de Ilfov este indispensabil Junimii, el 
se bucură de o stimă și considerație meritată în sînul 
grupului. Cînd Nica e de față, o lucrare nu rămîne 
nefăcută, imediat se însărcinează cu dînsa și în 24 de 
ore o dă gata. 

Dacă am şti că nu supărăm pe d. Nica, noi am 
spune că el joacă în grupul junimist, rolul pe care d. 
Carada îl joacă în cel colectivist... în bine, se înțelege, 
adică ca pricepere şi activitate. 

De altminterea, d. Nica, neamt cum e prin educație 
şi temperament, este de o onorabilitate și scrupulozitate 
în afară de orice discuţie. Este omul punctual, serios, 
veşnic la locul său şi care nu vorbeşte decit atit cît este 
nevoie ca să se explice pentru a fi înțeles. 

D. Nica nu e orator, el ia foarte rar cuvîntul. Om 
de cabinet, pentru a nu zice de culisă, după ce a 
pregătit lucrarea, după ce a isprăvit-o, el preferă a lăsa 
pe alţii ca să vorbească pentru galerie și pentru... 
Monitor. 

Aşa, toate proiectele privitoare la înlocuirea 
sistemului nostru monetar, la schimbarea stocului 
metalic ai Băncii, la modificarea statutelor, etc. toate 


- 118 - 


Portrete şi tipuri parlamentare 


acestea au fost făcute cu colaborarea d-lui Nica. Cu 
toate acestea, cînd a venit în Cameră discuţia 
etalonului de aur, de şi d. Nica era raportor, nu a luat 
cuvîntul. Oamenii de lucru, de cabinet, simt un fel de 
greutate de a lua cuvîntul în public. Deprinşi ca să fie 
cu ideile lor şi să discute în mod familiar, ei se simt 
jenaţi de aparatul tribunei și de formalismul oratorii. 

D. Nica este departe de a avea temperamentul 
politic. În această privință el se referă în totul la 
maeştrii săi, la d-nii Maiorescu şi Carp. Cu atît mai 
puţin el are temperamentul opozant. Pentru d. Nica 
este o nenorocire a fi în opoziţie şi: a face mai cu 
seamă opoziţie. De aceea el este unul din membrii cei 
mai împăciuitori şi din acei care au supărat mai puțin 
pe d. I. Brătianu şi care supără și mai puţin încă pe d. 
L. Catargiu. 

Crescut în Germania, în spiritul de respect 
autorității şi guvernului, d-lui Nica îi vine foarte greu 
să se insurgeze prea în contra unui guvern, oricare ar fi 
acela. 

Totuşi acelaşi spirit german de disciplină îl face 
pe d. Nica ca să urmeze politica d-lui Carp, oricîte 
repugnări i-ar produce ea. 

Cu intrarea d-lui Ghermani în grupul junimist, d. 
Nica a devenit al doilea din ceea ce era întiiul în 
chestiile financiare. Prezenţa d-lui Ghermani creează 
d-lui Nica o situație de lucrător şi colaborator în birou, 
iar în public numai d. Ghermani culege laurii. Nefiind 
însă ambițios, d. Nica nu pare a suferi de această semi- 
spoliațiune. 

N. NICORESCU 


D. Nicorescu este unul din cei mai simpatici şi 
mai serioşi deputați din Cameră. Cu o figură 
naturalmente rebarbativă dar care la d-sa ia un caracter 
blînd, cu mustăți lungi, ungureşti, cu care se făleşte, cu 
o voce puternică, deși cam acoperită de timbru, cu 
mersul țanţoş, d. Nicorescu este o figură. 

D. Nicorescu se bucură de o mare popularitate la 
Birlad, de unde e deputat, pe care popularitate să o 
spunem că o cultivă şi o întreține cu cea mai mare 
grijă. Rar deputat care să facă atitea servicii 
alegătorilor săi, rar ales care să aibă continuu grija 
viitoarelor alegeri ca d. Nicorescu. Acest continuu 
comerț cu alegătorii Birlădeni îi este răsplătit, căci 
aceia îl trimit regulat deputat de la 1876 încoace. 

D. Nicorescu nu face discursuri politice, nu este 
orator de efect şi de senzaţie, este însă orator serios 
care, de cîte ori ia cuvîntul, spune foarte bune lucruri 
în chestii speciale. Mai cu seamă chestiile economice, 
financiare şi cele privitoare la impozite sînt speciali- 
tatea sa. În asemenea chestii rar e ca d. Nicorescu să 
nu ia cuvîntul, iar Camera îl ascultă cu atenție, căci 
ştie a o interesa. 

Deputatul de la Birlad are o slăbiciune, aceea de 
a se crede, cu drept cuvînt, că e foarte tare în chestiile 

de regulament, şi că cunoaşte la perfectie regulamentul 
Camerei. Decît, la d. Nicorescu aceasta nu este o 
simplă vanitate ci un calcul. Într-adevăr, cine este cît 
de puţin la curentul dezbaterilor parlamentare, ştie cît 
de principale sînt cîteodată chestiile de regulament. 
Căci cu regulamentul se poate face orişice, se suprimă 
o discuţie, se trimite la calendele greceşti o moțiune, se 
escamotează un vot, se falsifică mersul parlamentar, 
bine înțelegînd o majoritate se serveşte în mod abuziv 
de regulament. 

Ei bine, d. Nicorescu este totdeauna la postul său, 
de cîte ori se încearcă a se comite astfel de 
neregularități. Cînd Camera este în plină furtună, cînd 
nimic nu se poate auzi, simpaticul deputat din Tutova 
cere cuvîntul în chestie de regulament. Dotat cu o voce 
puternică, d-sa este în poziţie de a domina zgomotul, şi 
după încercări zadarnice de a-l face să nu vorbească, 
încercări din partea majorităţii, d. Nicorescu totuşi 
reuşeşte a vorbi şi a fi ascultat. 

Deputatul de la Bîrlad este un temperament 
sanguin care îl face ca ușor să se înfurie. Atunci, în 
momentele de furie parlamentară este interesant de 
văzut şi de auzit. Atunci are apostrofe minunate, ştie să 
pună la locul lor pe întrerupători şi la ironie răspunde 
cu ironie și încă cu succes. 

D. Nicorescu este, am zis, un deputat lucrător şi 
studios. Cînd ia în mină o chestie o studiază şi apoi 
persistă în ea cu mare tenacitate. 

Aşa, cîţiva ani d-sa este preocupat de impozitul 
pe decalitru asupra alcoolului. Pentru acest scop nu 

cruță nimic, nici osteneală, nici propagandă şi a lucrat 
întru atît încît din ceea ce guvernul era defavorabil 
acum s-a pronunțat pentru acel impozit. 

Seriozitatea d-lui Nicorescu nu-l împiedică de a 
fi un bărbat foarte afabil şi chiar de spirit în raporturile 
cu colegii săi. Un exemplu: 

În ultima zi a sesiunii aceştia, se ştie că deputații 
care erau desemnaţi a se face prefecţi, au venit şi au 
prezentat demisiile lor nemotivate. 

- “Cer cuvîntul” strigă d. Nicorescu. 

D-lor, zice cu mare seriozitate deputatul de 
Tutova; eu cred că noi trebuie să facem act de 
condescendenţă şi de delicateţe faţă cu colegii care își 
dau demisiile, și să le respingem aceste demisii, aşa 
cum obişnuim a face în astfel de ocazii.” 

O mare ilaritate a izbucnit, iar figura celor 
demisionați se lungise de un cot!... 

D. Nicorescu este liberal, însă liberal cu idei 
foarte înaintate, putem zice democrat în toată puterea 
cuvântului. El aparține grupului d-lui D. Brătianu; şi 
este unul din acei care reprobă în mod mai energic 
lateralismul şi pe laterali. 

I. NUCȘOREANU 


Subţire, îmbrăcat totdeauna în negru, avînd un 
singur dinte în gură, și acela ieşit afară, fumînd 
necontenit un capăt de havană, pe care o ține între 
buze cu riscul de a-și pîrli puţinele fire de mustață ce 
are, cu capul plecat într-o parte şi cu căutătura 
indiferentă, d. Nucşoreanu este desigur cel mai 
original tip din cei 184 de deputaţi. 

Lui i se datoresc cîteva expresii care au făcut epocă, 
precum liberal-voiajor, lateral, etc. În ultima Cameră a 
d-lui I. Brătianu, pe cînd d. Ferechide, ministru, 
răspunzînd la atacurile opoziției, zise cu emfază: “Țara 
este cu noi, alegerile acestea au dovedit-o.” 

- “Faceţi contra probă și veți vedea”, strigă de la 
locul său d. Nucşoreanu. O mare ilaritate a izbucnit în 
toată Camera, iar d. Ferechide a rămas interlocat cîteva 
secunde. 

D. Nucşoreanu desigur că este un om de spirit, şi 
dovadă de aceasta sînt apropourile care le are sau 
observațiile glumeţe care le face. 

În ziua în care d. Carp şi cu colegii săi şi-au dat 
demisia pentru a da afară pe d. Vernescu, d. Nucşoreanu 
se duce la banca ministerială şi zice d-lui Carp: 

- “Rău aţi făcut că v-aţi dat demisia; și eu am 
făcut ca d-ta, cînd eram primar la Severin mi-am dat 


- 123 - 


| 
| 


G. Panu 


demisia, crezînd că nu are să fie primită. Ei bine, ştii 
ce am păţit? Demisia mea a fost primită prin telegraf. 
Să nu păţeşti ca mine, d-le Carp”. 

D. Nucşoreanu, sub aerul său glume, ştie a-și da 
perfect seama de situație. La începutul guvernului 
junimist, el era guvernamental. 

- “Cum, d-ta liberal, să susții pe conservatori?” îl 
întreabă un deputat. 

- “Şi acum sunt tot liberal şi încă de ai lui 
Rosetti, dar pentru moment sunt liberal-voiajor, 
voiajez în politică” răspunde rîzînd d. Nucşoreanu. 

Cînd guvernul d-lui Th. Rosetti începe a se 
clătina, d. Nucșoreanu se aruncă în opoziţie. Prietenii 
săi îl întreabă din nou cum se face aceasta. 

- “Nu mai merge d-lor cu Carp, nouă ne trebuie 
oameni practici ca d. L. Catargiu.” 

În chestia fortificațiilor, votul s-a făcut pe față, 
cu apelul nominal. Cînd vine rîndul d-lui Nucşoreanu 
ca să spună dacă e pentru sau contra, d-sa strigă: 
contra “însă potrivit”... 

D. Nucşoreanu are mare necaz pe cei tineri, poate 
fiindcă nu mai este şi fiindcă simte că unii din cei 
tineri vor să-l ia în zeflemea; de aceea nu a luat 
cuvîntul niciodată în Cameră fără ca să nu arunce tot 
felul de epigrame asupra învăţaţilor de la Paris. 

Odată, cînd era mai în vervă, d. Pache care 
prezida îl întrerupe ca să-l aducă la chestie. 

- “D-le preşedinte, nu îți dau voie ca pe mine, 
care am mîncat bătaie sub colectiviști, să mă întrerupi 
d-ta care în tot timpul ai stat lateral...” 

Mare ilaritate;, de atunci cuvîntul de lateral a 
intrat în zilnică întrebuințare în politică. 

„D. Nucşoreanu are o slăbiciune... anume să nu i 
se zică că el a fost ales de d. Izvoranu şi mai cu seamă 
că el este omul d-lui Izvoranu. 

Dacă voieşte cineva să-l supere, nu are decît să-l 
întrebe: “Ce mai face Izvoranu?” 

Cînd voiește cineva să-l exaspereze nu are decît 
să-i spună: “eu! ce ordin ai primit pe ziua de astăzi de 
la Izvoranu?” Atunci el se înfurie strașnic. 

Astăzi d. Nucşoreanu e Catargist. Cînd îl întrebi 
cum se face aceasta, el răspunde: 

- “Ce să fac, a cui e vina dacă nu este partid 
liberal, veniţi la putere şi voi fi cu d-voastră”. 

Unde d. Nucşoreanu e tare este în întreruperi. 
Acolo este chiar nemilos. Dar şi aici are chibzuinţă. 
D-sa stă la munte şi ascultă. Cînd vorbeşte vreun 
orator din cei mai buni și care are riposta uşoară, d. 
Nucşoreanu se păzeşte de a întrerupe. 

Îndată ce ia cuvîntul vreun novice sau vreun orator 
de a treia mînă, vai de bietul om! Imediat d. Nucşoreanu 
începe a întrerupe, a face tapaj chiar, aşa că deputatul se 
încurcă, nu mai ştie ce spune şi e nevoit să scurteze. 
Cînd oratorul sfirşeşte, d. Nucşoreanu se duce la vreo 
bancă de deputați şi le zice: 

- “Ei... ați văzut cum l-am încurcat?” 

- “Aşa este, îi răspunde un zeflemist, dar de ce nu 
te legi de cutare sau cutare cînd vorbeşte?” 

- “Dar ce sunt eu prost? Eu ştiu să-mi aleg 
oamenii mei”. 

- “Dar de Izvoranu de ce nu te legi?” îl mai 
întreabă. i 

- “De Izvoranu? Eu nu mă pun cu Izvoranu, e 
prea slab pentru mine” răspunde furios d. Nucşoreanu. 

D. Nucşoreanu vorbește cîteodată în Cameră; 
zeflemiştii îl întrerup cu luare în ris, dar el ştie foarte 
bine să le răspundă şi dacă forma cu care spune 
lucrurile este cam comică, de multe ori ceea ce spune 
este întemeiat şi serios. 

- “De ce tot ei cuvîntul?” îl întreabă unii. 

- “Ce voieşti? răspunde d. Nucşoreanu, trebuie să 
scap onoarea Mehedinţului. Nu cumva pretinzi ca totul 
să rămînă la Izvoranu?...” 

Izvoranu şi iar Izvoranu... 

C. OLĂNESCU 


Unul din bărbații de valoare ai partidului 
conservator bătrîn, şi aceştia sînt foarte puțini, este şi 
d. C. Olănescu. 

Cu o figură simpatică, cu o minte aşezată, cu o 
inteligență nu briliantă dar sănătoasă, d. Olănescu este 
un consilier util pentru d. L. Catargiu şi o podoabă în 
partid. 

D. Olănescu nu e orator, voim să spunem că nu 
are facilitatea vorbei; dar nici nu vizează oratorie. Cînd 
ia cuvîntul în Cameră, şi îl ia destul de rar, el se 
mărgineşte a spune ceea ce are de spus fără fraze, cum 
se zice, ifos şi patos. 

Este d. Olănescu un om politic? Noi credem că 
nu, cel puţin încă nu. În adevăr, el nu s-a manifestat 
pînă acum ca atare. Toată lumea ştie că d. Olănescu e 
conservator, că e partizan al politicii d-lui L. Catargiu, 
că este deputat, că ia parte la întruniri parlamentare. 
Dar atîta tot!... Nu am avut nici un discurs politic de la 
d. Olănescu, nu am văzut o faptă politică de la d-sa. 
Este un bărbat de talent, un om foarte cum se cade, 
atita şi nimic altceva! 

Această lacună pentru politică, este datorită 
specialități d-lui Olănescu. D-nia sa este inginer, tot 
timpul şi l-a consacrat profesiei sale şi este ştiut că 

dacă e o profesie care îndepărtează mai tare pe cineva 
de politică, desigur că este ingineria. Excepţie la 
aceasta face numai cunoscutul Țonel, care demult nu 
mai € inginer şi... cititorii Luptei şi ai Monitorului 
ştiu ce fel de politică face omuşorul de la Iaşi. 

Cu căderea colectiviştilor, d. Olănescu se pare că 
s-a hotărît să facă politică mai persistentă. În tot timpul 
guvernului junimist d. Olănescu a rămas fidel 
bătrînului şef conservator şi a luptat în contra coteriei 
junimiste. 

D. Olănescu nu ia cuvîntul în Cameră decît în 
chestii sociale. Cînd e vorba de drumurile de fier, de 
lucrări tehnice, atunci de la sine d, Olănescu este 
desemnat în partidul conservator ca să ia cuvintul. De 
asemenea, de cîte ori e o lege cu privire la meseria sa, 
sau un buget precum acela al lucrărilor publice sau al 
drumurilor de fier, raportorul natural este d. Olănescu. 
Cercul de activitate parlamentară îi este deci limitat, 
însă trebuie să adăugăm că în ceea ce privește 
profesiunea sa, d. Olănescu își împlineşte sarcinile cu 
competență şi inteligenţă. 

În calitate de inginer al partidului conservator, se 
înțelege că d. Olănescu vizează ministerul de lucrări 
publice şi este oarecum desemnat pentru aceasta. Dar 
situaţia tulbure a cabinetului în care d-nii AL. Lahovari, 
Manu și Vernescu dominează, face ca venirea d-lui 
Olănescu la lucrările publice să fie periclitată, în tot 
cazul amînată! Este o surdă duşmănie între 
conservatorii care trecuse la junimişti, precum e cazul 
d-lui A. Lahovari, şi între acei care rămăsese fideli 

d-lui L. Catargiu, luptătorul pentru portofoliu, după 
expresia actualului ministru de externe. 

D. Olănescu se bucură în Cameră de simpatia 
tuturor colegilor săi, fără distincţie de partid. 

MOISE PACU 


Camera are distinsa fericire de a avea şi un 
clerical, pe d. Moise Pacu. Dacă acest deputat ar fi 
fost născut în Franța sau în Belgia, el ar fi figurat 
printre cei mai aprigi apărători ai bisericii, ai 
dominaţiei clericale, ai puterii spirituale (?) pe pămînt. 
Din nenorocire, d. Pacu este născut în Moldova, şi 
fiindcă în ţara românească clericalismul occidental nu 
este cunoscut, de aceea deputatul de la Covurluiă este 
un izolat, o umbră rătăcitoare prin Cameră, un apostol 
fără adepţi, un glas care răsună în pustiu. 

Așadar, specialitatea d-lui Moise Pacu este 
biserica, cele privitoare la biserică şi mai cu seamă 
clerul, clerul mirean, clerul monastic, totul în fine, 
pornind de la mitropolit la preotul de sat! 

Crescut în seminar, d. Pacu a luat alura, mersul, 
căutătura, glasul şi felul de a gîndi al perfectului 
seminarist. Cu o figură banală, mai mult țărănească, cu 
ochii mici fără vioiciune, mic la statură, este destul ca 
d. Pacu să meargă ca să spui imediat: acesta este un 
seminarist. 

Dar apoi cînd vorbeşte! D-zeule! Ce aghioase 
trage, ce glas al optulea scoate! Ce sunete pe nas, de 
strană, este dat să audă deputaţii. Dacă cineva ar intra 
în Cameră în momentul cînd d. Pacu vorbește şi nu l-ar 

vedea, ar crede mai degrabă că este un popă venit cu 
întîiul în Cameră, decît un deputat care vorbeşte. 

Îngust la minte, fanatic ca toţi seminariştii care 
nu și-au găsit vocaţia, autoritar în idei, duşmanul 
tuturor revendicărilor moderne, d. Pacu face parte din 
partidul conservator, și este foarte la locul său. În 
adevăr, un om care nu trăiește decît pentru aghioase, 
pentru psaltire și pidalion, e foarte natural ca să-și 
aibă locul în partidul conservator. 

D. Pacu nu are absolut nici un talent. În 
specialitatea sa chiar, adică în ale clerului, el este 
deplorabil. Nu e un fanatic de talent, cu izbucniri 
vizionare, măreţe şi originale, este un dascăl de sat pe 
care politica l-a bombardat deputat şi care nu se poate, 
cu toate sforțările, ridica mai sus decît dedesubtul 
mediocrului. 3 

Am zis că politica l-a ridicat acolo! Ar trebui să 
zicem mai degrabă d. Sturza, ministrul de instrucție de 
sub guvernului d-lui I. Brătianu. 

În adevăr, d. Pacu, pe care îl mai cheamă şi 
Moise, era un profesoraş la seminarul din Galaţi, 
făcînd politică cu o mulțime de alţi belferaşi, cînd d-lui 
Sturza i-a trecut prin cap ca să-l permute. 

Opoziţia-unită a luat imediat această afacere în 
mînă, ziarele, între care și Lupta, au exploatat-o. 
Moise a! II-lea a refuzat de a se duce unde era 
permutat... şi atunci opoziția din Galaţi l-a pus pe lista 
candidaților ca compensație! 

Se înţelege că de cîte ori d. Pacu ia cuvîntul este 
ca să vorbească despre biserică şi cler; cîteodată și 

despre şcoală, pentru că... şcoala şi biserica merg 
împreună... nu la toți bineînţeles... 

Cînd d. Pacu cere cuvîntul sau cînd preşedintele 
îi zice: “aveţi cuvîntul” un fior rece trece prin spinarea 
deputaţilor... Este Moise care are să propăvăduiască 
ceasuri întregi! De aceea pe la ieșirile din incintă este 
o îngrămădeală nemaiauzită... Deputaţii se reped să 
iasă pare că ar fi strigat cineva foc. lar d. Pacu inspirat 
de focul sacru care îl are, fără să se tulbure de această 
dezertare în masă, începe a vorbi, şi vorbește... şi 
vorbeşte... cu o seninătate cerească, știind că dacă pe 
lumea aceasta nu e gustat, desigur că sfintul Petre şi 
alți sfinţi din rai îi citesc cu atenţie discursurile! 

Amin! 


- 132 - 


Portrete şi tipuri parlamentare 


EM. PROTOPOPESCU PACHE 


Desigur că omul cel mai detestat și mai urît din 
Cameră şi din Bucureşti este d-nul Pache. 

La fizic este tipul burghezului îmbogăţit şi 
îmbrăcat în haine de Duminică. Gras, rotund la față, cu 
două bărbii care se suprapun şi din care una spînzură, 
cu ochii mici galbeni, cu fața ca zăcut de gălbinare, d. 
Pache numai simpatic nu poate fi, chiar dacă nu l-ai 
cunoaşte la moral. 

D. Pache este mîna dreaptă a d-lui Vernescu. De 
ce e cu d. Vernescu şi nu e cu un altul, nu se știe. De 
altminterea este comod lucru să faci parte din grupul 
Vernescu, fiindcă nimeni nu te întreabă ce idei ai, nici 
dacă ai. 

D. Pache nu are absolut nici o valoare, nu e nici 
orator, nici cunoscător de chestii, nici nimic. 
Specialitatea lui este intriga, intriga joasă, ascunsă, 
intriga de mahala, fără scrupul şi fără ruşine. 

Nimeni nu-l iubeşte, probabil că nici d. 
Vernescu, nu mai vorbim de ceilalți Vernescani care îl 
gelozesc şi îl urăsc. Pînă s-a ales vice-preşedinte al 
Camerei, a căzut de vreo trei ori; cu mari sforțări d. 
Pache a fost ales în fine vice-preşedinte. 

Rolul d-nului Pache în Cameră este de a prezida 
în momente necesare, de a escamota voturile, de a 

subtiliza dezbaterile și de a provoca ședințe furtunoase 
şi de scandal. 

S Este singurul vice-președinte care nu dă înapoi 
înaintea oricărui... iartă-mi-s€ expresia... matrapazlîc. 
Aşa, în seara în care bugetul cultelor s-a votat în bloc, 
prezida d. Izvoranu. Îndată ce guvernul a luat hotărîrea 
ca să se sfirşească cu bugetele, d. Pache a fost chemat 
să prezideze. 

Cînd deputaţii văd pe Pache la birou, se ştie că 
trebuie să fie un plan, o călcare de regulament, o 
violare de dezbateri, o închidere de discuţie fără 
dreptate, o votare în bloc a vreunui proiect. 

Pentru a îndeplini un asemenea rol, trebuie să ai 

temperamentul potrivit, trebuie să nu fii deloc 
susceptibil, să ai epiderma groasă ca a unui hipopotam 
şi să nu simţi lovituri de acelea care pe altul l-ar face 
să sară de indignare şi de rușine. 
-s De aceea d. Pache este vice-președintele cel mai 
injuriat și mai disprețuit, lucru de care el nu se mişcă 
deloc. Într-o şedinţă d-nu Pallade 1-a făcut literalmente 
de rîs, i-a spus lucrurile cele mai înjurioase, l-a acuzat 
pînă şi că falsifică voturile punînd cîte un pumn de bile 
albe în urnă cînd este nevoie. 

D. Pache l-a ascultat aproape cu respect şi nu a 
relevat nici una din injurii. “Ce-mi pasă, zice el, lasă ei 
să răcnească cît poftesc, eu îmi caut de treaba mea.” 
Treaba lui este de a comite tot felul de acte 
revoltătoare. 

Cînd Pache prezidează, furtunile parlamentare se 
nasc din senin, fără voia nimănui. Atmosfera imediat 

se saturează de praf de pușcă, iar nervii celui mai 
liniştit se încordează. De altminterea nu trec cinci 
minute şi Pache trebuie să-şi dea în petec, falsificînd 
sau brutalizînd dezbaterile. 

Dar acela pe care prezența d-lui Pache la 
preşedinţie îl irită mai tare este bătrînul şi distinsul 
parlamentar N. Ionescu. Acesta cum îl vede pe fotoliu 
pe Pache, nu-l mai părăseşte din ochi şi prin urmare 
nu-i este greu ca să-l prindă imediat în defect. 

D. Pache, cînd prezidează, are locul său la munte, 
de unde observă mișcarea din Cameră şi de unde 
pregăteşte toate scandalurile. El dă semnalul închiderii 
discuţiei, el pregătește manoperele majorității, el 
conduce la vot pe cei îndoielnici. Cînd minoritatea se 
încaieră cu majoritatea, se aude în mijlocul tumultului 
un glas subțire, piţigăiat, glas de scapăt, întocmai cum 
în cor auzi glasul țipător al unui tenor răsuflat. Este d. 
Pache care îşi dă nota sa stridentă și antipatică în 
această colosală cacofonie.. Este destul ca să se audă 
glasul d-lui Pache ca apostrofele să curgă ca ploaia la 
adresa lui. 

D. Pache este în politică omul cel mai mlădios şi 
mai tîrâtor. La dînsul nu vei găsi nici convingere nici 
rezistență. 

La d. Pache politica nu e ținta, ci un mijloc 
pentru a face afaceri, un expedient pentu a-şi 
îmbunătăți starea materială şi a-şi satisface oricare 

egoism. | 
De aceea el lingușeşte toate guvernele, el e 
guvernamental din principiu, din temperament. Dacă 

cîteodată face opoziţie, este un simplu incident, de 
multe ori în contra voinței şi dorinţei sale. În timpul 
luptei contra regimului colectivist asista la banchetele 
oficiale a miniştrilor şi încetase de a mai lua parte la 
şedinţele comitetelor. 

Cînd vin junimiștii la putere, cel dintii care se 
declară guvernamental şi împinge şi pe d. Vernescu 
înspre junimişti, e d. Pache. 

Cînd d. Vernescu se ceartă cu junimiştii, d. Pache 
este pe punctul de a-l părăsi, şi a trebuit ca să vină 
criza ministerială pentru a-l reţine pe d. Pache. 

Astăzi d. Pache sprijină guvernul conservator, 
după cum a sprijinit pe cel junimist, după cum 
alaltăieri închina toasturi în onoarea d-lui Stănescu. 
Are să-i fie greu d-lui Pache cînd d. Vernescu o va 
rupe-o cu d. Catargiu; în acest caz noi sîntem siguri că 
d. Pache va rămîne pe lîngă d. Catargiu. 

Din fericire, nu sînt mulți Pache, altminterea ar fi 
o adevărată nenorocire pentru țară. 

G. PALLADE 


D. Pallade este prototipul opozantului parlamentar 
fără răgaz şi fără răstimp, dotat de mijloace și de resurse 
minunate. 

Caracteristica d-lui Pallade este oratoria. El este 
orator înainte de toate, poate numai orator. Studiile 
sale, ambiția sa, preocupaţia sa este de a fi şi a se arăta 
orator. Cînd d. Pallade ia cuvîntul, şi îl ia des, el se 
gîndeşte cel puţin tot atât la ceea ce are să spună cît şi 
la cum are să spună. 

Dar şi ce orator!... D. Pallade începe încet și cu 
oarecare metodă, puţin cîte puţin el se încălzește, 
ridică tonul, își colorează fraza mergînd crescendo. 
Deodată el ajunge la înălțimile oratoriei, atunci este ca 
un adevărat şivoi de munte care se rostogoleşte cu 
furie, rupînd sau stricînd totul în calea lui. 

Cu ochii injectaţi, cu faţa convulsionată, cu 
gestul dezordonat, cu glasul tunător, d. Pallade, în 
apogeul elocinţei sale, face să răsune sale Adunării de 
izbucnirile  glasului său. În acele momente 
argumentarea face loc imprecaţiunei şi vehemenţei. El 
apasă asupra ideii, o ia sub fel de fel de aspecte 
oratorice, o îmbracă într-un potop de cuvinte, o 
prezintă sub tot felul de forme oratorice pînă la 
stoarcerea completă. 

Defectui oratoriei d-lui Pallade, afară de 
declamatorie, este o prea mare vehemență, o prea mare 
iritaţie, care face să dispară de multe ori forma literară 
şi gîndirea justă. 

Din cauza vehemenţei, d. Pallade este un orator 
necorect; el aruncă în focul improvizației imaginile 
cele mai riscante, azvirlă frazele cele mai necoordo- 
nate, dezinteresîndu-se cu totul de stil, de eleganţă, de 
spirit literar. Acesta este un grav defect pentru un 
orator, căci oratoria, chiar cea mai vehementă, trebuie 
veșnic să păstreze formele şi regulile literare. 
Altminterea cade în pură strigătură!... 

Talentul oratoric al d-lui Pallade este de tribuna 
populară; d. Pallade străluceşte cînd e înconjurat de un 
public numeros, glasul său, corpolența sa, toate îl 
destină la aceasta. De aceea deputatul de la Birlad este 
foarte gustat la întrunirile publice, zgomotoase, 
talentul său e foarte apreciat de grosul publicului. Cînd 
el se instalează la tribună şi are înaintea sa o mie de 
capete, el se simte în elementul său şi dă curs liber 
oratoriei sale vehemente şi zgomotoase! 

Ceea ce însă distinge pe d. Pallade de alți tribuni, 
e că posedă un fond serios de cunoştinţe economice şi 
financiare pe care şi le arată la ocazie. D. Pallade este 
în acelaşi timp un orator serios, care ia cuvîntul în 
chestii speciale şi le tratează cu competenţă. Această 
parte face din el un om politic şi cu viitor. 

Orator de furtună, deputatul de la Birlad ridică 
adeseori furtuni teribile în Cameră, la care el ştie a 
rezista cu o vigoare admirabilă. De multe ori d. Pallade 

a stat ore întregi la tribună, înfruntînd pe adversarii săi, 
dominînd zgomotul cu glasul său teribil şi aducînd 
exasperarea în spiritele dușmanilor săi politici. 

Deputatul de la Bîrlad este un spirit foarte 
studios, el nu se lasă a fi tîrît numai de o vană oratorie! 
El studiază chestiile acasă, le discută în secţii și le 
urmăreşte cu mare atenție în Cameră. Rar vei vedea pe 
d. Palade lipsind de Ja locul său, din contra, totdeauna 
îl vei vedea avînd în mînă proiectul de lege care se 
discută şi urmărind dezbaterile, gata a lua cuvintul la 
fiecare pas. 

D. Pallade este unul din rarii tineri care şi-au 
făcut o reputăție meritată într-un scurt timp. În adevăr, 
în curs de- șase ani, el a devenit un personaj politic 
foarte influent în grupul d-lui D. Brătianu, din care 
face parte, foarte cunoscut în pătura politică şi foarte 
Stimat pentru caracterul şi talentul său. 

V. POGOR 


D. V. Pogor este tipul junimistului sceptic, uşor 
zeflemist, pentru el politica este un amuzament de 
copil răsfățat şi care nu poate să-i producă displăceri 
sau supărâri. 

În adevăr, îndată ce iţele politicii se încurcă, îndată 
ce treaba se îngroașă în mod neplăcut, d. Pogor dispare 
de pe scena politică, face o cufundătură pentru a 
reapărea odată cu timpul frumos. Acest fel de politică 
l-a făcut d. Pogor toată viaţa şi i-a reuşit de minune. 

Cînd grupul junirnist s-a desfăcut acum trei ani, 
cel dintii care a făcut d-lui Carp salutul de plecare a 
fost d. Pogor. El și-a adus aminte că e conservator şi 
s-a înscris în rîndurile opoziției-unite unde erau 
conservatorii. Îndată însă ce junimiştii vin la putere, d. 
Pogor a părăsit opoziţia-unită pentru a deveni iarăşi 
junimist. Acest joc de basculă între conservatori şi 
junimişti, precum şi între junimişti și colectiviști nu i-a 
stricat întru nimic reputaţia d-lui Pogor. El continuă a 
fi un om onorabil în politică şi a figura în toate 
combinaţiile: vice-preşedinte la Cameră, primar la Iași, 
preşedinte la Creditul urban Ieşean, perfect dacă ar 
voi, de toate în fine. 

De ce? Fiindcă d. Pogor face toate aceste salturi cu 
o grație deosebită, cu gluma pe buze şi cu scepticismul în 

inimă. Toată lumea ştie că d. Pogor este un blazat, un 
veşnic zîmbitor şi persiflator. Şi fiindcă el nu se ia în 
serios, nu face caz de toate locmalele politice, de aceea 
lumea îl tratează în consecință, considerîndu-l ca pe un 
mare copil care îşi face jucării din toate. 

Deputatul de Iaşi este de altminterea unul din 
cele mai scutite spirite din Junimea. Foarte inteligent, 
foarte cult, însă cu o cultură compusă din tot felul de 
idei care se bat în cap, avînd un spirit caustic și o 
înfăţişare ironică, el este tipul omului fericit, care îşi 
poate plăti luxul de a glumi de toate, chiar de mizeriile 
cel mai demne de plîns. 

Deputatului de laşi Ii lipsește cu desăvirșire 
voința, energia. Cu toată inteligenţa lui, el nu e în stare 
de a avea o voinţă, de a susține o părere a lui, el este 
veşnic condus de alţii în politică şi în toate. De aceea 
unul din cele mai docile caractere cu care d. Carp sau 
d. Maiorescu face totul este d. Pogor. În grupul 
junimist d, Pogor e un simplu soldat care ascultă, nu 
din spirit de disciplină, ci din cauză că nu poate rezista 
influentei şefilor. 

Am zis că d. Pogor e înainte de toate zeflemist... 
În adevăr, toată activitatea sa parlamentară se 
mărginește în a face spirit, în a spune glume, în a 
ridiculiza situaţii. Şi aceasta este așa de înrădăcinată la 
Pogor, încît el face tot atit haz de o prostie a grupului 
său, ca şi de alta a adversarilor. Înaintea zeflemelei toți 
sînt egali la d. Pogor. 

De aceea cînd el prezidează face zeflemele, cînd 
votează întovărășeşte votul cu cîteva: cuvinte ironice, 

oricât ar fi votul de serios. Sînt cunoscute glumele d-lui 
Pogor la fotoliul prezidenţial. Cînd o propunere 
întruneşte puţine glasuri, atunci el o anunţă cu surisul 
său veşnic: “propunerea a căzut cu mare minoritate” 
sau cu “patentă minoritate”. 

De multe ori deputaţii, în cursul unei discuții 
serioase, observă pe d. Pogor că scrie sau grifonează 
ceva. Cine nu-l cunoaşte crede că d. Pogor ia note... 
Dacă te-ai sui la birou şi te-ai uita pe la spate ce 
lucrează d. Pogor ai vedea îndată că el face caricatura 
vreunui deputat fie chiar junimist!... Cînd e pe banca 
deputaţilor d. Pogor face şotii sau feste întocmai ca la 
şcoală. De altminterea ceea ce face, face cu spirit şi ca 
un om inteligent. 

Ceea ce împiedică pe d. Pogor de a lua cuvîntul 
este în mare parte scepticismul, neîncrederea. în 
seriozitatea chestiei. Dar nu e numai atît. Acest spirit 
fin, delicat, caustic, este de o timiditate rară, mai mare 
decît a d-lui Volenti. 

Este penibil să uzi pe d. Pogor vorbind în public 
sau în Cameră. Pentru a spune cîteva cuvinte, el devine 
palid ca un mort, glasul îi tremură, iar vorbele îi ies din 
gură cu o dificultate penibilă. Îndată ce este între 
amici, devine un alt om, redevine omul sceptic, 
zîmbăreţ şi spiritual. 

D. Pogor nu a fost, nu este, nici aspiră a mai fi 
om politic. Ca valoare politică el nu are absolut nici 
una. 

C. RECEANU 


Un stâlp al grupului Vernescu, dar care, deși are 
însemnătate şi grosime, totuşi nu e stilp de stejar ci o 
simplă răchită!... 

D. Răceanu are un rol însemnate în grupul 
Vernescu, fără ca să se poată vreodată preciza în ce 
constă acel rol. El face de toate şi nimic, este profesor, 
scrie la România, este deputat, e avocat, e om de 
întreprinderi!... însă toate acestea le exercită cu atita 
discreţie şi tăcere, încât niciodată nu se aude de vreun 
curs bun la şcoală, de vreo frumoasă pledoarie la 
tribunal, de un minunat articol la gazetă... 

D. Răceanu în ziaristică este cunoscut nu prin 
articolele pe care le scrie ci prin acelea pe care nu la 
serie. În adevăr, cînd polemica devine foarte violentă 
şi ameninţă de a se sfirşi prin vreo provocare, citim în 
gazete următoarea notiță: “D. Receanu ne roagă să 
publicăm că articolul... cutare din România nu este 
scris de d-nia-sa”. i 

În Cameră rolul d-lui Răceanu este nul; nimeni 
nu ştie ce face. Toată ziua îl vezi cu un aer foarte 
ocupat, avînd o mare servietă sub braţ şi alergînd din 
bancă în bancă, luînd de git în mod familiar pe 
deputați şi spunîndu-le lucruri pe care vrea să le dea 
drept foarte interesante. 

Dacă însă observă cineva figura interlocutorului 
d-lui Răceanu, vede foarte bine un fel de plictiseală, 
un aer de distracție, ne nebăgare de seamă pe care 
caută să îl facă cît mai puţin vizibil. Căci d. Răceanu 
este ceea ce se numește în franțuzeşte “un crampon”, 
Cu greu poţi scăpa de ghearele lui cînd te înhaţă... Îţi 
spune, îţi explică, te oprește de o pulpană dacă vrei să 
pleci, întreabă de o sută de ori ce crezi în cutare 
chestie, așa că atunci cînd scapi din mîinile lui eşti 
ameţit. 

De altminterea foarte politicos, foarte afabil, nu 
caută să lovească pe nimeni şi se teme de a se prea 
pune în evidență tocmai pentru a nu primi și el lovituri. 

Ca orator, d. Răceanu e nul. Cu greu poate 
încurca cîteva vorbe şi nici chiar din acelea nu prea 
înţelegi mare lucru. 

Camera ştie aceasta, de aceea zeflemiştii nu 
scapă o ocazie de a pune pe paletă pe d. Răceanu şi a 
rîde puţin de disperarea şi spaima acestuia. Ocazia se 
prezintă ușor. D. Răceanu este membru în comisia 
financiară şi în această calitate este nevoit, cînd nu e 
alt membru de față, să se urce la tribună spre a da citire 
vreunui proiect de credit redactat în cîteva rînduri. 

Îndată ce zeflemiştii îl văd pe d. Răceanu la 
tribună, imediat îl înconjură şi au aerul de a asculta cu 
atenţie cel ce se citesc. Apoi imediat încep a-l bombarda 
cu tot felul de chestii privitoare la creditul în discuţie. 

D. Răceanu, care nu studiază niciodată nimic, se 
încurcă la cea dintii chestie, la a doua el devine galben, 
la a treia este violent!... 

Deputaţii rid de disperarea d-lui Răceanu şi de 
imposibilitatea de a da explicaţii. În fine, un glumeț 
cere cuvîntul şi propune Camerei amînarea votului 
pînă ce ministrul respectiv va fi de față şi va putea da 
explicații Camerei. Se încuviințează cererea. lar d. 
Răceanu, cu bobi mari de sudoare pe față, dispare cu 
servieta sa şi se retrage la munte, pentru a se adăposti 
de atacurile îndreptate din partea cîmpiei... 

Şi lucru curios! De cîte ori vreo combinaţie 
Vemmescistă este pe tapet, atunci printre viitorii miniştri 
se pronunță şi numele d-lui Rěceanu!... 

C. RESSU 


În timpul opoziţiei contra colectivităţii unul din 
cei care a avut onoarea de a fi înjurat mai tare de 
colectivişti este desigur d. Ressu, deputatul Galaţilor. 
Sînt oameni a căror cuvinte rămîn celebre. Cuvintele 
«să se plece sau să plece» zise de d. Ressu la adresa 
regelui, care nu sînt decît o traducere foarte nimerită a 
«se soumettre ou se demetire» ale lui Gambetta la 
adresa marelui Mac-Mahon, au avut un mare succes, 
au avut mai cu seamă darul de a exaspera teribil pe 
colectivişti, ceea ce este ceva. 

D. Ressu a ştiut în Galaţi, unde face pe avocatul, 
a-şi cîştiga o mare influență în massa electorală. El a 
reușit a se alege în timpul celui mai grozav banditism 
electoral de la ultimele alegeri făcute sub I. Brătianu. 

Deputatul de Galaţi a început a face politică de 
pe la 1880 și a fost înscris în grupul liberalilor 
moderați din Iaşi, din care făcea parte regretatul Conta, 
d. Mirzescu şi alții. 

Ziarul Poşta a fost deschis la Galaţi ca ziar al 
grupului moderat. După ce acest grup a dispărut sub 
loviturile liberalilor-naţionali, d. Ressu a continuat a 
face politică pe socoteala sa și fiind în mare duşmănie 
cu naţionali liberali și cu cel mai distins dintre ei din 
localitate, d. Mihăilescu. 


- 146 - 


Portrete şi tipuri parlamentare 


Contractul cu d. L. Catargiu, Gălățean de origine, 
l-a făcut încetul cu încetul pe d-nu Ressu să intre în 
partidul conservator. 

În Cameră, d. Ressu are o poziţie onorabilă; nu 
este cel dintii venit; inteligent, activ, îndrăzneţ, d. 
Ressu, deşi nu posedă o cultură sistematică, totuşi se 
bucură de o reală influență în partidul conservator, 
Ceea ce pînă acum îl distinge pe deputatul de Galaţi 
este o independenţă de apreciere și o imparţialitate 
relativă, care îi face onoare. D. Ressu nu este dintre 
aceia care ascultă ordinele fără a le discuta. De multe 
ori le discută... și nu le execută... Este un fel de 
recalcitrant în partid. 

În ultimele zile ale sesiunii parlamentare, cînd 
conservatorii pierduse orice sentiment de pudoare şi se 
gîndeau să ia măsurile cele mai violente pentru a sfârși 
cu votarea bugetului, unul din putinii care au combătut 
acele măsuri şi s-a opus cu energie în conciliambulele 
intime ale partidului, a fost şi d. Ressu. 

Deputatul de Galaţi nu este orator, dar se exprimă 
cu facilitate. Ceea ce îi lipsește, între altele, este acea 
tinctură literară după care se cunoaşte imediat omul 
care a făcut studii serioase şi posedă ştiinţe literare. D. 
Ressu nu e de talie de a tine un mare discurs sau de a 
se pune în campionul unei cauze mari, dovadă că luînd 
cuvîntul pentru a combate pe junimişti nu a fost fericit. 
Aceasta nu împiedică însă pe d. Ressu de a vorbi cu 
mult bun simţ şi cu judecată sănătoasă în chestiunile 
mai mărunte şi de a face relativ la deosebitele proiecte 
de legi observaţii pline de dreptate. 

D. Ressu a cam arătat slăbiciunile de caracter cu 
venirea junimiştilor la putere. Printre cei dintii 
conservatori care s-au pronunțat pentru sprijinirea 
guvernului junimist a fost şi d. Ressu împreună cu mai 
toți Gălăţenii. Cel dintîi care în întrunirea opoziţiei 
unite a susținut constituționalitatea venirii la putere a 
d-lui Th. Rosetti, a fost d. Ressu, 

După cîteva luni, insă, mai cu seamă după 
facerea alegerilor, d. Ressu a repudiat pe junimişti şi 
şi-a făcut mea culpa în plină Cameră. În adevăr, în 
una din şedinţe, cînd combătea pe junimişti, un 
întrerupător aduce aminte d-lui Ressu că a fost 
partizanul acestora. D. Ressu, cu o francheță de care 
i-a ținut seamă toată lumea, a răspuns: «aşa e, am făcut 
acest păcat şi mă căiesc, Cine va face ca mine, ca mine 
să pățească.» 

Cu caracterul care îl are, ne temem că d. Ressu 
peste un an va zice același lucru şi de d. L. Catargiu. 

THEODOR ROSETTI 


Aţi observat un lucru? În genere premianții întîi 
în şcoală nu sînt elevii cei mai talentați şi mai 
inteligenți din clasă, ci cei mai sîrguitori, mai cuminţi 
şi mai liniştiţi. Şi lucru și mai curios, în asemenea caz 
elevii cei mai inteligenți şi superiori nu sînt geloşi de 
întîietatea unei mediocrități, din contra, printr-un tacit 
acord, ei suportă pe colegul mediocru, numai şi numai 
ca unul din ei, unul talentat real, să nu le iasă înainte. 

Iată explicația pentru ce d. Th. Rosetti dintre 
junimişti este Prim-ministru. 

Dar nu e numai aceasta. 

Aţi mai observat un lucru? Sînt oameni care îşi 
capătă reputaţia prin vorbire, scriere, acțiune, agitare, 
etc. Acea reputație este cea mai meritată, însă este 
plătită scump, foarte adese ori, căci acei oameni sînt 
obiectul atacurilor celor mai violente, mai nedrepte, 
mai pasionate. Acei oameni au mulți amici şi 
admiratori, dar au în acelaşi timp foarte mulți duşmani 
şi retractori. 

Sînt alţii care își capătă reputaţia prin... tăcere... 
Destul de deştepţi pentru a ști să tacă în cele mai multe 
ocazii și să vorbească numai rar şi cu circumspecție, 
astfel de oameni, printr-o ţinută severă, printr-un aer 
calculat, printr-o atitudine ipocrită şi printr-o purtare 

dulce faţă de taţi, ajung ca, încetul cu încetul, să-şi 
formeze o reputaţie de oameni profunzi și de valoare 
fără pereche. 

Tăcerea lor este luată drept înțelepciune, vorbele 
lor rare drept profunzime, iar nulitatea lor drept 
prudență. În cele mai multe chestiuni ei nu se pronunță 
fiindcă nu ştiu ce să apună... Lumea crede însă că dacă 
ei nu se pronunță este că nu cred oportun să vorbească. 

Aceşti oameni exploatează în profitul lor mai cu 
seamă cinstea. Destul de şireți și prudenţi pentru a fi 
corecți în viața lor, lipsiți de pasiuni care sînt 
caracteristica naturilor bogate, ei înțeleg că cinstea 
aparentă este marfă care aduce mai multe foloase 
decît necinstea, de aceea ei fac mare caz de cinste, 
vorbesc de ea la fiecare ocazie, se fălesc cu ea, iar 
bieţii muritori, nevăzînd mai departe decît vîrful 
nasului, cad într-o cursă cu abilitate pregătită. 

Iată un al doilea motiv pentru ce d. Th. Rosetti 
este Prim-ministru. 

Mai este o cauză, a treia. Este originea lui, 
familia lui. 

D. Th. Rosetti, simplu muritor, născut în vreo 
mahala din vreun oraș, ar fi fost cel mult șef de birou 
la vreun minister, sau dacă s-ar fi ridicat la gradul de 
şef de divizie sau de casier în vreun judeţ, ar fi fost 
mare, foarte mare lucru. 

Din fericire pentru d. Th. Rosetti, el este dintr-o 
familie bună, şi mai cu seamă cumnat cu domnitorul 
Cuza. Acestei particularităţi se datorează în definitiv 
norocului că d. Th. Rosetti a fost preşedinte la Curtea 

de Casație şi că astăzi este Prim-ministru; înrudirii cu 
Cuza se datoresc acestea. 

Pînă acum am vorbit de Th. Rosetti tip, tip care 
se aseamănă cu sute şi mii de alți oameni, tip fără 
relief, fără originalitate, tip cunoscut şi chiar banal în 
societate. Să vorbim puţin și de persoana, de 
individualitatea lui, multă puțină cît o are. 

Prima calitate (?!) ce o observăm la d. Th. Rosetti 
este viclenia; aceasta o are în comun cu o mulţime de 
animale de ordin inferior, în ceea ce priveşte 
inteligența, precum vulpea, dihorul, etc. Viclenia este 
la spiritele mediocre ceea ce inteligența e la capetele 
superior organizate. Cînd vorbeşti cu d. Th. Rosetti, el 
se gîndeşte veşnic ce viclenie să-ţi răspundă. Pentru ce 
? Pentru că mai sus nu se poate ridica. 

Viclenia este totdeauna întovărăşită de un fel de 
blîndeţe, de aer sincer în aparență, de bunătate. 
Altminterea viclenia nu ar înşela pe nimeni. D. Th. 
Rosetti poartă pe faţa sa veşnic această mască. 

Un om viclean nu se înfurie niciodată, căci își 
trădează jocul. L-aţi văzut pe Th. Rosetti înfuriat? 

Primul-ministru nu are absolut nici o cultură 
serioasă, vorbirea și discursurile lui sînt întocmite din 
clişeuri. Decît, dacă ceea ce spune el nu pare a fi 
clişeuri, este că ale lui au o altă factură decît acelea ale 
lui I. Brătianu... Pe cînd Primul-ministru colectivist 
avea fraza declamatoare, gestul larg şi tema demago- 
gică. Th. Rosetti are fraza scurtă, gestul a la don 
Basile, iar tema junimistă, adică un reacţionarism 
cultivat şi îmbrăcat într-o formă nouă... 


E oi 


G. Panu 


Un cuvînt pentru a termina. Omenirea, compusă 
din tot felul de grade de cultură şi de inteligență, se 
lasă a fi mai de grabă prinsă de calităţile aparente, de 
cultura de toate zilele. Ei bine, așa se explică pentru ce 
d. Th. Rosetti trece înaintea oamenilor de om cuminte, 
de om cinstit, aşa se explică pentru ce numai oamenii 
serioşi se scandalizează că-l văd ocupînd în stat locul 
întîi... Mediocrităţile își răzbună grozav pe oamenii de 
valoare, adorînd tot pe una din ele. 

M. N. SĂULESCU 


Cititorii cunosc deja pe d. Mişu Săulescu, deputat 
de la Craiova, cunoscut și sub numele de monseniorul. 
Este cel mai fugitiv deputat posibil. 

Dotat bine de natură, însă cu o inteligență de argint 
viu şi cu o mobilitate de caracter surprinzătoare, D. 
Săulescu, în micul cerc politic ce şi-a făcut, de vreme ce e 
abia debutant, a voiajat desigur mai mult decât jidovul 
rătăcitor pe întregul glob. Este un voiajor de prima 
ordine d. Săulescu! Nu este în politică munte gigantic 
pe care să nu-l fi escaladat, nu e labirint în care să nu se 
fi rătăcit, nu e prăpastie în care să nu fi alunecat. 

Socialist, radical, naţional-liberal, disident, 
constituțional, rînd pe rînd sau deodată, d. Săulescu 
este tipul omului care vrea să ajungă, care caută să se 
afirme şi care totuşi nu ajunge la nimic. 

În parlament abia cineva zăreşte pe d. Săulescu! 
O zi e prezent, cinci absent; îl vezi la începutul 
şedinţei, pe urmă dispare, se eclipsează cîteva ceasuri 
pentru a apărea la sfîrşit; nu are un moment de linişte, 
este veșnic ocupat, veșnic distrat, veşnic preocupat... 
Cu ce... nu se ştie... 

Debuturile d-lui Săulescu nu au fost deloc 


“fericite, din cauza acelei mobilități de spirit şi 


neseriozitate de caracter. 

Întîia dată a vorbit în chestia vînzării în loturi a 
bunurilor statului. Cele ce a spus erau foarte bune 
lucruri, decît ce păcat că nu erau la locul lor, de vreme 
ce discuția generală se închisese! 

A mai vorbit altă dată în chestia dacă d. 
Blaremberg mai putea fi deputat după ce căpătase o 
funcţie la spital... A spus iar lucruri drepte! Ce păcat 
însă că Camera ştiindu-l că este instrumentul 
junimiștilor, şi în special al d-lui Carp, l-a tratat cu 
ostilitate, aproape cu dispreţ... şi a lăsat pe d. 
Blaremberg ca să-l abimeze pe sfînta dreptate!... 

D. Săulescu are un obicei: după fiecare eşec el 
dispare cite zece, cincisprezece zile de la Cameră. Aşa 
a făcut după discursul privitor la ţărani, așa a făcut 
după acela relativ la Eforie. 

Şi cu toate acestea, d. Săulescu necontestat că e 
un tînăr de talent. El a citit destul şi variat, e la curent 
cu o mulțime de chestiuni, se exprimă foarte bine, ba 
chiar cu oarecare elocvenţă, cu un cuvînt, tot ce trebuie 
unui tînăr pentru a debuta foarte bine şi a-şi face o 
situație superioară în parlament! 

Din nenorocire caracterul său mobil şi argintul 
viu care îl are în creier în loc de materie cenuşie, îi 
joacă la fiecare pas cîte o festă. Astăzi cariera d-lui 
Săulescu este aproape compromisă, fiecare îl consideră 
ca pe un tînăr ușurel, fără consistenţă, ca pe un fluture 
politic care zburînd pe lîngă toate luminile întîhnite în 
cale, i-a ars ceva din aripi... Contorsiunile politice pe 
care le-a executat într-un timp aşa de scurt, l-au 
discreditat aproape cu totul. 

Cu toate astea, d. Săulescu are timp şi este 
speranță ca să se reabiliteze şi să devină ceea ce 
talentul şi cunoștințele sale pot să facă din el. 

Îndată ce deputatul Săulescu se va hotărî să aibă 
o linie politică fermă şi să adopte un număr de idei, să 
rămînă fidel lor, să înceteze de a flutura peste tot locul 
și să se ocupe serios de chestiunile de la ordinea zilei, 
el va putea chiar uşor recîştiga ceea ce a pierdut prin 
uşurinţa sa, şi a recăpăta considerația politică pe care 
orice om politic trebuie să o aibă și fără de care tot 
talentul şi toate silințele nu-ți folosesc la nimic. 

Astăzi d. Săulescu face parte din redacţia ziarului 
“La Liberte Roumaine” şi e înscris la grupul 
constituțional! Ce o fi mîine... vom spune poimiine... 

DOCTORUL SEVEREANU 


Nu ştim de ce doctorii care se aruncă în politica 
militantă capătă îndată reputaţii triste. Astăzi dr. 
Rîmniceanu este înlocuit în opinia publică prin dr. 
Severeanu. Această apropiere credem că e mai 
elocventă decît o minuțioasă analiză. 

Dr. Severeanu aparținînd coteriei vernesciste şi 
fiind prieten cu d. Ghedem Teodorescu nu poate să fie 
altminterea decît cum grupul are să fie cineva. 

Rău la inimă, invidios, persistent în urmărirea 
unei răzbunări, lipsit de orice preocupare cu caracter 
obiectiv, dr. Severeanu în Cameră nu este preocupat de 
altceva decît cum să lovească în d-rul Asachi, cum 
să-și răzbune pe un coleg de la spital și cum să-și arate 
ura sa pentru studenţi. 

D-rul Severeanu ia în acest scop figura cea mai 
blîndă posibilă, fiind dat urîciunea lui, şi caută a da 
glasului cele mai gingaşe inflecţii, glas care dă 
altminterea nu are nimic armonios. Auzindu-l vorbind 
nu în public, - ci în secții şi comisiuni, ți s-ar părea că 
umblă, cum zice Românul, veșnic cu crucea în sînt. 

Micile lui acte vindicative caută să le comită în 
numele umanităţii, în acela al spiritului de economie 
precum şi a nenorociților săraci. Așa, dacă dr. 
Severeanu propunea suprimarea secției de clinică 

chirurgicală a d-rului Asachi, aceasta o făcea - zicea el 
cu ipocrizie - pentru ca banilor întrebuințaţi să li se dea 
o altă destinaţie. «Suntem chemaţi, ofta dr. Severeanu, 
să alinăm multe şi multe suferințe și nu avem bani, 
deci să nu-i aruncăm pe fereastră». 

Dacă dr. Severeanu a cerut ca să suprime 
laboratorul de pe lingă catedra d-rului Asachi, aceasta 
a făcut-o iarăși în numele economiei bugetare. «Avem 
deficit în buget, gemea dr. Severeanu, voiți d-stră să 
aruncaţi impozite noi pe spatele nenorocitelor 
populaţii sărace?» 

Activitatea parlamentară a d-rului Severeanu este 
restrânsă, Niciodată el nu a cerut o îmbunătățire în 
ramura instrucției, ci numai reduceri şi suprimări. 

Deputatul de Ilfov a luat de vreo două ori 
cuvîntul pentru a ataca pe ceilalți doctori din Cameră 
şi pentru a se apăra pe dînsul. 

De altminterea, cu toate aceste mari defecte 
inerente naturii sale înguste și caracterului său 
vindicativ şi invidios, dr. Severeanu este un coleg 
amabil, îndatoritor, facil la contact şi care caută prin 
toate mijloacele de aşi atrage prietenia tuturor 
membrilor Camerei. 

În politică el nu are absolut nici o inițiativă, el 
urmează orbeşte pe d. Pache şi pe... Ghedem 
Teodorescu. 

IOAN STĂNESCU 


D. loan Stănescu, deputat al colegiului al II-lea 
de Ilfov, cunoscut mai mult sub porecla de Jean de la 
Obor, este tipul negustorului de băuturi spirtoase din 
Bucureşti, sau mai bine zis de pe la marginea 
Bucureştiului. 

Bine făcut, dar nu înalt, cu mîini mari, cu degete 
noduroase, cu figura comună şi aspră, cu o ceafă 
groasă, cu glasul înăbuşit, cu mersul greoi şi stîngaci, 
d. Stănescu miroase de departe a bariera Bucureştilor, 
a negustor mic care ia zece piei de pe cei săraci, de pe 
mica clientelă compusă din țărani, mahalagii, oameni 
nevoiaşi. 

k D. Stănescu nu reprezintă pe ţăranii din Ilfov, 
după cum Papa nu reprezintă pe Patriarhul de la 
Constantinopol. Poziţia lui de negustoraş de foburg nu 
face deloc din el un democrat. Din contra, d. Stănescu 
este tot ceea ce poate fi mai reacționar, mai duşman 
claselor mici,'el negustoraşul care trăieşte din comerțul 
ce face cu ţăranii şi cu lumea nevoiaşă. 

De aceea descriind astfel pe d. Stănescu nu 
descriem deloc o figură populară, ci pe un ales al 
poliției şi al administrației, care și-a închipuit că 
devreme ce numitul are crişmă la Obor, apoi e potrivit 
ca să reprezinte colegiul țărănesc al Ilfovului. 

D. Stănescu la Cameră este subiectul de 
distracție al colegilor săi, care fac mare haz de 
stîngăcia, de lipsa de cultură şi de manierele de Obor 
ale deputatului Vernescian... Căci este Vernescist d. 
Stănescu sau mai bine este Pachist. Între d. Vernescu 
şi Pache, d. Stănescu alege pe Pache, după cum, între 
Vodă şi sub-prefect, tiganul se teme mai mult de sub- 
prefect... 

Îndată ce deputatul de la Obor vine în Cameră, 
imediat un cerc de colegi zeflemişti se face în jurul lui 
şi îi spun tot felui de chestiuni... de a căror răspuns 
zeflemiştii fac un haz omeric. Chiar d. N. lonescu, care 
iubeşte gluma, face mare haz de conversaţia d-nului 
Stănescu şi îl încurajează ca să spună tot ce ştie şi în 
toate materiile. 

D. Stănescu voiește să plătească celor ce l-au 
ales, această onoare. De aceea el este unul din 
întrerupătorii cei mai puternici ai oratorilor opoziţiei. 
Cind scandalul e mare totdeauna veţi găsi pe 
deputatul în chestiune printre cei dintâi strigători. Mai 
ales cînd d. Pache îi face un mic semn, este în stare să 
înhațe pe oricine şi să-l răfuiască cum ştie el că 
aceasta se face la Obor... 

D. Stănescu a fost şi el în opoziţie timp de două 
ceasuri... opoziţie care a provocat hilaritatea generală 
în Cameră, într-att amenințările Oboristului erau 
comice... În adevăr, d. Stănescu se interesa de un 
proiect de lege care propunea să se lege linia ferată cu 
o mică linie de fier care să treacă pe la Obor, şi 
Camera nu voia a se preocupa de acel proiect. 

Atunci d. Stănescu a lăsat liber curs unei furii 
teribile, furie care la Obor se sfirșeşte printr-o bătălie 
generală. 

«Am să fac opoziţie» striga deputatul colegiului 
al III-lea «şi am să le arăt eu». Pe cînd era în paroxism, 
d. Jean simte o mînă care se pune pe umărul său, era 
mîna lui Pache. Acesta îi zice: «nu face zgomot şi vino 
cu mine». D. Stănescu l-a urmat îndată umilit ca un 
animal care vede varga stăpînului. Cînd Jean a reintrat 
în Adunare, orice veleități de opoziție îi dispăruseră. 
El a ridicat mîna ła o închidere de discuţie şi totul fu 
sfîrşit... 

D. Stănescu a ținut şi un discurs de o minută 
într-o chestie care ne scapă din memorie, ni se pare la 
legea vînzării în loturi a bunurilor statului... El, după ce 
a tuşit bine, apoi a zis: «mă unesc în totul cu părerea 
preopinentului...» Preopinentul fusese un Vernescian!... 

I. ȘTEFĂNEANU 


D. Ştefăneanu, vemescist de la Mehedinţi, este 
tipul deputatului care nu se ocupă decît de interesele 
județului său şi mai cu seamă de reclama electorală. 
Politica, după acest deputat, se mărginește la 
orizonturile înguste ale Mehedințului, în colo... potopul, 
neantul... încolo poate să se întîmple ce-o vrea! 

D. Ştefăneanu a fost şi este campionul înflăcărat 
al ţuicii, atît în Camera actuală cît şi în cea trecută. 
Pentru ţuică el a ținut discursuri, a provocat 
scandaluri, a produs ilaritate omerică în Cameră. 

Nalt, umblînd cam strîmb, cu o mînă veşnic în 
buzunar, avînd pe buze un fals rîs din cauza unei 
defectuoase aşezări de mușchi, arătîndu-și prin urmare 
dinţii la fiecare mișcare, d. Ştefăneanu îţi dă impresia 
unui arendaş îmbogăţit, care caută să facă pe 
democratul în favoarea propriilor sale interese. 

Știind că o uşurare de taxe asupra țuicii convine 
populaţiei rurale din Mehedinţi, el s-a identificat cu 
această chestie. Nu era o zi, nu era un minut în care d. 
Ștefăneanu să nu facă un scandal apropo de ţuică. În 
adevăr, luîndu-şi un aer furios, bătînd cu pumnii în 
pupitru, luînd cuvîntul fără să-i fie acordat, continuînd 
a vorbi măcar că președintele îl oprea, d. Ştefăneanu 
își făcea mica sa reclamă. 

Cine-l auzea susținînd cu foc tuica, ar fi crezut 
că acest om are să se îmbolnăvească de atita agitare 
şi zguduire sufletească. Ei bine, nu; cînd d. 
Ştefăneanu se aşeza pe banca sa, începea a ride şi a 
glumi cu haz, pare că era un alt om, pare că nu era 
omul indignat şi furios de mai înainte. Ceea ce 
dovedeşte că deputatul de Mehedinţi făcea scandalul 
cu sînge rece, că furiile sale erau prefăcute, iar 
fulgerele sale de tinichea... 

În Camera trecută el mai avea un tovarăș, pe 
grosul şi bine-hrănitul Politimos. Aceşti tovarăşi de 
ţuică se aşezase alături într-o bancă de la munte. Ca 
alți frați Siam, ei se sculau de odată, și vorbeau în 
același timp... 

Da, nu este o exageraţie, Ştefăneanu şi Politimos 
vorbeau deodată sau mai bine vociferau deodată în 
favoarea țuicii... În zadar preşedintele suna clopoțelul, 
în zadar unii deputaţi îi întrerupeau, frații țuicari nici 
nu voiau să audă de asemenea lucruri, ei continuau a 
vorbi înainte. 

Ba ceva mai mult; printr-un fapt de imitație, 
amindoi făceau aceleaşi gesturi şi mişcau automatic în 
acelaşi fel braţele şi cîteodată și picioarele... În timpul 
acesta Camera, tribunele, uşierii, soldaţii, etc. rideau 
cu lacrimi şi cu cît râsul era mai omeric cu atît frații 
țuicari erau mai vehemenți. 

Asemenea scene nu se puteau sfirşi decît prin 
ridicarea şedinţei, iar Politimos şi Ştefăneanu 
continuau a vorbi şi a vocifera pînă ce cădeau semi- 
leşinaţi pe scaune!... 

În Camera actuală d. Ştefăneanu a stat trist cîteva 
zile din cauza pierderii lui Politimos. Dar luîndu-și mai 
pe urmă inima în dinți, el a început a vorbi pentru doi 
şi a țipa pentru patru. Campania în favoarea ţuicii a 
reuşit în fine. 

Astăzi d. Ştefăneanu este ceva mai liniştit, se 
gîndeşte ce să mai întreprindă nou. 

ALEX. ŞTIRBEIU 


D. Alex. Ştirbeiu sau prințul Știrbeiu cum îi zice 
lumea, reprezintă în parlament mutismul cel mai adînc, 
întovărăşit de imobilitatea cea mai lapidară. E de 
necrezut cum tace acest deputat! E de admirat cum stă 
mai nemișcat decît zeul Thermes! 

D. Ştirbeiu este junimist. Pentru ce? Fiindcă nu 
s-a explicat niciodată, probabil că e din cauză că a 
studiat la Berlin şi că ştie a vorbi nemţeşte ca şi d-nii 
Carp, Maiorescu, Th. Rosetti, Nica, Negruzzi, etc. 
Junimismul lui este însă proaspăt, el nu datează decît 
de la ajungerea junimiştilor la guvern. 

D. Ştirbeiu are o pasiune, ceva mai tare decît 
orice, anume: plăcerea de a fi ministru!... El, fecior de 
domn, deprins a considera pe miniştrii ca pe nişte 
inferiori, aproape ca pe oameni făcînd parte din 
domesticitatea curții, el nu are alt gînd, altă pasiune 
decît aceea de a fi ministru. 

Deputatul de ia Craiova era aşa de încîntat de 
funcţia de ministru, încît îşi pierdea capul numai cînd 
cineva se adresa le el zicîndu-i: Domnule Ministru?! 

Şi lucru curios. El vedea bine că nu e de ministru, 
el ştia bine cîte greutăți are acea poziţie, mai ales 

ministru de interne, cu toate acestea, slăbiciunea acestei 
demnități îl făcea ca să sufere umilinți, mortificații, ca 


- 164 - 


Portrete şi tipuri parlamentare 


să rabde ironiile minorităţii şi rîsul presei, numai şi 
numai ca să se intituleze: Domnul Ministru! 

Junimiştii care î! luaseră la început în minister în 
scop de a dizolva opoziţia-unită, se gîndeau mai tîrziu 
ca să-l ilumineze. Dar cînd d. Carp se gîndea la 
disperarea ce avea să cuprindă pe d. Știrbeiu, la 
anunțarea fatalii veşti, chiar el pierdea curajul de a se 
face purtătorul unei astfel de misiuni. 

Dacă vreodată numele şi averea, dezbrăcate de 
orice altă valoare, au ridicat pe un om la cele mai 
înalte trepte, desigur este atunci cînd d. Ştirbeiu a 
devenit ministru. Acesta, departe de a avea vreo 
calitate pozitivă, de a juca un rol politic, are din contră 
pe toate cele negative. Nu poate vorbi, nu are curaj, nu 
gîndeşte, nu are iniţiativă, nu e om măcar practic, nu 
posedă nici bunul simt, nici experiența lucrurilor. Şi cu 
toate acestea acestui om care nu are nimic pentru el, i 
s-a dat ministerul de interne. 

Ca parlamentar este nul, dar absolut nul. După 
cum am spus la început, d. Știrbeiu nu e făcut pentru 
viața de Parlament. Niciodată nu deschide gura; fața sa 
fără expresie, rămîne totdeauna ca o mască; poate să se 
petreacă cele mai zguduitoare evenimente, d. Știrbeiu 
rămîne acelaşi. Şi să nu creadă cineva că aceasta este 
stăpînire de sine, sînge rece. Nu; este atonie, este lipsă 
de orice impresii. Interiorul său ca şi exteriorul rămîne 
neclintit. 

De altminterea om foarte onorabil, foarte politicos, 
foarte cum se cade. Dacă nu ar căuta să joace roluri în 
politică, nimenea nu ar avea nimic de zis contra lui. 

CHR. SULIOTTI 


D. Suliotti este una din figurile cele mai curioase 
din Cameră. Scurt, gros, cu pieptul larg şi bombat, faţa 
rasă complet, îmbrăcat totdeauna în negru, d. Suliotti 
îți face impresia unui pastor protestant rătăcit în 
Camera românească. 

Rătăcit este cuvîntul just. În adevăr, d. Suliotti 
este poate deputatul care se interesează mai puţin de 
ceea ce se petrece în jurul său, de aceea ce vede şi aude. 
Nimic nu e în stare să-l facă să iasă din impasibilitatea 
lui. Cînd furtuna este mai mare în Cameră, cînd toți 
deputaţii sînt în picioare şi vociferează, d. Suliotti stă 
liniştit la locul său, cu zîmbetul veşnic pe buze. Nu l-a 
auzit nimeni făcînd vreo întrerupere sau vorbind rău pe 
vreun orator. Pentru deputatul Brăilei, străin de patimile 
politice, toți sînt buni, toți vorbesc bine, toți au dreptate. 

Încă nu a aflat nimeni care e părerea d-ului 
Suliotti în o chestie, sau cum votează... cu oricine 
discută, el e culant și aprobă cu acel veșnic zîmbet pe 
buze de care am vorbit. f 

- «Pentru ce nu iți dai şi părerea ta personală?» îl 
întreabă adesea amicii săi. 

- «Pentru ce aşi spune-o? Nu e mai bine să faci 
celui cu care vorbeşti mulțumirea de a te crede că eşti 
de părerea lui?» răspunde blînd d. Suliotti. 

Nimeni nu ştie cum votează d. Suliotti. Cînd se 
suie la urne el ia ambele bile şi răsucindu-le în mînă ei 
vîră aproape toată mîna în cavitatea superioară a umei, 
dă drumul uneia din bile şi repetă acelaşi joc de mînă 
şi la cealaltă urnă. 

- «Cum ai votat Suliotti?» îl întreabă un 
guvernamental. 

- «Mai e vorbă, am votat cu d-voastră», răspunde. 

- «Cum ai votat Suliotti?» îl întreabă, un moment 
după aceea, un opozant. 

- «Mai e vorbă? Se înțelege că contra guvernului». 

Aceste vorbe le zice însă cu un ton astfel încît 
cineva nu ştie niciodată dacă sînt zise în glumă sau în 
serios. 

Sub guvernul junimist, d. Carp a pus înadins vreo 
trei porumbei ca să urmărească pe d. Suliotti cum 
votează, bineînţeles mai mult de glumă. Cînd deci d. 
Suliotti se suia la tribună ca să voteze, porumbeii îl 
înconjurau din toate părțile, de la birou, din dreapta, 
din stînga, din partea stenografilor... Imposibil de a 
afla. D. Suliotti rîdea şi vota, numai el ştie cum. 

Politica nu-l pasionează deloc. Se ştie că d. Suliotti 
este un bărbat studios, iubitor de citit şi autor chiar. Cînd 
vuietul e mai mare în Cameră, el zice vreunui amic cu 
blândeţe: «sărmanele mele cărţi, ce-or fi zicînd ele acum? 
Nu e mai bine să mă duc acasă şi să mă ocup de ele?» Şi 
de multe ori se furişează binişor şi pleacă. 

Sceptic în ale politicii, probabil că d. Suliotti nu 
are nici o convingere în politică, de vreme ce niciodată 
nu şi-a dat osteneala să aibă. 

D. Suliotti îşi pusese candidatura şi la ultimile 
alegeri de sub guvernul d-lui I. Brătianu, cînd a căzut. 

- «Cum se face, Suliotii, îi zise cineva, că astă 
dată ai ieşit şi rîndul trecut ai căzut la alegeri?» 

- «Ce vrei, răspunde cu veşnicul zîmbet pe buze, 
glasul poporului... rîndul trecut am avut numai 50 de 
voturi, după 7 luni alegătorii m-au cunoscut aşa de 
bine, încât mi-au dat 450 voturi»!... D. Suliotti merge 
chipurile în politică cu d. N. Blaremberg, acest lucru îl 
spune tuturor și probabil că votează cîteodată cu acel 
domn. Pentru ce îl urmează nu se ştie, de vreme ce nu 
e nimic în comun între amîndoi. Probabil fiindcă d. 
Blaremberg se alege şi el la Brăila, acesta este singurul 
punct de contact între blîndul, scepticul şi liniştitul 
Suliotti şi între pasionatul Blaramberg. 

D. Suliotti însă, totdeauna are grijă de a adăuga: 
«Eu merg cu Blaramberg, însă totdeauna votez după 
cum eu cred de cuviință şi după cum numai eu singur 
ştiu.» 

D. Suliotti nu are un singur dușman în Cameră şi 
nici nu poate avea. 


- 168 - 


Portrete şi tipuri parlamentare 


G. D. THEODORESCU 


Unii pretind că numai principiile leagă pe oameni 
într-un singur partid. Lucrul nu este adevărat în totul; 
de multe ori caracterele şi conformaţia creierului 
stabilesc o solidaritate mai mare decît chiar a 
principiilor. În modul din urmă se explică cum grupul 
Vernescu e compus din oameni care se aseamănă între 
ei ca două picături de apă, deşi nu au nici o comunitate 
de principii, pentru cuvîntul că aceştia strălucesc prin 
lipsa lor... În adevăr, cine cunoaşte pe dr. Severeanu 
nu poate să nu cunoască pe d. Theodorescu, pe d. 
Economu, pe d. Vericeanu, pe d. Pake, etc. etc. 

G. D. Theodorescu, poreclit Ghedem, este tipul 
omului îngust la minte, sec la inimă, lipsit de orice 
avînt generos, neposedînd nici un ideal, ci preocupat 
de interesele egoiste ale celei mai meschine existenţe. 
Pentru deputatul de Ilfov orizonturi largi nu există; 
gînduri cu caracter imaterial îi sînt necunoscute, el 
trăieşte cu un orizont care îi atinge vîrful nasului şi cu 
o preocupaţie care nu merge mai departe de interesele 
sale personale, cel mult de acelea ale grupului 
Vernescu. 

Fanatic al ideilor mici, meschine, invidios pe tot 
ce e mare şi generos, d. Theodorescu afectează un 
dispreţ adînc pentru tot ce nu formează fondul naturii 


- 169 - 


G. Panu 


sale. Chestiile mari sociale el le consideră ca fleacuri; 
chestiile economice ca utopii, iar năzuința de a 
îndrepta mizeriile sociale ca reclamă electorală. 

Poate nu există reacționar mai încăpăținat în toată 
Camera. El intră în furii teribile la toate propunerile cu 
caracter bine-făcător, el este dușmanul discuțiilor cu 
caracter larg şi înalt, pe care strîmtimea minţii lui nu le 
înţelege, el ar voi ca Adunarea să aleagă o comisie de 
socoteli care să facă un buget parcimonios şi pe urmă 
deputaţii să se ducă pa acasă. 

D. Theodorescu este profesor şi încă de o limbă 
moartă, latina. Din această cauză el trăieşte cu capul 
în veacuri dispărute şi îi vine greu să admită că astăzi 
societatea are alte nevoi decît acelea din timpul lui 
Salust sau Tit-Liviu. 

Ceea ce caracterizează activitatea parlamentară a 
d-lui Theodorescu este o zgîrcenie nemaipomenită. 
Toată ziua el nu e preocupat decît cum să taie de aici, 
cît să reducă de dincolo. Toate cheltuielile cu un 
caracter mai larg, însă al căror efect imediat el nu-l 
vede, le consideră ca inutile şi le combate cu 
înverşunare. Dacă nu ar fi încă tînăr şi nu ar fi făcut 
studii, ai crede că ai a face cu un strigoi de la începutul 
veacului. 

G. D. Theodorescu nu face politică militantă, el 
este simplu soldat în grupul d-lui Vernescu, cu toate 
acestea el nu e lipsit de ambiţie, dovadă invidia care îl 
roade, dar spiritul său economic şi moderat îl face ca 
să se ocupe mai mult de afacerile sale personale decît 
de cele publice. 


= 1202 


Portrete şi tipuri parlamentare 


D. Theodorescu nu s-a distins în nici un chip în 
Cameră. Deşi raportor general al bugetului, el a făcut o 
lucrare nulă, presărată cu cifre și toată lauda lui a fost 
că a ciuntit salariul unui funcționar şi a mai ros din 
diurna unui nenorocit mic funcţionar. 

D. Theodorescu este amic politic intim al d-lui 
dr. Severeanu. 

GRIG. TRIANDAFIL 


Sînt oameni care prin tăcere, prin spirit 
conciliant, prin lipsa de idei categorice cîştigă o 
reputație mare de oameni cuminţi, serioşi şi trăiesc 
toată viața lor din acest capital, înconjurați de stima şi 
consideraţia tuturor partidelor. Printre aceşti fericiţi 
muritori este şi d. Grig. Triandafil... 

| D. Triandafil nu e om cu idei tăiate dintr-o 
singură bucată; consultat asupra unei chestii, eşti sigur 
de mai înainte că el îţi va da un sfat în doi peri, adică o 
mijlocie, niciodată o extremă sau alta. 

Asemenea spirite timide şi rezervate nu au 
trecere deloc în timpurile tulburi, cînd pasiunile se 
descătuşează, cînd între taberele luptătorilor nu e nici 
un colțişor neutru. Ei pe asemenea vremuri stau 
deoparte și se fac mititei. Numai cînd situaţiile încep a 
se amesteca, opiniile a se tulbura şi a se încurca, numai 
atunci ei apar pe scenă ca oamenii momentului, ca cei 
mai potriviţi cu împrejurările. 

A D. Grig. Triandafil este poate deputatul cel 
mai încurcat din Cameră față cu lupta dintre 
conservatori şi junimişti. Ei ar voi să-i împace pe 
toți, să le dea dreptate tuturor, de aceea nu știe cum 
să facă mai bine pentru a nu nemulțumi pe unii și 
pe alții. 

Sub guvernul junimist, d. Triandafil a fost din 
acei care dădeau sprijinul acelui guvern dezaprobînd 
pe conservatorii intransigenți. Îndată însă ce veniră la 
putere conservatorii, el începu a da sprijinul său 
acestora, dezaprobind atitudinea ostilă a junimiştilor, 
şi acestea le face nu din calcul, nu cu sînge rece, ci din 
cauza sistemului său de vederi, care exclude orice fel 
de vederi tăietoare, categorice. 

Din această cauză d. Triandafil este linguşit şi 
curtat de ambele partide, fiecare considerîndu-l ca 
membru ca membru al lui. Iar deputatul de Ilfov nu 
ştie ce să facă şi de multe ori se abține, numai ca să nu 
lovească în susceptibilitatea amicilor pe care îi are în 
ambele tabere. 

În Cameră d. Triandafil joacă un rol onorabil. 
Foarte rezervat, foarte trăitor în sine, el nu ia parte în 
genere la discuţii, pentru că nu e în programul său de a 
ieşi dintr-un mutism care îi foloseşte aşa de mult. El se 
bucură în tăcere de reputaţia bine stabilită care o are şi 
nu se hazardează de a o mai întări sau mări, de frică să 
nu 0 micşoreze. 

D. Triandafil este ceea ce se numeşte un om de 
sfat, un om cu care te poți consulta şi de la care ești 
sigur că ai să capeţi o idee. De aceea în partidul 
conservator nu e un conciliambul intim, nu e O 
rezoluție de luat, fără ca d. Triandafil să nu fie 
consultat şi de multe ori ascultat, cînd situaţia cere 
măsuri blajine sau demersuri împăciuitoare. 

De multe ori a fost anul acesta vorba de a deveni 
ministru, şi dacă situaţia tulbure continuă, d. Triandafil 

va fi ministru. Neavind asperități pe corpul său, ci din 
contră un păr moale pa care îl poți da cu mîna în toate 
sensurile, este evident că d. Triandafil, ca compromis, 
este mai degrabă acceptat decît d. Olănescu, sau un alt 
conservator declarat. 

D. Triandafil este şi va fi toată viaţa o utilitate 
politică, el va putea la un moment dat acoperi un gol 
sau împăca o situaţie. De altminterea nici el singur nu 
ambiţionează o poziţie militantă. 

G. VERNESCU 


Dacă cineva ar voi să susțină un paradox, ar 
putea zice că instituţiile parlamentare nu servesc atit 
cetățenilor cit mai cu seamă avocaților. În adevăr, 
dacă ele au servit unei clase de oameni, desigur că 
avocaţilor, - şi exprimîndu-ne astfel nu ne referim 
numai la țara noastră, ci la toate. 

De altminterea lucrul se explică perfect. Din 
toate profesiile și ocupațiile, avocatura este singura 
care se aseamănă cu dezbaterile partamentului. La 
tribunale și curți se cere cuvîntul, se fac discursuri, se 
dă cuvîntul pentru replică, se pune la vot hotărîrea... 
Apoi Curtea cu juraţi, cu formalitățile ei solemne și 
bombaste, este un mic parlament. 

De aceea nu e deloc de mirat că cei obişnuiţi cu 
dezbaterile parlamentare dinaintea justiţiei să fie mai 
în favoare pe lîngă alegători pentru dezbaterile 
politice. 

Ei bine, d. Vernescu îşi datoreşte situaţia sa de 
om politic, profesiei sale de avocat, pur şi simplu 
acestei profesii, exclusiv acestei carieri. Aşa, 
închipuiţi-vă că d. Al. Lahovary nu ar fi fost avocat, el 
tot ar fi devenit om politic; închipuiți-vă că d. 
Vernescu nu ar fi fost avocat, niciodată nu ar fi ajuns 
la situația politică pe care o are, ar fi fost cel mult 

reprezentantul vreunui colegiu, un fel de mare 
proprietar cum sînt 50 în Cameră. 

D. Vernescu, ca ministru şi ca om politic, are 
toate calitățile şi defectele unui avocat dus în 
parlament. Cu o elocuţie facilă, cu o pricepere vădită 
de a vedea unde este slabul argumentării adversarului, 
d. Vernescu este foarte bun pentru a vorbi în chestii de 
pur parlamentarism, unde arguția şi speciozitatea 
trebuiesc pentru a scăpa o situaţie rea în sine. Este 
avocatul inteligent care ştie să apere avocăţeşte orice 
cauză, deci şi cele mai rele. Dar după cum un avocat 
nu convinge pe nimeni cînd cauza este rea, tot aşa şi d. 
Vemescu nu izbutește a convinge absolut pe nimeni. 
Cînd sfirşeşte de vorbit, impresia generală este că a 
pledat bine în parlament... 

Îndată însă ce scoţi pe d. Vemescu din 
arguţiele de barou şi din șicanele de avocat, îndată 
ce-i dai o cauză mare, unde nu se cere numai 
dialectica ci se cer cunoştinţe serioase sociale, 
economice, sau chiar de înaltă politică, avocatul 
strălucit dispare pentru a face loc unui om politic de 
o talie cu totul mijlocie, cu cunoştinţe superficiale 
sau chiar lipsit de cunoştinţe, cu o logică ieftină, cu 
o argumentare deplorabilă, şi mai cu seamă lipsit de 
acel aer, de acea atmosferă după care de la cele 
dintîi vorbe distingi pe omul cult şi cu vederi largi 
de simplu avocat... 

Aţi observat un lucru? Avocaţii, simplii avocaţi, 
acei ce la tribunale și la curţile cu juraţi fac cel mai 
mare efect, în parlament nu strălucesc, sînt banali, ba 

chiar plicticoşi, cu tot talentul lor oratoric şi cu toată 
deprinderea lor de tribună. 

Ştiţi de ce? Fiindcă altele sînt cunoştinţele şi 
talentul de barou şi altele sînt cunoștințele și talentul 
de parlament. Temele se deosebesc cu desăvirşire; la 
tribunal talentul şi cunoştinţele constau în a şti 
codicele bine, în a avea sagacitatea de a interpreta şi a 
combina deosebitele articole, în a aduna și coordona 
mărturiile, în a poseda fineţea de a te folosi de cele 
mai mici piese sau acte şi incidente. 

Din contra, în parlament toate acestea sînt 
aproape complet inutile. Aici faci legile nu le 
interpretezi, aici nu ai misiunea de a combina ceea ce 
există, ci de a crea sau modifica ceea ce există rău, aici 
nu e vorba de o lume restrînsă pedantică, lumea 
codului, ci de societatea cu marele ei necesităţi sociale, 
economice şi financiare, aici nu este chestiunea de a 
lua apriori un principiu şi a deduce din el cunoştinţe 
logice, ci de a studia după natură, a aprofunda 
problemele sociale şi a le da soluţii nu conform 
codului ci conform justiţiei sociale, conform cu marile 
nevoi de care suferă un aglomerat de mai multe 
milioane de suflete. 

Ei bine, d. Vernescu nu este absolut deloc 
preparat pentru această mare sarcină. De aceea d-nia sa 
este retrograd, reacționar nu din cauză că este bogat, că 
are multe moșii, ci din cauză că este străin cu totul de 
orice altă lume intelectuală, afară de cea juridică. 

D. Vernescu este reacționar ca orice jurist terre- 
ă-terre, d-nia sa nu se poate ridica mai sus de cele 

stabilite şi consacrate prin legi, prin urmare este un 
duşman natural a oricărei reforme, căci reformă 
înseamnă modificarea stării legale de lucruri și tăria 
d-lui Vernescu constă în a şti să apere, cel mult să 
interpreteze, acea stare legală de lucruri. 

Pentru a completa această schiță trebuie să 
adăugăm că nu numai prin calitățile de avocat d. 
Vernescu a ajuns într-o poziție aşa de înaltă, în poziţie 
de unul din şefii recunoscuți ai partidelor vechi 
politice. În acest noroc, desigur nemeritat, l-a ajutat 
foarte mult, tot poate aşa de mult și averea, marea lui 
bogăţie. Într-o țară ca a noastră unde bogaţii de prima 
mînă sînt rari, foarte rari și unde bogăţia, în genere 
vorbind, este foarte rău repartizată, faptul că d. 
Vernescu este de mai multe ori milionar, i-a înlesnit 
cel puţin pe jumătate calea de a deveni un personaj. 
Bogăția, marea bogăție impune, orice s-ar zice, mai 
ales cînd ea este întovărăşită de un talent facil de 
avocat. Iată cum se explică de ce alți avocați mai de 
talent, dar săraci, nu au putut parveni. 

De altminterea d. Vernescu s-a bucurat totdeauna 
de o reputație de onorabilitate necontestată, lucru care 
contribuie mult, foarte mult în cariera politică. 

Deci: talent de avocat, avere de mare proprietar şi 
onorabilitate burgheză, iată cele trei cauze care au 
făcut norocul politic al d-lui Vernescu. 

URSIAN VALERIAN 


D. Valerian este modelul deputatului serios 
cumpătat, modest şi liniştit. Îl vezi veşnic la locul său, 
puţin comunicativ chiar cu amicii, preocupat de ceea 
ce se dezbate în Cameră. SA 

Deputatul de la Rîmnicu-Vîlcea este un spirit 
foarte ales şi un caracter tare. Profesor la universitate, 
adăpat în cunoştinţele filosofico-juridice, idealist şi 
Chiar teist, d. Valerian este o figură originală şi face 
onoare parlamentului. 

D. Ursian Valerian nu e orator în sensul briliant 
al cuvîntului, insă este un vorbitor liniştit, logic şi 
clar. Vorbind nu tinde la efect, nu vizează a uimi pe 
auditor, nu recurge la nici un artificiu de acele pe 
care mulţi pretinși oratori le întrebuințează cu prețul 
de a se face ridicoli. Departe de d. Ursian toate aceste 
pretenții. El vorbeşte pentru ca să-şi exprime ideile, 
ca să spună ceva. Păcat că în vorbire are ceva alene, 
ceva prea ritmic, care sfirşeşte prin a deveni prea 
monoton. 

Deputatul de care ne ocupăm, cu natura sa blîndă 
şi cam concentrată, nu ia decît rar cuvântul în Cameră. 
Însă totdeauna îşi alege dinainte subiectul şi se prepară 
în mod conştiincios. De aceea discursurile sale sînt 
totdeauna îngrijite şi au valoare. 

Aşa, d. Valerian a vorbit, cu ocazia dezbaterilor 
adresei tronului, în chestia fortificațiilor cu o 
competență şi cu o erudiție care a fost apreciată de 
toată Camera şi pe care a recunoscut-o însăşi ministrul 
de război în răspunsul său. 

Atmosfera zgomotoasă a acestei Camere nu e 
favorabilă naturilor studioase și liniștite cum e aceea a 
d-lui Valerian, nu e propice nici unei discuţii calme. De 
aceea deputatul de la Vilcea se găseşte, împreună cu alții, 
în trista situaţie de a nu lua parte la dezbateri, în felul cum 
el crede că ar fi folositor. Așa. d. Valerian cu ocazia 
bugetelor se pregăteşte să vorbească mai pe larg în 
chestia instrucției; imposibil. De la cele dintii cuvinte, 
Camera, împacientă de a se duce acasă, a început a 
întrerupe pe orator şi de a nu-i da atenția care se cuvenea. 

D. Valerian este liberal şi aparţine grupului D. 
Brătianu. În ultimul timp. lateralii se lăudau că îl au şi 
pe dînsul în rîndurile lor. Deputatul Vîlcean are prea 
mult caracter şi prea multă demnitate pentru ca 
zgomotul ce lateralii răspindeau să fi fost înfundat. 

În adevăr, d. Valerian a nimicit la cea dintii ocazie 
această calomnie. Aşa, în ultimele zile ale sesiunii, 
indignat de procedarea necalificabilă a conservatorilor 
şi a lateralilor, el şi-a ieșit din firea lui tăcută și cu glas 
tare a înfierat purtarea guvernului şi s-a abținut cu 
ostentaţie de a participa la ultimele lucrări ale Camerei, 
întocmai ca şi ceilalţi colegi din opoziţie. ` 

Ar fi o mare fericire ca Parlamentul Român să 
posede multe spirite alese şi caractere tari ca d-nu 
Ursian Valerian. 

A. VERICEANU 


Continuăm cu seria Vernesciștilor. 

D. Vericeanu este şi el un vermescist de frunte, 
profesor la universitate, avocat, om cu avere, el 
întruneşte toate calităţile de a face parte din grupul 
eminamente burghezesc al d-lui Vernescu. 

D. Vericeanu este nul în politică. În Cameră nu 
are alt rol decît doar că e preşedintele secției din care 
face parte. 

Profesor de economie politică, el are pretenţia de 
a-şi da cuvîntul în chestiile economice şi financiare. 
Dar ce idei, dar ce cunoştințe!... D. Vericeanu este 
partizanul tuturor vechiturilor care se tirăsc în tratatele 
banale de economie politică clasică. Teoriile sale 
miros a mucegai, iar felul cum le susține nu dă o 
odoare mai bună. 

D. Vericeanu are o slăbiciune, slăbiciunea 
profesiei sale, este liber-schimbist, şi încă înfocat. La 
fiecare ocazie el e gata de a debita mica sa teorie și e 
foarte fericit cînd poate să o aplice fie chiar pe scara cea 
mai mică. Atunci, numai atunci vorbeşte, iar vorba lui 
pare că reproduce textul din vreun manual de economie 
politică, atît este de stereotip, în toate ocaziile. 

Dar sînt acomodări cu cerul... Tot aşa şi pentru 
cei mai înfocaţi liber-schimbişti sînt acomodări cu 

împrejurările... De aceea nu o dată în discuții sau în 
voturi, d. Vericeanu se pronunță pentru măsuri 
protecţioniste, În asemenea cazuri are o scuză, anume: 
că teoria nu se potriveşte totdeauna cu practica! 

D. Vericeanu nu este inflexibil nici ca om de 
partid, o!... el e departe chiar de a fi inflexibil. 
Vernescismul nu preţuiește pentru el nici măcar cît 
prețuieşte teoria liberului-schimb. La cea dintii 
ciocnire a intereselor sale personale cu cele ale 
partidului, acestea din urmă suferă o eclipsă teribilă, 
omul de partid face o cufundătură, iar cînd reapare la 
suprafaţă este numai omul propriilor sale interese. 

Un exemplu ni l-a dat cu ocazia alegerii comisiei 
pentru darea în judecată a guvernului 1. Brătianu. 

D. Vernescu, solicitat de partizanul său, şi-a dat 
multă silință ca d. Vericeanu să se aleagă membru în 
acea comisie, iar noul ales în ziua întîi scotea flăcări 
din nări şi părea dispus a mînca de viu pe I. Brătianu. 

Intervine un incident... Era vorba să se facă 
alegerea unui cenzor la Bancă... Liberalii notifică d-lui 
Vericeanu că mai la urmă ei ar fi dispuși să-l aleagă, 
dacă va da demisia din membru al comisiei de dare în 
judecată a lui I. Brătianu. 

D. Vericeanu primeşte tocmeala şi a doua zi 
Camera ascultă cu stupefacție rugămintea d-lui 
Vericeanu de a i se primi demisia, cu toate că cu o zi 
înainte stăruise pe lîngă deputați de a fi ales! 

Dar d. Vernescu, şeful este prea indulgent în 
această privinţă cu partizanii săi, el le permite dese şi 
cîteodată lungi voiaje, dovadă d. Pache în timpul 

guvernului colectivist. Tot ce le cere este ca să nu-l 
părăsească şi să lucreze, ori în ce lagăr ar fi momentan, 
tot interesul grupului vernescist! 

Comod partid, comodo partizani! 

N. VOLENTI 


N. Volenti, junimist, porumbel de soi, este poate 
cel mai liniştit și mai timid deputat din Cameră, 
exceptînd pe d. Suliotti bineînţeles. 

Mai întîi, d. Volenti nu arc deloc temperamentul 
politic, nici vocaţia. El e deputat şi nevoit, prin urmare, 
să facă puţină politică numai pentru că d. Carp, fiind la 
putere şi avînd nevoie de un număr de tineri inteligenți 
şi culți în Cameră, şi-a adus aminte că d. Volenti este 
inteligent şi cult că face parte din Junimea literară. Mai 
adaugă că d. Volenti, prin alianță, are legături în 
Fălciu, şi vă veți explica pentru ce tînărul de care ne 
ocupăm este deputatul colegiului I de Fălciu. 

D. Volenti este un spirit delicat literar, chestiile de 
literatură îl atrag cu deosebire, a fost şi poet cînd era 
tînăr de tot. Atmosfera Camerei nu e deloc propice 
pentru dînsul. El este ca o mimoză pudică, la cel mai 
mic contact se strînge în sine, se face ghem moralicește. 
De aceea d. Volenti nu a luat încă niciodată cuvîntul în 
Cameră. De ce? Din cauză poate că nu poate vorbi, sau 
că nu ar şti și el spune ceva într-o chestie cunoscută? 
Desigur că nu. El e prea cult şi inteligent ca să nu poată 
ieşi în mod convenabil dintr-o suire la tribună. 

Dacă deputatul de Fălciu nu ia cuvîntul, este din 
cauza unei insurmontabile timidităţi, a unei exagerate 

neîncrederi în sine, care îl face mut chiar atunci cînd ar 
putea vorbi şi încă cu succes. 

_ D. Volenti este unul din cei mai liniștiți deputaţi. 
Deşi junimist şi porumbel, el niciodată nu-şi ia zborul 
cu ceilalți porumbei cînd e vorba de vreun scandal sau 
vreo protestare zgomotoasă. El rămîne la culcuşul său 
de la porumbărie, singur singurel sau cu porumbi mai 
bătrîni, precum d. Carp, etc. 

Cînd e scandal mare în Cameră, e de observat d. 
Volenti. Palid, cu ochii mari ţintiți asupra focarului 
scandalului, cu buzele vinete, cu gestul care îl face un 
om la apropierea unui pericol, d. Volenti stă neclintit 
la locul său, neîndrăznind să părăsească banca, de frică 
să nu fie fără de voie amestecat în virtejul izbucnit. 

Fericirea lui e cînd lucrurile se liniștesc. Atunci 
figura lui reia culorile naturale şi numai pe urmă 
începe şi el a discuta incidentul cu amicii. Deputatul 
de Fălciu, tocmai fiindcă nu e pasionat în politică, 
păstrează totdeauna un mod just și impersonal de a 
discuta lucrurile. De multe ori el dă dreptate 
adversarilor şi învinuieşte pe amicii săi politici de prea 
multă pasiune şi spirit de partid. 

D. Volenti aşteaptă o ocazie pentru a debuta şi el 
în Cameră. Se înțelege că cu temperamentul care îl are, 
el nu va putea debuta decît într-o discuţie liniştită, quasi 
amicală între partide, într-un fel de conversaţie familiară 
mai mult. El are oroare de polemici, poate fiindcă e 
foarte simţitor la ele, de aceea nu va deschide cu nici un 
preţ gura în Cameră cînd va şti că este un adversar 
pasionat şi violent care îl pîndeşte ca să-i răspundă. 

În cercul de amici d. Volenti este vorbitor, şi 
vorbitor ales şi inteligent. 

Dacă nu-i va schimba, de e posibil, tempera- 
mentul, d. Volenti nu poate avea viitor politic, Ce e 
drept că nici el nu ţinteşte la aceasta. 

Volenti va fi totdeauna un spirit ales, un iubitor 
de literatură, adus în parlament de vânturile şi 
fluctuațiile politice, stimat şi apreciat de amicii şi 
cunascuții săi. 

N. VOINOV 


D. Voinov este un veteran din timpurile eroice 
ale liberalismului. Precum în armată, înainte, mulți se 
ridicau de la simpli soldați pînă la grade înalte numai 
prin meritele lor personale, fără studii, fără învățătură 
multă, tot aşa şi d. Voinov a înaintat în politică. 
Simplu soldat acum 20 şi mai bine de ani, el a căpătat 
treptat gradele omului politic, pînă ce sub I. Brătianu a 
ajuns ministru, 

Dar timpurile eroice au trecut, mai cu seamă ale 
liberalismului... D. Voinov astăzi nu mai este în 
elementul său. Discuţiile în parlament au luat altă 
întorsătură, spiritul este cu totul altul. De aceea d. 
Voinov, deşi rămîne unul din cei mai stimaţi deputați 
din Cameră, nu mai joacă rolul pe care îl juca cu 16 
ani în urmă, cînd d-sa era unul din cei dintîi oratori de 
tribună, şi cînd colegii săi fracționişti, entuziasmați, îi 
decernau gradul de caporal, le petit caporal, chiar pe 
cîmpul de bătălie, adică la sfîrşitul unui vehement 
discurs. 

Astăzi, cu virsta, d. Voinov s-a mai răcit, 
entuziasmul, vehemența şi vorba arzătoare străluceşte 
mai rar la orator. Cu toate acestea, am fi nedrepţi dacă 
am spune că d. Voinov nu este astăzi unul din oratorii 
Camerei; şi astăzi ca un cal de rasă, el se înflăcărează 

la mirosul prafului de puşcă, şi astăzi vechea ură în 
contra conservatorilor, contra cărora a luptat toată 
viața, se deşteaptă şi atunci... d. Voinov este 
transfigurat... îl vedem ridicîndu-se de la locul său şi 
avînd accente foarte înflăcărate. 

D. Voinov este un orator de improvizație, de 
incidente sau chestiuni suscitate la moment. D-sa nu 
aparţine acelor oratori reflectaţi, care se gîndesc mai 
de înainte la o chestie, o studiază şi se duc de se 
înscriu la începutul ședinței la birou. Niciodată d. 
Voinov nu ştie cu 10 minute înainte dacă are să 
vorbească sau nu. Este genul care este obișnuit se pare 
cu 20 de ani în urmă, cînd oratorilor li se cerea mai 
multă vervă şi vehemenţă decît fond şi substanță. 

De aceea discursurile d-lui Voinov se resimt 
toate de acea lipsă totală de orice fel de preparaţie 
prealabilă. Deputatul de la Focşani are foarte multe 
resurse de tribună, prinde uşor chestia şi o atinge în 
inima ei, dar... dar îi lipseşte puterea de a o dezvolta, şi 
din cauza improvizației este mai totdeauna difuz, se 
repetă necontenit, se învirte mult în jurul unui 
argument, pe care în cursul cuvîntării l-a găsit din 
întîmplare. Discursurile d-lui Voinov ar putea cîte 
odată fi tăiate în trei părţi şi toate să reprezinte ceva 
complet, întocmai ca animalele inferioare pe care le tai 
în două sau trei părți şi cele trei părți continuă a trăi 
formînd fiecare un individ complet. 

D. Voinov este un rătăcit în politică, rătăceşte ca 
boliţii, intrând şi ieşind rînd pe rînd din sfera de 
atracţie a diferitelor grupuri pe care le întîlneşte în cale 

şi care îl atrag în puterea legii de gravitație. Această 
stare de rătăcire politică durează de cînd cu cataclismul 
a cărui victimă a fost, de cînd s-a separat de I. Brătianu 
şi de colectivişti. Dezgustat, deziluzionat în urma crudei 
experienţe făcute cu colectiviştii, d. Voinov de atunci 
şi-a pierdut trama, face în politică curbele cele mai 
excentrice, şi descrie elipsele pe care cele mai fantastice 
comete le fac. 

Cu aceasta nu vrem să zicem că în fundul 
sufletului s-a schimbat... Nu, d. Voinov a fost şi a 
rămas liberal; el are un fanar care îl conduce, este ura 
în contra conservatorilor. Dar încolo... neantul, în colo 
se lasă la fluctuațiile momentului. 

Aşa, nu ştim pentru ce și cum, astăzi d. Voinov 
aparține grupului constituționalilor şi recunoaşte ca şef 
pe d. Carp... Acest lucru nu l-am crezut niciodată, și cu 
toate acestea este aşa. Şi ceea ce e mai curios, este că d. 
Voinov a intrat la constituționali de ura conservatorilor, 
adică a intrat la cealaltă fracțiune conservatoare, el 
liberal, el duşmanul conservatorismului! 

D. Voinov este dintre vechii deputaţi care nu au 
traficat niciodată mandatul lor, care au o viaţă politică 
pură de bănuieli, poate să aibă greşeli, şi are, nu însă 
pete. 

De aceea d-sa se bucură de stima tututor. 

E ales în județul..., bătrîn, cu glas gros, cam surd 
de o ureche, om de modă veche, incult şi gîlcevitor, e 
tipul deputatului guvernamental. 

X... nu se ştie unde șade nici unde mănîncă în 
Bucureşti, probabil că stă la hotel Gabroveni şi 
mănîncă la “Tunel”. Vine regulat la Cameră şi nu intră 
în sală pînă nu se încredințează că secretarul la pus 
prezent. 

- «Iubitule, îi zice secretarului, iată-mă, te rog 
înseamnă-mă prezent.» 

- «Te-am însemnat, d-le X.», îi zice secretarul. 

- «Cînd m-ai însemnat, căci eu nu am văzu 
insistă X. ` 

- «Te-am însemnat cum te-am văzut intrînd pe 
uşă.» 

- «Foarte bine, adaugă X, numai să nu fie 
greşeală, să nu fi însemnat pe un altul». 

- «Nu, nu, fiţi sigu»... 

Odată sigur că are să ia diurna, el intră în sala 
dezbaterilor şi se duce de-a dreptul la locul său la 
munte. Nu cunoaște aproape pe nici un membru din 
opoziţie, crede că nu e bine chiar să îi cunoască. Cînd 


- 193 - 


G. Panu 


trece pe lîngă banca ministerială salută cu respect pe 
miniştri, iar cînd vreunul din ei îi întinde mîna, se 
închină până la pămînt asupra miinii ministrului. 

- «Ce mai zici, d-le X,» îi zice ministrul cu 
familiaritate, bătîndu-l pe umăr. 

- «Ce să zic, d-le ministru, zic că opoziţia ne ţine 
în loc, nu ne lasă să ne ducem pe la casele noastre, țara 
cheltuieşte o mulţime de bani cu noi». 

Se închină încă odată și se depărtează salutînd 
de-a-ndărătelea. 

Se aşează la locul său la munte între doi deputaţi 
tot aşa de obscuri ca şi el şi tot aşa de guvernamentali; 
cînd secretarul de formă face încă odată apelul 
nominal, el strigă: «prezent» cu o voce tare. 

Şi apoi adaugă: «Ce e bine nu e rău, mai bine să 
fiu însemnat de două ori decît niciodată». 

Şedinţa e deschisă. Dacă vorbeşte un ministru el 
îl ascultă cu religiozitate; cînd ceilalți aplaudă, aplaudă 
și el. Niciodată nu dă el semnalul aplauzelor, mai întîi 
de timiditate şi apoi fiindcă nu ştie cînd să aplaude. 

Este printre primii care cer închiderea discuţiei, 
iar din cînd în cînd cu glas cam înăbuşit zice: «suntem 
luminaţi». 

Cînd un opozant vorbeşte, măcar că nu înțelege 
nimic totuși dă semne de dezaprobare, uitindu-se la 
banca ministerială. Îndată insă ce se simte observat de 
opoziţie, el tace chitic şi îşi afundă capul între umeri. 

Cîteodată, cînd zgomotul e mare, el îndrăzneşte a 
întrerupe pe orator cu cuvintele: «Ne pierdeţi timpul, 
ţară ne-a trimes să lucrăm aici, iar nu să ne certăm». 

Iar dacă oratorul îl zăreşte, este destul să-i zică: «D-le 
X, nu mă întrerupe, ia cuvintul și îmi răspunde,» 
pentru ca X să se facă roşu ca sfecla şi să caute să se 
ascundă în pămînt... Auzi!... să ia el cuvîntul... Dar 
pentru aceasta l-a trimis ţara?... 

La bufet nu se duce niciodată căci trebuie să 
cheltuiască, şi nu vrea... Cînd îi este sete nu 
îndrăzneşte să ceară de la un uşier un pahar cu apă, 
căci îi este ruşine, se teme să nu fie refuzat... De aceea 
se scoală binişor şi se duce singur să bea apă. 

El părăseşte locul numai cînd se duce la vot. 
Atunci mai ia cîte un prieten cu el și este printre primii 
care se îngrămădesc la urnă. El potriveşte aşa ca să fie 
la votat alături cu vreun ministru sau vreun 
guvernamental influent. 

D. X, în dreptul urnei, apucă cu două degete bila, 
o ridică în sus, o arată şi pe urmă o aruncă în urnă. 
Apoi întorcîndu-se către ministru, zice: «Eu totdeauna 
votez astfel, căci aici ne-a trimis ţara să lucrăm iar nu 
să pierdem timpul». 

Cînd pleacă la locul său, trecînd pe lîngă banca 
ministerială mai salută încă odată şi iute-iute se aşează 
la locul său. 

Voturile cu bile îl supără, preferă pe cele prin 
ridicare de mînă. Pentru ce? Pentru că, între altele, 
cînd se duce la vot este întîlnit de opozanți care se uită 
ironic la el, ba chiar îl iau în zeflemea... 

Cîteodată se plictiseşte ascultînd ore întregi 
discuţii pe care nu le înțelege. De aceea se hotărăşte să 
plece înainte de ridicarea şedinţei. Deci, el coboară 

încetişor de ia locul lui, se furişează după dosul băncii 
ministeriale şi ajunge pînă la culoare. Acolo se uită în 
toate părțile să vadă dacă nu e cineva să observe. Iată 
că din nenorocire un ministru trece tocmai cînd el e 
gata cu pălăria în mînă să plece. 

- «Ce, te duci d-le X?» îi zice ministrul. 

X roşu şi încurcat nu ştie ce să răspundă. 

- «D-le X, te rog nu te du, căci ştii că avem 
nevoie de concursul d-tale». 

La aceste cuvinte măgulitoare X lasă pălăria şi 
intră încîntat în Cameră. «Nu ştii ce mi-a zis 
Vernescu? spune el unui amic, mi-a zis că guvernul 
are nevoie de concursul meu...» 

Şi merge la vot... 

II. 


Bătrân, cu favoriţi, tuns scurt, cu figura 
bulgărească, cu glasul aspru, d. P... este veşnic furios, 
veşnic întrerupe pe oratorii opoziţiei şi veşnic 
gîlcevitor. 

Guvernamental sub junimişti, guvernamental sub 
conservatori ieri întrerupea pe d. L. Catargiu, astăzi 
întrerupe pe d. Carp cu aceeaşi furie. 

Nu se poate astimpăra în loc, nici a asculta un 
discurs de un sfert de oră fără ca deputații să nu-i audă 
glasul de bulgăroi strigînd: «Ne-am săturat să auzim 
de-al de astea. Ce ţii Camera în loc? Astea sînt 
palavre»... 

Nu înţelege niciodată despre ce e vorba și tocmai 
pentru aceasta, natura sa iritabilă izbucnește. Căci de 
vreme ce P nu înțelege o discuţie, i se pare că se pierde 
timpul în zadar... 

Odată vorbea d. Panu şi citea în chestia țăranilor 
nişte documente de la 1747. D. P... se scoală în picioare 
şi strigă: «Apoi ele sînt abrogate, ce te serveşti de ele?» 

O mare ilaritate a izbucnit în Cameră, singur P. 
nu a înţeles de ce deputații rîd. 

Altă dată vorbea d. Kogălniceanu şi trata o 
chestie economică. D. P... îl întrerupe. 

- «D-le P..., îi zice bătrînul om de stat, văd că nu 
eşti de părerile mele economice, spune-mi te rog cărei 

şcoli economice aparţii, pentru ca să ştiu cu cine 
discut...» 

D. P... a rămas cu gura căscată, iar Camera a râs 
cîteva minute. 

Aceste nenorociri nu-l domolesc deloc, nu-l fac 
mai modest. Un minut după asemenea scene, P... 
întrerupe din nou cu mai mare violență. 

Cînd este vreo discuţie arzătoare politică, în care 
oratorii principali sînt amestecați, P... nu vrea a se lăsa 
mai prejos, cere și el cuvîntul... 

Cu o zi înaintea închiderii Camerei d. T. lonescu 
luînd cuvîntul între altele zice: «d-lor, fiindcă s-a 
deschis această chestie, haide să o discutăm odată.» 

- «Cer cuvîntul» zice d. Blaremberg. 

- «Cer cuvîntul» zice d. Kogălniceanu. 

- «Şi eu cer cuvîntul» strigă d. Pallade. 

- «Cer și eu cuvîntul» vociferează P... Mare 
ilaritate!... 

Odată d. N. Ionescu vorbea și, după obiceiul său, 
era foarte agresiv la adresa majorităţii. Pe d. N. Ionescu 
nu-l prea întrerupe nimeni, căci ştie că se supără şi e 
foarte muşcător. P... însă nu poate să se stăpînească. 

A «Ce ne tot spui, îi zice P... nu înțelegem ce ne 
spui». 

- «Eu nu vorbesc pentru idioţi» îi răspunde d. N. 
Ionescu. 

Atunci P... face un scandal teribil: 

„7 7 «Auzi colo... eu idiot? Să mă faci pe mine 
idiot? Dar ce, eu sînt idiot? Cum să-mi zici mie idiot?» 
urlă P... timp de cîteva minute. 

- «Pesemne îţi place cuvîntul de vreme ce tot îl 
repeţi» îi strigă un zeflemist. 

Furia lui P... este la paroxism, a trebuit să-l ducă 
doi la bufet, să-i dea un pahar cu apă rece ca să-l mai 
liniştească. Şi peste un ceas vecinii îl auzeau 
mormăind: «Eu idiot? Eu idiot...» 

Cînd se întîmplă vreun scandal în Cameră, cel 
dintii care-l provoacă sau îl face să dureze este P... La 
cel mai mic semn de furtună, el sare de la locul său şi 
alergînd în mijlocul incintei, vociferează şi 
apostrofează pe orator: 

- «Dar ce? Am venit aici ca să ne înjurați? 
Credeţi că vă vom suferi toate ale d-voastră? etc. etc.» 

Cînd e furios, numai un ministru îl poate domoli 
şi încă numai pe jumătate. 

E foarte susceptibil, citește gazetele ca să vadă ce 
zic despre dînsul. 

În “Lupta” odată era o zeflemea la adresa lui; se 
spunea că P... a găsit pe dosul unui ceaslov anul 
nașterii lui... 

P... a făcut un scandal nemaiauzit, s-a dus pe la 
toate gazetele ca să dezmintă cele zise de “Lupta”, 
declarînd că actul său de naştere se poate găsi la cutare 
biserică şi că el e mai tînăr decit l-a făcut “Lupta”. 

Stenografii au mare necaz cu el. P... pretinde ca 
toate întreruperile lui să fie puse la “Monitor” pentru 
ca alegătorii să vadă că el nu tace în Cameră... Dar 
P... pretinde ca stenografii să pună în procese verbale 
şi cele ce el strigă cînd e scandal în Cameră, cînd toată 
lumea vociferează... 

- «D-le P... îi zice şeful stenografilor, nu am 
vorbele dv., fiindcă nu s-a putut distinge de tumult...» 

- «Foarte rău, atunci de ce mai avem stenografi?» 
răspunde P... şi se depărtează furios. 

Credem că acestea sînt destule pentru ca cineva 
să-şi facă idee de tip... 

III. 


X. este deputat junimist, tînăr, fluturatec, adevărat 
porumbel, porumbel de rasă. Şade în dosul d-lui Carp; 
neputîndu-i contempla figura îi contemplă luciul craniului. 

În Cameră tot timpul două îi sînt preocupările: 1) 
ce face sau ce zice d. Carp, 2) votarea cu bile sau prin 
ridicarea de miini. 

Vine devreme la Cameră fiindcă și d. Carp vine 
devreme. Nu stă un moment la locul său, ci e în 
veşnică mişcare. Vorbeşte cu toată lumea pentru a afla 
noutăţi politice și a judeca despre şansa junimiştilor de 
a ajunge la putere. 

Când aude un deputat din opoziţie criticând, X. îi 
replică: 

- «A cui e vina? a d-voastră; pe Carp l-ați 
răsturnat de rău, iaca acuma ce păţiţi.» 

Are mare ură şi dispreţ pentru d. L. Catargiu. 

- «Nu, serios vorbind, spune X. tuturor, se poate 
compara ministerul actual cu cel junimist?» 

- «Şi cînd găseşte pe cineva care să abondeze în 
sensul lui, X. este foarte fericit; se duce fuga, adună 
doi-trei porumbei şi le zice: 

- «Ştiţi un lucru, Z. a declarat înaintea mai 
muitora, că guvernul junimist era mult mai bun.» 

Plăcerea lui este de a istorisi ce a făcut sau ce a 
zis d. Carp, rîde mai dinainte el singur. 

- «la să vă spun una bună de Carp, zice el celui 
întîi grup de deputaţi, aseară la Carp şedeau Eugen 
Ionescu şi cu Volenti în ușa salonului, cînd vreo trei 
junimiști sosesc. Atunci Carp a zis lui Volenti și 
Eugen: lăsaţi loc liber ca să intre partidul. Am rîs cu 
toţii.» 

Cînd soseşte d. Carp la Cameră, X. îi iese înainte, 
şi îi face raport de tot ce a auzit şi văzut, de cele mai 
mici vorbe, incidente sau cancanuri. D. Carp îl ascultă 
cu surisul pe buze şi din cînd în cînd îi spune cîte o 
glumă care face pe X. să rîdă cu hohot și cu lacrimi. 
După ce sfirşeşte de raportat X. zice: 

- «Ei, excelenţă, ce zici, venim la putere ori nu 
venim?» 

- «Numai gogomanii nu vin la putere răspunde d. 
Carp cu emfază.» 

X... mai trage un hohot de râs şi foarte mulțumit 
zboară la un grup de opozanți şi luînd de-o parte pe 
unul din ei îi zice: 

- «Se petrece ceva. Pe cît am aflat de la Carp, tot 
noi avem să punem mîna pe putere.» 

X... are încredere în d. Carp şi în norocul său, el 
nu discută niciodată cu șeful, cele mai colosale 
paradoxe ale aceluia nu-l clatină, iar glumele şefului le 
ia drept monedă bună şi sunătoare, şi e în stare să 
angajeze pariuri serioase pe ele. 

De cînd e în opoziţie, X. este foarte intransigent. 
Nu-ţi va vota alb să-l tai la vreo cerere a guvernului; el 
pune totdeauna bila conservatorilor și le zice: 

- «Aşa făceaţi şi dv. cînd eraţi în opoziţie.» 

La fiecare vot mai important, X. cere votul cu 
bile, el umblă din porunibel în porumbel de le dă 
cuvîntul de ordine în felul următor: 

- «Carp zice ca să cerem votul cu bile.» 

Cît timp se votează, X... stă lîngă urnă. Cînd vede 
cîte un porumbel că vine la vot, i se umple sufletul de 
bucurie. 

- «De ar fi 80 de aceştia, zice X. tare 
conservatorilor, nu aţi fi dv." acolo.» Şi arată banca 
ministerială. 

Când zăreşte vreun deputat îndoielnic venind la 
vot, X. se repede, îl apucă de braţ şi îi zice jumătate 
serios, jumătate în glumă: 

- «Dă-ne te rog un vot... zău... pentru cuconul 
Petrache.» 

Este foarte impacient ca să vadă rezultatul 
scrutinului... Cînd se răstoarnă bilele pentru a fi 
numărate, el este deja la spatele prezidentului. 
Totdeauna i se pare că sînt mai multe negre decît albe, 
iar cînd negrele sînt mai multe decît a presupus el, X. e 
vesel şi strigă tare: 

- «Băieţii porumbei, ei ridică greul.» 

IV. 


A X. nu este înregimentat la nici un partid, nu ştim 
însă cum se întîmplă că totdeauna are simpatii pentru 
partidul de la putere. Aceluia îi găseşte calități, şi imediat 
defectele celorlalte sar în ochii săi pînă atunci închişi. 

Cînd junimiştii erau la putere, auzeai pe X. 
exclamînd: 

- «Ori ce s-ar zice, acest guvern este compus din 
oameni capabili şi cinstiți care au cîteva idei în capul 
lor.» 

X. nu avea destule cuvinte ca să dezaprobe pe 
conservatori. 

- «Nu înțeleg, zicea el, îndărătnicia bătrinului 
Catargiu... Nu vede el că i s-a trecut timpul? Nu văd 
conservatorii că sînt luaţi înainte de junimişti?» 

De aceea X. dădea concursul său dezinteresat 
guvernului trecut. 

Vin conservatorii la guvern. Printre primii care 

aprobă schimbarea este X. care zice: 
o «Toţi ştiu că eu am dat concursul meu 
junimiștilor, însă este o margine la toate; Carp nu e destul 
de copt pentru guvern; Catargiu e altceva, are necontestat 
experiență, acest lucru nici duşmanii lui nu îl contestă.» 

X. astăzi dă tot cu atîta zel concursul său 


dezinteresat guvernului Catargiu după cum îl dăduse 
celui junimist. 

X. nu ia niciodată cuvîntul - dar este un critic 
aspru al tuturor oratorilor; fiecăruia îi găseşte un 
defect; el se dă cunoscător al tuturor chestiilor şi prin 
unghere face lungi discursuri oricărui deputat pe care 
izbuteşte a pune mîna. 

- «Vezi, iubitule, zice X, chestia monetară nu se 
tratează astfel; această chestie este grea, complicată, 
nu oricine o cunoaşte. Eu am studiat-o în toate 
amănunţimile ei... Decît ştii... sînt hotărît să nu iau 
cuvântul, am motivele mele, altminterea ai fi văzut că 
lucrurile nu sînt aşa.» 

Jar cînd cineva laudă pe vreun om politic de față cu 
dînsul, X. imediat se grăbeşte a zice: «Desigur că aveţi 
dreptate, dar la un om politic nu se cere numai atita, ci 
trebuie să mai aibă calități de tact şi de măsură pe care 
Z... nu le posedă. Eu de multe ori i-am făcut această 
observaţie şi Z. mi-a făgăduit că va ţine seamă de ea.» 

Cînd vreun deputat vorbeşte, X. face către vecinii 
săi observaţii încete malițioase... Dacă din întîmplare 
găseşte ceva care i se pare de spirit, X. se duce din 
bancă în bancă şi comunică prietenilor săi ce a zis și 
este foarte mulțumit cînd vorba sa este găsită cu haz... 

Cînd tumultul e mai mare în Cameră, X. ia poza 
rece şi impozantă a unui căpitan de vapor în mijlocul 
furtunii umblă în dreapta şi în stînga şi caută a fi drept, 
a-şi da hotărîrea sa în incidentul care a provocat 
furtuna... 

- «Orice aţi zice, nu aveţi nici unii nici alţii 
dreptate... Eu care nu-mi pierd sîngele rece sînt în 
situație a vă spune adevărul tuturor.» 


- 205 - 


G. Panu 


X. ia un aer de semizeu cu deputații înfuriați. 
care se indignează şi se înfurie uşor. i 
a «Cum vă vine să vă supăraţi aşa iute... Mie unul 
mi-e cu neputinţă de a mă supăra pentru toate aceste 
bagatele. Dar ce vrei... sînt temperamente şi 
temperamente.» : 
X. caută să explice şi să motiveze toate voturile 

date guvernului cu consideraţii de înaltă politică. 

e «Să nu credeţi că dacă am votat alb, zice el 
apoi am făcut-o pentru guvern. Ştiţi că eu sînt 
independent. Am votat alb fiindcă în această chestie eu 
cred că noi care sîntem un popor mic şi avem încă 
nevoie ca să ne recomandăm, etc. etc.» 

X. este deputat sub toate guvernele. 

vV. 


Z. este deputat din județul H... din Moldova; s-a 
ales în opoziție locală, adică nu contra guvernului ci 
contra prefectului. Ziarele s-au grăbit în această cauză 
printre opozanți, denumire pe care Z. a repudiat-o 
îndată. 

Z. nu face politică, nu ştie ce e politica nici nu 
vrea să ştie; cînd îl întrebi ce este, îţi răspunde că e 
liberal, după cum ţi-ar răspunde că e om sau muritor. 
Politica lui este ca să-și facă treburile în localitate, un 
guvern este rău sau bun după X. după cum îi pune în 
slujbă pe protejați lui sau după cum îi dă avantaje în 
localitate. Guvernul însă devine excelent după Z. cînd 
îi numeşte un prezident de tribunal devotat sau cînd îi 
face plăcerea de a schimba prefectul județului. 

Îndată ce guvernul - oricare ar fi - îi face astfel de 
hatîruri, Z. este cel mai supus votator, votează orişice 
şi în contra oricui, votează fortificaţii, moţiuni de 
încredere, votează impozite, votează şi contra lui 
D-zeu în care totuşi crede. 

Pretenţiile lui Z. sînt însă cam mari, cu cît 
guvernul îi dă mai mult cu atâta el cere mai mult, așa 
că guvernul este totdeauna debitor şi Z. creditor. 

Câteodată Z. intră în Cameră şi arată simpatia 
deputaţilor opozanți. E1 se amestecă chiar printre dînşii 
şi ține cuvântări ostile la adresa guvernului. «Nu mai 

merge d-lor, scandalul de ieri a pus vîrf, bine ar fi ca 
să ne organizăm şi să ne punem pe luptă.» 

Opozanţii se uită curios la dînsul, iar unii, cei mai 
creduli, se duc de raportează d-lui D. Brătianu 
evenimentul. 

La cel dintîi vot care are loc, Z. se duce la d. Panu 
sau Pallade şi întreabă: «Votăm negru nu e aşa?» Şi se 
duce şi votează pe față, cu ostentație în contra 
guvernului. Ba merge mai departe, întrerupe pe oratorii 
guvernului şi apostrofează pe ministru prin culoare. 

Seara se face o întrunire la d. D. Brătianu la care 
Z, este pofiit. Z. se grăbeşte a se duce la acea întrunire 
şi se afirmă ca opozant... 

A doua zi, opoziţia este convinsă că a cîştigat în 
Z. un aprig luptător. 

A treia zi însă Z. vine la Cameră şi se duce 
repede la locul său fără a mai da pe la băncile 
opozanților. Măcar că aude că este mare discuţie el 
citește cu mare atenție Monitorul. 

Un opozant mai zelos se duce la dînsul şi îi zice: 
«D-le Z., astăzi avem moţiunea Vernescu, o votăm nu 
e aşa?» La care Z. răspunde încurcat: «Bine, voi 
vedea... căci trebuie să îţi spun că Vernescu mi-a făcut 
odată o îndatorire.» 

La vot Z. se duce foarte misterios, caută să se 
strecoare cînd e cea mai mare îngrămădeală. Ajuns la 
urne, el nu mai ridică în sus bila, ci din contră vîră 
mîna în orificiul urnei şi votează... pentru guvern. 

Ce s-a întîmplat? S-a întîmplat ca guvernul, ca să 
nu piardă un vot, a satisfăcut ultima cerere a lui Z., 

deci omul nostru imediat s-a convins cît este de 
minunat guvernul... Cît despre opoziţie, a rămas cu o 
iluzie mai puţin... 

Acest joc Z. îl repetă de patru cinci ori în timpul 
unei sesiuni. La urmă opoziţia se convinge că cu Z. nu 
a nimic de făcut, de aceea nu-i mai ia în serios furiile 
contra guvernului, nici nu-l mai invită la întrunirile 
sale... 

Z. nu e înscris regulat la nici un partid, asistă însă 
totdeauna la întrunirile guvernamentale şi face parte 
din mai multe cluburi deodată de culori politice 
deosebite. Şi cînd îi cere cineva explicații asupra 
acestui cumul, el răspunde invariabil: «Dacă ei mă 
invită de ce să nu mă duc? Cu aceasta nu înțeleg ca să 
îmi pierd independenţa mea.» 

In ultimele zile ale sesiunii parlamentare Z. era 
opozant şi tuna și fulgera în contra conservatorilor. Se 
vorbea prin Cameră că Z. ar fi cerut schimbarea unui 
subprefect şi că d. Catargiu nu o acordase. Nu am 
urmărit Monitorul cu numirile şi schimbările de 
funcţionari pentru a putea să spunem lectorilor noştri 
dacă Z. continuă sau nu a face pe opozantul. 

VI. 


Înalt, cu o barbă lungă, lung, ca un călugăr, cu 
ochii mici şi atoni, cu aerul cuvios, cu mersul nesigur 
şi timid, cu glasul țărănesc şi înăbușit, deputatul A. 
este acela care ocupă mai puțin Camera cu persoana 
sau vorba lui. 

Nu ştim dacă A. cunoaște şi e cunoscut de 40 de 
deputați, nu ştim dacă pronunță 20 de cuvinte pe zi. Ai 
zice că nu € om care merge, ci o umbră care se strecoară, 
şi te miri cum o umbră aşa de înaltă și de mătăhăloasă 
poate să lunece cu lipsa de vuiet a unei silfide. 

A. este deputatul unui județ de munte, unde se 
bucură, cu drept cuvînt, de stima și considerația 
concetăţenilor săi, Acest lucru dovedește că de multe 
ori făcînd sau vorbind rar, izbuteşti a fi iubit, vorba 
aceea: «tăcerea este de aur». 

Nimeni nu poate şti părerile sau ce gîndeşte A. în 
lungul timp cît ţin şedinţele. Căci el este cufundat 
într-un adînc mutism şi într-o imobilitate perfectă. Pe 
faţa lui A. nu poți niciodată citi sau simți ceva, este o 
carte închisă sau mai bine o tabula rasa. i 

A. stă la munte, probabil pentru a fi mai izolat şi 
de amîndouă părțile fotoliile sînt neocupate. Cînd 
coboară la vot, de multe ori apucă pe o scară mică care 
conduce la bufet, desigur ca să nu se întîlnească cu 

deputaţii colegii săi. 

A. trebuie să fie guvernamental, dar aceasta nu o 
spune, nu se duce la nici o întrunire, nu deschide odată 
gura ca să vorbească cu un coleg al său. Au fost 10 zile 
de criză ministerială, deputaţii cum se adunau nu se 
ocupau decât de aceasta. A. singur a rămas impasibil, 
probabil că el şi-a închipuit în tot acest timp că este un 
minister. 

Reclama electorală este ştiut că dezgheaţă limba 
celor mai timizi şi dă curaj celor mai fricoşi. Reclama 
electorală l-a silit pe A. să ia de două ori cuvîntul, la 
începutul şedinţei, la «comunicări». 

Scena este nostimă. Preşedintelui i se pare că 
aude un glas răguşit şi plângător că zice ceva. 

- «A cerut cineva cuvântul?» întreabă preşedintele. 

Un geamăt se aude ca răspuns. 

- «D-lor, cine a cerut cuvîntul?» repetă preşedintele. 

Câţiva deputaţi din apropiere strigă preşedintelui: 
«Da, a cerut cuvîntul d. A.». 

- «Care e d. A? Unde e d. A.» întreabă 
preşedintele. 

- «lată-I» zice un coleg bine-voitor şi sculîndu-se 
în picioare îl arată pe A. cu degetul. 

Toată Camera se întoarce înspre el. El este 
pierdut: ar vrea să intre în pămînt de timiditate. 

- Dv. sînteţi d. A.?? Atunci «aveți cuvîntul» îi 
zice preşedintele. 

A... tuşeşte de vreo trei ori şi deputaţii observă că 
mişcă buzele... Imposibil însă ca să se poată auzi 
ceva... 

- «Nu se aude», strigă unii. 

- «Mai tare,» repetă alții. 

- «Nu aud d-nii stenografi», adaugă preşedintele. 

A... este pierdut, galben ca un mort, el continuă a 
mişca buzele şi a scoate sonuri nearticulate. 

- «Veniţi mai jos», îi zice preşedintele. 

- «La tribună», strigă un zeflemist. 

A... clătinîndu-se ca un om beat, face cîţiva paşi 
şi trece într-o bancă mai apropiată... Se aude atunci un 
fel de glas biserico-țărănesc, glas înăbuşit şi nazal... 
dar vorbe nu se disting deloc. 

- „«D-le A..., zice preşedintele, fiți bun de 
scoboriţi încă cîteva trepte, poate că atunci se va auzi 
ceva.» 

A..., stă înmărmurit. Doi deputați însă îl iau de 
subțioară şi îl tîrñie la vale. Bietul A. se lasă a fi 
condus automaticeşte. A ajuns aproape de incintă... 

Atunci vorbeşte... începe a se deosebi ceva de o 
şcoală din localitate sau de altceva... Cît vorbeşte, 
adică un minut, stă cu ochii plecaţi în jos şi învârte un 
condei în mînă. 

Deodată deputaţii văd că A. dispare, fuge la 
munte; el sfirşise!... 

A... este de altminterea un om corect şi nu caută 
să tragă profite din mandatul său de deputat... El este 
sau se dă liberal, dar probabil că e lateral în aceste 
momente. 

VII. 


D... este deputatul care aspiră a trăi bine cu toate 
partidele, începînd, bineînţeles, cu guvernul. El ține 
mai cu seamă ca nici un om politic mai cu vază, nici 
un orator mai ascultat să nu aibă idee rea de dînsul. De 
aceea D. face minuni de echitibristică de spirit, recurge 
la cele mai ingenioase minciuni, se dedă la cele mai 
zgomotoase demonstraţii de entuziasm în toate ocaziile 
şi apropo de toţi oratorii. 

Aşa de ex: d. T. Ionescu vorbeşte. D... se pune în 
față cît mai aproape, ca să fie mai în vază. El 
subliniază cu zîmbetul sau aprobă cu capul mai toate 
pasajele, de multe ori chiar un «aşa este» cam înăbuşit 
el pronunță. Cînd oratorul face vreo glumă sau vreo 
aluzie, D... este cel dintii care o prinde şi care, 
întorcînd capul către persoana la care se face aluzia, 
râde cu ostentaţie şi cu mare mulțumire. 

Încă nu a apucat bine oratorul să sfirşească şi 
primul care se repede pentru felicita este D... «Ai fost 
admirabil d-le Ionescu, zice D... rar am auzit un 
discurs aşa de magistral.» 

Şi după aceea D... pleacă prin incintă şi pe câți 
amici ai d-lui T. Ionescu întilneşte, îi opreşte în cale şi 
le zice: «Drept să-ți spun, Tache astăzi a fost sublim». 

Preşedintele dă cuvîntul d-lui Vernescu pentru a 
răspunde d-lui T. Ionescu. 

D... imediat îşi ia postul să de observaţie, însă de 
astă dată drept în faţa băncii ministeriale, în vederea 
d-lui Vernescu. Acesta se scoală și, înainte de a zice 
vreo vorbă, D... şi-a şi compus o figură încîntată, plină 
de încredere în talentul oratorului. El aşteaptă cu 
entuziasm, pe faţa sa citeşti mai dinainte succesul d-lui 
Vernescu. 

Ministrul de finanțe începe. De la cele dintii 
vorbe, D... nu-și mai poate stăpîni entuziasmul... Iarăşi 
rîde, iarăși dă din cap ca semn de aprobare, iarăşi 
pronunță, de astă dată tare: «foarte bine, aşa este!» D... 
urmăreşte cuvînt cu cuvînt pe orator, încît cînd acesta 
ezită, nu găseşte cuvîntul, D... îl zice tare, completind 
fraza chiar. 

Nu am nevoie să spun că cel dintii care se repede 
la banca ministerială pentru a felicita pe d. Vernescu 
de succes este D... Cu miinile deschise, cu ochiul 
scînteitor D... îi zice: «d-le ministru, aţi ţinut un 
discurs magistral; îmi pare rău de bietul Tache; dar şi 
el e de vină. Cine îl pune să se ia la luptă cu d-ta?» 

D... aleargă apoi la d. Pache, la d. Severeanu, la 
d. Theodorescu, la d. Enacovici, la toți vernesciştii, 
rînd pe rînd, şi le spune: «puteţi fi mîndri de şeful dv, 
este cel mai tare din Cameră.» 

DÐ... nu aparţine nici unui partid, votează însă cu 
guvernul. Cînd el se află în companie de conservatori, 
el zice tare: «eu nu mă sfiesc a spune că partidul 
conservator este singurul în stare de a guverna țara.» 

Tar îndată ce trece la un cerc de junimişti, imediat 
îşi schimbă limbajul: «Aţi făcut mare greşeală că ați 

demisionat din minister, trebuia să staţi acolo că țara 
era mulțumită.» pe 

Pentru d. Panu şi democrați arată mare stimă şi 
consideraţie: «Partidul democrat este singurul care are 
viitor; în 10 ani de zile el are să fie stăpîn pe situaţie.» 

D... nu neglijează de a se duce chiar la d. 
Nădejde şi a- face complimente. Nu-l auzi niciodată 
vorbind rău de alţii, ci totdeauna bine de cei de faţă. 

Să înțelegem că la urmă a ajuns ca laudele 
exagerate ale lui D... să nu mai impresioneze pe 
nimeni. D... nu pierde prin aceasta stima nimănui, căci 
altminterea este om de treabă şi complimentele ce le 
adresează nu sînt atita linguşitorii, cît lucruri care 
pornesc din temperamentul său bun şi împăciuitor. 

VIII. 


I... este deputatul porumbel, ales, în timpul 
guvernului junimist, în fundul județului X... aproape 
cu unanimitate de glasuri, ceea ce dovedește două 
lucruri: 1) că I... este foarte popular printre săteni şi 2) 
că guvernul junimist are rădăcini adînci în păturile 
rurale. 

I.. mult timp nu a ştiut bine şi sigur judeţul care 
i-a ales, confundîndu-l cu altul la care d. Carp a fost ca 
să-l facă să se aleagă. Dar în sfirşit, după ce de multe 
ori a citit apelul nominal, astăzi I... este sigur, foarte 
sigur, că e deputatul colegiului al III-lea al judeţului 
X... 


De e a stăruit I... ca să se facă deputat? Mai întîi 
este chestia diurnei şi a foloaselor materiale pe care 
cineva le trage ca deputat guvernamental... favorit 
chiar. Al doilea, şi acest considerent a fost foarte 
putemic la I... cînd eşti deputat și tînăr de salon, poţi 
face o bună căsătorie. 

A se însura bine... citeşte a lua o zestre bună, 
iată idealului I... în politică!... Ce-i pasă lui I... de 
luptele partidelor, de idei, de programe... iese o bună 
însurătoare din deputăţie? Dacă da, atunci parlamenta- 
rismul este instituția cea mai prețioasă a statelor 
moderne!... Iată în ce chip serios porumbelul nostru 
pune chestia; iar d. Carp, porumboiul îl aprobă cu 

surîsul pe buze, zicîndu-i: «însoară-te [...; un tînăr care 
nu ia zestre, este de două ori gogoman, unul care se 
însoară cu zestre e numai odată, dacă e junimist!» 

Nu intră în cercul nostru de a ne ocupa cum L... 
ştie a întrebuința calitatea de deputat în societate, ne 
vom mărgini schița în parlament. 

Cea dintii privire pe care o aruncă I. intrînd în 
incinta Camerei este tribuna damelor. Cînd tribuna e 
plină sau bine garnisită, atunci I. este cel mai fericit. 
Cu ochiul scînteietor, cu buzele roşii, cu mersul 
legănat şi seducător el înaintează înspre băncile de 
lîngă tribună şi pe cînd în aparență el se face că 
vorbește cu vreun deputat, în realitate el nu e ocupat 
decît de tribuna damelor. Mai cu seamă democraţii sînt 
în acele zile în mare dragoste, căci de la acea bancă I. 
poate arunca chiar căutături asasine... 

Îndată ce I. cunoaşte pe vreo damă, se repede cu 
un aer grăbit pentru ai aduce omagiile sale și rămîne 
un sfert de oră acolo vorbind de toate, discutînd 
chestia de la ordinea zilei, făcînd confidenţe 
parlamentare și dîndu-și aere de importanţă. 

Pentru a şti dacă sînt dame în tribună, cineva nu 
are decît să se uite intrând la porumbelul nostru. După 
mers, după agitarea febrilă, după rîsul lui afectat, după 
mișcarea pierdută în care se află şi mai cu seamă după 
căutătura lui veşnic îndreptată la tribuna damelor, 
cineva află, fără să se uite, că tribuna este ocupată de 
sexul frumos. 

Singurele şedinţe frumoase sînt pentru I. acestea. 
El în asemenea zile nu se duce la bufet decît doar ca să 

comande băuturi răcoritoare pentru dame, nu părăseşte 
sala dezbaterilor şi nu pleacă decit la ridicarea şedinţei. 
Adese ori se suie la birou și se face că vorbeşte cu 
secretarii sau cu preşedintele, numai ca de la înălțimea 
biroului să poată privi mai bina şi să fie privit!... 

Cînd tribuna damelor este deşartă sau e ocupată 
de bătrîne, atunci I. nu are chef, umblă alene prin 
cameră, cască tare, nu vorbeşte decît cu un aer 
somnolent, și stă mai mult la bufet sau în sala paşilor 
pierduţi, lungit pe o canapea, după exemplul şefului 
său Carp. 

I. este nul în politică, el nu ia niciodată sau mai 
niciodată cuvântul. Instinctul de conservaţie îl face ca, 
mai cu seamă cînd sînt dame, să nu ia cuvîntul, căci 
ştie că ar pierde mult în afecțiunea lor. 

Cînd tribuna e plină şi se face vreo propunere ca 
deputații să treacă în secţii pentru a lucra, cel mai 
furios este I. care protestează cu glas tare şi face chiar 
scandal. 

Iar după ce deputații trec în secţii, I. încă mult 
timp mai stă de vorbă cu damele, afectînd un suveran 
dispreț pentru lucrările din secţii. 

Porumbelul astăzi este în opoziţie. 

IX. 


S. e deputat dintr-un guvernamental județ din 
Muntenia, ales ca junimist, măcar că în acel judeţ nu se 
auzise pînă atunci nici măcar de cuvintul junimist. S. 
ca om practic, a dat cuvîntului înțelesul său adevărat, 
adică de guvernamental, căci, îndată ce d. Th. Rosetti 
a căzut de la putere, el a devenit tot așa de înfocat 
sprijinitor al guvernului conservator cum fusese al 
celui junimist. 

S. are o specialitate, una singură dar bună: 
închiderea discuţiei. În Cameră el e pentru aceasta, 
nu se ocupă decît de aceasta, și credem că şi noaptea 
visează închiderea discuţiei. 

Cum vine, se duce drept la banca sa, care este 
prima lîngă cea ministerială, se aşează frumuşel şi 
aşteaptă... Ce aşteaptă? Aşteaptă ca să poată cere: 
închiderea discuţiei. 

Să nu creadă cineva că S. ascultă dezbaterile şi 
prin urmare cerînd închiderea discuţiei răspunde la o 
trebuinţă a minţii lui. Deloc. 

S. vorbeşte cu vecinul său, își face socotelile de ia 
moşie, scrie scrisori, răspunde la cele ce primeşte de la 
stăruitori, cască, şi deodată îi auzi strigînd cu un glas 
înăbuşit: închiderea discuţiei, închiderea discuţiei! 

Se înțelege că S. nu strigă “închiderea discuţiei” 
decît după ce vorbeşte un ministru sau un orator de-al 

guvernului şi cînd observă că un opozant are să ia 
cuvîntul. Cîteodată stă cu capul rezemat pe pupitru și 
doarme. În această stare somnolentă, S. nu observă că 
are a vorbi un ministru, deci strigă «închiderea 
discuţiei». Mai mulţi vecini îl țistuiesc și îl fac atent la 
cine are a vorbi. Atunci bietul S. se face roşu de rușine 
şi strigă tare: «pardon, pardon, nu am ştiut că are să 
vorbească d. ministru.» 

S. are furii teribile cînd oratorii opoziției vorbesc 
mult. Mai ales chestiile de regulament îl exasperează. 
Se ştie, în adevăr, că un deputat are dreptul oricînd a 


. vorbi în chestiile de regulament şi că discuția nu se 


poate închide decît după ce ea se epuizează. S. este 
deci în imposibilitate de a cere “închiderea discuţiei” 
cînd se vorbeşte în chestie de regulament. Furios, roşu- 
violet la fată, cu ochii injectaţi în sînge, el strigă 
necontenit, întrerupînd pe orator: «aceasta e o chestie 
de regulament? Aceasta nu e o chestie de regulament 
ci adevărat scandal.» 

Mina dreaptă a lui S. trebuie să aibă, cum se zice, 
scurtă la subţioară, căci necontenit, de la începutul 
şedinţei pînă la sfîrșit, el nu face decît să o ridice fie 
pentru închiderea discuţiei, fie pentru votarea pe 
articole a proiectelor de legi. 

Cînd președintele zice: «sînt 10 deputaţi care cer 
închiderea discuţiei?» primul care ridică mîna este S. 
El stă cu mîna bine ridicată două trei minute cînd votul 
este îndoielnic sau cînd se propune contra-probă. S. e 
furios pe deputații guvernamentali care nu ridică 
mîinile sau care nu cer ca dînsul închiderea discuţiei. 

El îi apostrofează şi îi disprețuiește. 

Deputatul în chestie este totdeauna pentru 
prelungirea şedinţelor zicînd: «ca să isprăvim odată». 
Ce înţelege prin aceasta, nu se ştie, de vreme ce un 
parlament nu poate niciodată isprăvi decit cu încetarea 
instituţiilor parlamentare. 

S. nu se mişcă de la locul său, nici chiar cînd se 
suspendă şedinţă. De multe ori la deschidere S. nu se 
poate opri de a nu striga: “închiderea discuţiei”, măcar 
că discuţia nu e încă nici chiar deschisă. 

S. simte o mare contrariere cînd aude pe 
președinte zicînd: “discuţia e deschisă”. El se învârte 
pe fotoliul său şi îşi arată în mod zgomotos displăcerea 
lui. Cu un cuvânt, după cum idrofobii au oroare de apă 
aşa şi S. de discuţie, la care el niciodată, dar niciodată, 
nu participă. 

X. 


O... este deputat ales sub junimişti, de altminterea 
putem să zicem că s-a ales singur, căci a dat cîteva mii 
de lei prefectului din localitate pentru aceasta, iar 
prefectul, om nevoiaş, l-a scos deputat. 

: O... are ceva particular în viața sa parlamentară, 
Vine foarte tîrziu la şedinţă şi se duce foarte devreme. 
Încă nu i s-a întîmplat lui O... ca să stea şedinţa 
întreagă, încă nu i s-a întîmplat ca să stea măcar două 
ore în şedinţă. 

O... este în bune relații cu secretarii şi cu 
funcționarii care țin apelul nominal. Îndată cum 
soseşte, pe la 2 1/2 ore, altă dată pe la 3, cînd registrul 
e deja închis, el se duce la secretarul de serviciu şi îl 
roagă ca să-l însemne ca prezent. Odată ce a scăpat de 
această grijă, el umblă prin incintă şi pe la bănci de îşi 
face micile sale trebușoare, pentru care vine la 
Cameră. 

SA Il vezi pe O... vorbind într-un ungher cu un 
ministru pe care îl roagă cu multă insistență, ministrul 
scoate în fine carnetul şi notează ceva... O... salută şi 
depărtindu-se prinde pe alt ministru cu care se repetă 
identic aceeaşi scenă. 

„După ministru vine rîndul deputaţilor influenți. 
O... ia deoparte pe cutare guvernamental cu vază și se 
întreține mult cu dînsul. Apoi începe a-şi vizita pe la 

bănci amicii. El regulează cu ei vreo porție de cărți pe 
seară, o plimbare la şosea, o petrecere sau un voiaj la 
Sinaia. El primeşte apoi în sala de așteptare pe cîțiva 
stăruitori cărora le-a dat întîlnire la Cameră. 
Îndeplineşte cîteva comisioane ce are pe lîngă 
deputați. 

0... nu stă un moment în loc, nu e niciodată atent 
la ce se vorbeşte în Cameră, nu ştie măcar cine 
vorbeşte, la vot se duce fără să ştie ce se votează şi 
înainte de a sui treptele tribunei el întreabă pe vreun 
guvernamental: «Apropos, ce se votează? Cum 
votăm?» 

îndată ce O... şi-a isprăvit afacerile dispare. În 
zadar îl cauţi pe la bufet, prin cu luare, etc. 

Ce devine O? O... se strecoară binişor pînă la 
vestiar şi luîndu-şi pălăria o pleacă la sănătoasa. Căci 
de ce să mai stea, odată ce şi-a isprăvit treburile? 

Nu am nevoie să spun că O. nu trece niciodată în 
secţii!... Deşi aparţine secției a 7-a, colegii săi încă nu 
l-au văzut! Pe apelul nominal din secţie el figurează 
veşnic absent! 

Citeodată, pentru a nu atrage atenția, O. nu 
pleacă pe ieşirea cea mare a deputaţilor. El se duce la 
sala de așteptare, vorbeşte cu vreun stăruitor şi apoi 
iese împreună pe acolo! 

Cînd şedinţa e foarte importantă şi guvernul are 
absolută nevoie de voturi, O. este omul cel mai 
nenorocit, căci este obligat ca să stea la Cameră mai 
mult decât ar vrea. De aceea O. în acele zile este de o 
umoare teribilă, nu-i place nimic, el, care e zîmbitor, 

tace şi se plînge de lungimea dezbaterilor. După ce stă 
o jumătate de oră peste timpul obişnuit, O. nu se mai 
poate  stăpîni şi ducîndu-se la vreun coleg 
guvernamental îi zice: «Mon cher, pe la ce oră crezi că 
are să stea votul?» 

Colegul îi răspunde: «probabil peste un ceas, cel 
mult un ceas jumătate.» 

N «Atunci e bine, zice O., pînă atunci eu mă reped 
în oraş căci am o afacere foarte urgentă şi mă reîntorc 
la vot.» 

În zadar colegul îl îndeamnă să rămînă pentru ca 
să nu piardă votul... imposibil, O. trebuie să se ducă, 
măcar pentru o jumătate de oră, altminterea ar fi 
nenorocit. 

O. se reîntoarce just ca să pună bila în urnă şi 


apoi pleacă imediat, mulțumit că a făcut două lucruri 
deodată. 

xI. 


P... deputat al colegiului al doilea dintr-un oraş 
mic, înțelege a fi numai deputatul localității sale şi a 
intereselor de clopotniță. De dimineaţă pînă în seară, 
de cum vine la Cameră pînă iese, el nu se ocupă de 
altceva. Chestiile politice, politica generală, interesele 
mari ale țării nu-l atrag, nici nu-l preocupă. 

El nu ştie decît una şi bună, că el e trimis de orașul 
cutare și că prin urmare de acel oraş trebuie să se ocupe. 
Pentru dînsul articolul din Constituţie că deputatul, 
oriunde e ales, reprezintă întreaga țară, nu există. 

P... înainte de a pleca la Cameră îşi consultă 
carnetul, își răsfoieşte hirtiile pentru ca să ştie ce 
stăruinți are de făcut în interesul localităţii lui. Din 
consultarea carnetului, din cititul scrisorilor şi din 
suplicele primite el constată că în acea zi are 
următoarele treburi de făcut la Cameră: 1) de stăruit ca 
să se voteze taxe noi comunale pentru oraşul său unde 
este şi consilier comunal; 2) de stăruit ca să iasă de la 
comisia de indigenat hârtiile a vreo patru, din care unul 
e evreu, altul grec, altul neamţ şi celălalt ungur; 3) de 
stăruit pe lîngă ministru pentru punerea în slujbă a 
patru agenți electorali; 4) de stăruit pentru facerea unei 
linii de drum de fier laterale în județul său; 5) de 
stăruit pentru ca ministerul să aprobe bugetul comunal 
şi judeţean, etc. etc. etc. 

P. cum ajunge la Cameră se duce mai întîi la 
secretarul comisiei de indigenat şi îl roagă să-i dea 
cutare dosar, de exemplu: dosarul grecului. Cu dosarul 
la subţioară el intră în incintă şi caută cu ochii pe 
membrii comisiei. Cum zăreşte pe vreunul dintre ei, P. 
se duce la acela, îi strînge mîna cu multă afabilitate şi 
apoi îi zice: «D-le Z. mă interesez de N. un grec foarte 
onorabil din localitate, raportul e gata, numai trebuie 
iscălit de trei membri, ești aşa de bun ca să-mi dai 
iscălitura d-tale?» Z. de complezenţă iscăleşte făcîndu- 
şi rezerve mintale. P. al nostru repetă scena încă cu doi 
membri din comisie, după care apoi se duce la birou şi 
roagă pe secretar ca să trimită raportul la tipar. 

Odată această treabă sfirşită, P. procede mai 
departe. În acest scop el stăruise deja cu cîteva zile în 
urmă ca biroul să pună la ordinea zilei proiectul pentru 
noile taxe comunale asupra orașului său natal. P. 
începe deci a face propagandă prin Cameră. El se duce 
la deputaţii cei mai colțoşi, acei care iau cuvîntul, şi 
fiecăruia în parte îi ține următorul discurs: «D-le X. am 
să te rog ceva... anume să nu ne necăjeşti astăzi cu 
proiectul de taxe comunale. Pot să te asigur că comuna 
noastră este foarte săracă și că nimeni nu e contra 
acestor taxe». 

Cînd proiectul se pune la vot, P... se aşează lîngă 
umă. El roagă pe deputați: să voteze pentru, le 
făgăduieşte că şi el le va vota lucruri privitoare la alte 
localități, şi face ce face ca proiectul să fie primit. 

P... foarte mulţumit, se duce la telegraf şi trimite 
mai multe telegrame, apoi intră în sală şi uitîndu-se la 

carnet se pune din nou pe lucru. Acum a venit rândul 
ca să stăruiască pentru punerea în slujbă a unui agent 
electoral harnic. El se apropie de ministrul respectiv şi 
începe pe departe să-l roage. Aici dificultățile sînt mai 
mari, dar şi stăruința lui P... este dublă, el 
întrebuințează toate mijloacele, pledează, imploră pînă 
cînd capătă făgăduinţa. «Atunci d-le ministru, îmi dai 
voie ca să viu mîine la minister?» Ministrul zice da, 
P... este încîntat, 

Astfel se sfirşeşte pentru P... ziua parlamentară, 
şi în toate zilele același lucru. 

XII. 


Z... e ales pentru prima oară deputat, deşi numără 
mai bine de 50 de roze. Toată viața lui a avut două 
ambiţii, una ca să vorbească ziarele de dînsul, a doua 
ca să fie trecut în Monitor în dezbaterile Camerei. 
Ziarele au vorbit de dînsul de cîteva ori înainte de a fi 
deputat, deşi nu credem că el să fi rămas mulțumit de 
felul cum a vorbit, cît despre Monitorul oficial, el este 
aproape feciorelnic de discursurile d-lui Z... Zicem 
aproape, căci se va vedea îndată cum. 

Marea nenorocire a lui Z... e că nu e orator 
pentru ca să facă să răsune incinta Camerei de 
izbucnirile pieptului lui! Şi lucru curios, el crede că 
numai un lucru îi lipseşte pentru a fi orator, talentul 
vorbei, el e convins că toate celelalte cerințe le 
îndeplineşte. 

- «Vezi, iubitule, zice Z... adesea către amicii lui, 
ce nenorocire pe capul meu; am idei, posed cunoştinţe, 
am logica strînsă, am chiar prezența de spirit... un 
singur lucru îmi lipsește, vorba... facilitatea de a mă 
exprima. Din această cauză sînt nevoit a mă mărgini 
numai la întreruperi.» 

Întreruperile sînt pasiunea lui Z... El întrerupe şi 
pe amici şi pe adversari, Pe amici îi întrerupe abundînd 
la sensul lor, furnizîndu-le argumente sau exemple, pe 
adversari se înțelege că îi întrerupe combătîndu-i. 

Dar ce întreruperi!... De cele mai multe. ori se 
potrivesc ca nuca în perete sau sînt pure banalităţi care 
nu fac nici cald nici rece oratorului. Totuşi Z... imediat 
după ce aruncă o întrerupere se scoală de la locul său, 
se duce la un amic şi îi zice satisfăcut: 

- “Bi, ce zici? aşa că l-am nenorocit cu 
întreruperea mea?” Amicul de politeţe îi afirmă că da. 

După aceea Z. evoluează astfel că se apropie de 
tribuna ziariştilor. El e prieten cu toţi reporterii, le 
plăteşte consumații şi chiar dineuri. 

Z. se apropie de tribuna acestora avînd aerul că 
caută pe cineva, făcîndu-se că se duce pentru altă 
treabă. Pe urmă rîzînd el zice cu glas tare: «Nu știu dacă 
ați observat întreruperea mea?» Reporterii îi răspund în 
mod evaziv...Atunci Z. adaugă: «păcat că nu se aude 
totul în Cameră din cauza zgomotului. Dacă însă voiți 
să o puneţi în darea de seamă, pot să vă repet ceea ce 
am zis. Iată ce am zis.» Şi le spune o banalitate. 

Nu s-a isprăvit. Z. se duce apoi la d. Andronescu, 
şeful stenografilor, şi amical îl întreabă dacă 
întreruperea lui figurează în procesul verbal. D. 
Andronescu, politicos cum e, îi cere lămuriri şi anume: 
cînd a întrerupt? Apropo de ce a întrerupt? 

Z. dă toate explicaţiile cerute şi scoțînd o mică 
hîrtiuță din buzunar, adaugă: «la caz cînd stenografii ar 
fi scăpat cuvintele mele, iată că ți le dau scrise. Ţiu să 
figureze la Monitor, nu pentru mine dar ca să fac să 
asude puţin d. X. (e vorba de oratorul întrerupt). Văd 
de pe acum figura ce are să facă cînd s-o vedea la 
Monitor.» 

Şi se depărtează rîzînd cu hohot. 

Peste cîteva zile cînd apar dezbaterile, Z. se 
repede la Monitor şi caută dacă întreruperea 
figurează. Oroare!... ea nu figurează! Întreruperea a 
dispărut. 

Z... e furios, el se duce din nou la d. Andronescu 
şi îi cere explicaţii, acesta dezolat îi spune că probabil 
că X. cînd a corectat discursul său a şters întreruperea. 

- «Desigur că aşa este, strigă Z... Se înțelege că 
lui X. nu-i convenea apostrofa mea și a şters-o. 
Deplîng din suflet aceste procedeuri meschine.» 

Și apoi se duce la un grup de deputaţi, cărora le 
povestește pe larg incidentul... 

Din fericire, reporterii, mai complezenţi, îi 
pusese deja de cîteva zile întreruperea în ziare. 

XIII. 


M. este deputatul unui colegiu din Muntenia. 
De profesie este inginer şi încă inginerul județului. 
Pe cît se pare este compatibilitate între mandatul de 
deputat şi funcția de inginer, fie al Statului fie al 
judeţului. 

M. s-a însărcinat, ajuns în Cameră, să facă să se 
schimbe legea în această privinţă, dovedind cea mai 
mare slugărnicie față cu cele trei guverne care s-au 
succedat, dacă numărăm că al treilea guvem pe cel 
junimisto-conservator! 

M. om de calcul... de vreme ce e inginer, şi-a 
făcut de mult calculul său. El şi-a zis următoarele cu o 
lună înainte de ultimele alegeri generale: «Eu sînt 
inginer de clasa II-a de un număr bunişor de ani...şi 
nu văd ca să am șansă de a fi înaintat. Oare dacă m-aş 
face deputat? În acest caz desigur că voi căpăta 
avansarea după care suspin». 

Zis şi făcut. În adevăr, M. se pune pe lucru, roagă 
în dreapta, se închină în stînga şi izbuteşte a fi ales 
deputat!... 

Cum vine la Cameră se şi pune pe lucru pentru a 
căpăta avansarea. De la cea întîi zi el se destăinuiește 
unui junimist spunîndu-i că dacă d. Alex. Marghi- 
loman l-ar face inginer de clasa II-a, apoi el ar fi cel 
mai devotat guvernului junimist. I se promite aceasta. 

Şi iată pe inginerul nostru M. devenit junimist pur, mai 
pur decît d. Stroici sau decît d. C. Miclescu. 

M. este o natură persistentă. Nu e un vot 
important, nu e o moțiune de votat fără ca înainte de a 
vota pentru guvern să nu se ducă la d. Marghiloman şi 
să-i amintească promisiunea. 

În timpurile din urmă ale guvernului junimist, 
cînd situația era tulbure, M. începe a îndesa cu 
stăruințele, ba chiar la un vot oarecare se face că e 
supărat pe guvem. Văzînd aceasta d. Marghiloman, 
ministrul de lucrări publice, este nevoit să se execute. 
Numirea d-lui M.... de inginer de clasa Il-a iese în 
Monitor, just cînd cabinetul junimist demisionează, 

A doua zi M». este cu totul o altă persoană. Cel 
care înjura mai tare pe junimişti, este M..., cel care se 
duce de a închina d-lui L. Catargiu este tot el, M... 
inginer acum de clasa II-a. 

Un junimist indignat de astfel de purtare şi de 
atîta nerecunoştință apostrofează pe d. M... zicîndu-i: 

- «În tot cazul nu d-ta ai dreptul ca să ne înjuri, 
d-ta care ai fost partizanul nostru cît am fost la putere 
şi care ai căpătat avansare de la noi.» 

- «Aşa este, m-aţi avansat, răspunde cu cinism 
M... Dar cât timp m-aţi purtat cu vorba pînă m-ai 
avansat? Tărăgănarea care mi-aţi infligeat-o pînă la 
numire nu o voi uita niciodată.» 

O mare ilaritate a izbucnit la aceste cuvinte, M... 
a uitat avansarea, nu poate însă uita tărăgănarea. 

M... nici nu se ocupă de cele ce se petrec în 
Cameră; dacă l-ai întreba ce votează, mai niciodată nu 

ştie ce. El este dus la vot de un caporal conservator 
după cum înainte era dus de un porumbel junimist. 

În ultimele zile ale sesiunii, noi apetituri se 
dezvoltase în M... El umbla după un număr de 
întreprinderi de căpătat de la stat, pînă în momentele 
cînd scriem acestea, desigur că le-a şi căpătat!... 

XIV. 


D... este deputatul unui colegiu al doilea dintr-un 
oraș de a treia ordine. De profesie este negustor, şi 
anume băcan. Valurile politice l-au ridicat pînă la 
demnitatea de deputat. 

Aţi observat că bancherii, băcanii, crîşmarii se 
aleg deputaţi numai pe lista guvernului şi de guvern? 
Faptul este cu toate acestea aşa şi îşi are explicaţia lui. 

Iat-o: 

Administraţiile locale făcînd presiune mare în 
alegeri asupra comercianților, crîşmarilor etc. 
întîmpină oarecare rezistență. Pentru a învinge acea 
rezistență, a linguşi amorul propriu şi a face situaţia 
mai ușoară a celor ce votează cu guvernul, prefecţii 
pun pe lista candidaţilor şi cîte un negustor. 

Această manoperă scapă pe toată lumea din 
încurcătură. Comercianții votează cu guvernul, însă au 
ca pretext că votează pentru unul de ai lor; iar 
administrația se laudă că ea pune pe listă pe 
reprezentanții tuturor nevoilor, că pune şi din negustori, 
din oameni care muncesc, şi nu numai politicieni... 

Iată cum în Cameră sînt 4 băcani, 3 bancheraşi și 
un crîşmar, cunoscutul Niţă Stănescu poreclit şi Jean 
de la Obor! 

D... se cunoaşte de la o poștă că e băcan, cu 
mersul mărunt, cu faţa rubicondă, cu părul pieptănat 

cum se piaptănă băieţii de băcănie. Duminicile, el se 
strecoară cu timiditate printre deputaţi şi se aşează la 
locul său după cum s-ar așeza la tejghea! 

D. nu iese, să ferească d-zeu, din cuvîntul 
guvernului, al cîrmuirii! Căci se poate ca un negustor 
să se pună rău cu cîrmuirea? Ce devine el pe urmă? 

Dar ca toţi negustorii D... este foarte şiret. Ca om 
de bun simț ce este, el vede bine toate păcatele 
guvernului, voturile pe care le dă îi stau toată noaptea 
în gât, dar le dă fiindcă nu are ce face. Cînd însă este 
un vot principal, precum a fost acela al fortificațiilor 
sau altul de această natură, unde banii țării se duc în 
risipă, D... ca negustor ce este, ştie a aprecia valoarea 
banilor şi nu e deloc dispus ca să lipsească numele lui 
de un astfel de vot. Lui D... i se pare că un vot pentru 
banii risipiţi îi compromite situația lui de negustor, îl 
recomandă ca pe un cheltuitor, ca pe un risipitor. 

De aceea cînd se prezintă astfel de voturi, D..., cu 
o zi înainte, fără să spună nimănui, îşi ia giamantanul 
frumuşel și pleacă la gară şi de acolo acasă. 

A doua zi... la vot, inspectorii din Cameră constată 
lipsa lui D... Imediat i se dau telegrame peste telegrame. 
Dar, o nenorocire!... Pe drum D... a răcit, a căpătat chiar 
o bronşită destul de rea şi este deci nevoit să stea în casă 
cîteva zile. Ba prefectul local care s-a dus în persoană la 
D... ba găsit chiar în pat, înconjurat de o farmacie 
întreagă de doctori şi gemînd de ți se rupea inima. 

D... astfel a scăpat din vreo două încurcături 
mari. Dar ştiţi proverbul că «ulciorul nu merge de 
multe ori la apă fără să nu se strice!» 

Îndată ce sergenții guvernului au observat această 
manoperă, apoi cînd este vreun vot principal, cu cîte 
două zile sau trei sau chiar patru îl pun pe D... sub 
priveghere. El nu poate face un pas afară din hotel, 
fără să nu fie observat. 

Dar D... este încăpăținat. Văzînd că nu poate 
scăpa cu cîteva zile înainte, el pleacă cu cîteva 
săptămîni, sau nu vine deloc la Cameră. Cu mare 
greutate prefectul local îl poate expedia, aşa că acela 
jură că altă dată nu va mai alege negustor deputat! Dar 
şi D... se jură că nu-l va mai prinde nimeni pe la 
Cameră, dacă va scăpa din focul acesta! 

XV. 


Z... este foarte bogat, unii zic că e de mai multe 
ori milionar. Faptul că e foarte bogat nu e străin de 
demnitatea de deputat cu care este investit. În orăşelele 
mici unui om bogat nu i se întreabă părerile, el este 
desemnat prin averea lui la deputăţie chiar cînd e tînăr. 
Bogăția impune, este cheia cu care se deschid toate 
uşile. Relativ la Z... cel mult prefectul local i-a făcut o 
vizită şi l-a întrebat, în mod discret, dacă odată ales 
deputat nu va fi contra guvernului pe atunci junimist. 
Z... a făcut declarații categorice în sensul cel bun... pe 
urmă a mai scos cîteva mii de lei pe care le-a dat 
prefectului pentru ca acesta să aibă ce cheltui cu 
alegerile. «Căci de..., a adăugat prefectul, astăzi 
miniştrii nu mai trimit un ban după alegeri, după cum 
aveau obiceiul roşii la 1868.» 

Z... este un tînăr de bune maniere, crescut la 
Paris, poate chiar şi licențiat în drept. Are tot ce 
trebuie ca să reprezinte cam 100 de alegători dintr-un 
colţişor pierdut de țară. 

Pentru Z... demnitatea de deputat este pur 
onorifică, nici nu se gîndeşte de a trage vreun profit 
politic din ea..., căci nici nu-şi bate capul de politică. 
Cînd i s-au deschis uşile Camerei i-au făcut aceeași 
impresie care o simte un tînăr de lume ce primește o 
invitaţie de la o familie al cărei salon este reputat şi în 

vogă. După cum e de bun ton şi pozează pe un tînăr 
faptul că poate zice: «aseară am petrecut la d-na X...», 
tot așa este de foarte bune maniere de a spune cu 
neglijență şi cu un aer plictisit: «ieri nu a fost nimic în 
Cameră, a trebuit să ies mai devreme.» 

Z... ca orice tînăr milionar care se respectă, este 
sportman. Acest avînt l-a dat frații Marghiloman. Deci 
Z... are cai care îl costă scump, are jochei, îngrijeşte de 
grajdurile sale cu mai multă solicitudine decît de 
politică şi are chiar succes la curse, ceea ce dovedeşte 
că Z... ştie a face lucrurile bine şi că nu cheltuie banii 
în zadar, fără să aibă măcar succese hipice. 

În Cameră Z... este foarte rezervat, chiar distrat... 
Cu amicii săi însă vorbește despre curse, despre cai, 
face pronosticuri, îşi dă ideea sa asupra deosebitelor 
grajduri cu reputaţie şi întreține cu plăcere pe cască- 
gură care se apropie de grup, cu anecdote asupra 
jocheilor lui englezi şi francezi. 

De altminterea Z... este foarte corect în politică. 
Intrat în Cameră ca partizan al junimiştilor, după 
căderea acestora el a rămas fidel angajamentului. El 
este înscris la clubul constituţionalilor şi e partizan al 
d-lui Carp. 

Pentru Z... care nu se interesează de politică, care 
duce mare tren, care e sportman, grupul constituțional 
este poate cel mai potrivit. Căci pe lîngă că acolo 
întîlneşte pe frații Marghiloman, apoi se află în 
societate bună, printre oamenii cu avere şi bine văzuţi 
la palat. Şi apoi ce ar căuta printre democrați? Destul 
că a fost radical şi chiar socialist cînd era student la 

Paris. Pe urmă conservatorii nu sînt prea învechiți, 
acolo la ei poate căpăta într-o bună dimineață epitetul 
displăcut ciocoiu. Colectiviştii sînt prea compromişi... 
Deci cel mai bun partid pentru Z... nu poate fi decît 
acela în care este. 

Z... nu vine la Cameră decît cînd multiplele lui 
ocupaţii îi permit. 

XVI. 


G. este deputatul pentru care secretul votului este 
cel mai mare principiu. Bineînţeles secretul votului 
său, şi nu al votului alegătorilor săi, ale căror buzunare 
le inspectează la alegeri cu cea mai mare 
scrupulozitate. 

- «Toată viața mea am avut de principiu, zice el, 
de a nu arăta nici a spune cum votez. Din această 
cauză toți mă bănuiesc, dar nimenea nu e sigur, prin 
urmare nu-mi fac dușmani neîmpăcaţi.» 

La Cameră sînt un adevărat mister voturile lui 
G... Desigur că acasă la el are două urne, şi se exercită 
cum să voteze, căci rămîne cineva înmărmurit de 
abilitatea de prestidigitator cu care G. pune bilele în 
urne fără ca să se vadă ceva, fără ca să se audă cel mai 
mic sunet. Mina sa are o mişcare automată de 
închidere şi deschidere care nu lasă ochiului celui mai 
exercitat cea mai mică întrevedere. 

Am zis că nu se aude deloc în urne sunetul 
bilelor lui G. În adevăr, dacă s-ar auzi distinct ai putea 
să bănuiești cam cum a votat, şi iată de ce: Cele două 
bile cu care se votează nu sînt fabricate din acelaşi 
material, pe cînd bila neagră este de os, cea albă e de 
lemn, aşa că densitatea deosebită a lemnului şi a osului 
dau sunete diferite în urna albă şi neagră care sînt 
identice. 

Mulţi deputaţi, între care şi d. Iacob Negruzzi, 
stau lîngă urne şi ascultă cu atenție vuietul ce fac 
căzînd bilele înăuntru. După acel vuiet mai cristalin 
sau mai opac, aceştia pot cu mare probabilitate să 
spună cum un deputat votează. 

Ei bine, G... ştie a reduce la neputinţă toate acele 
delicate investigări. Cum am spus, e! are o aruncătură 
de mînă aşa că bila lunecă, ca să zicem aşa, pe pereţii 
urnei făcînd un zgomot imperceptibil. 

Încă ceva. Niciodată G. nu îţi va vota printre cei 
dintii, căci în acest caz fundul este încă deşert şi poate 
da o sonoritate oarecare. El vine tocmai printre cei din 
urmă, cînd fundul urnei este deja plin cu bile, pe care 
bila sa căzînd lovitura este amorţită. 

G... nu votează decît cu bile. Niciodată nu-l vei 
vedea votînd, chiar pentru lucruri neînsemnate, prin 
ridicare de mînă. Niciodată nu votează la închiderea 
discuţiei sau la alte chestii decît cînd votul se pune cu 
bile. 

De ce credinţă politică este G.? Nimeni nu ştie. 
Localitatea B. de unde este îl votează pentru 
onorabilitatea şi averea sa, precum şi pentru 
îndatoririle ce face concetățenilor săi fără să-l mai 
silească a face o profesie de credință. Dacă ar trebui să 
ne luăm după trecutul său recent ar trebui să-l 
numărăm printre colectivişti. 

Dar în Cameră colectiviştii nu sînt deloc 
mulțumiți de el şi chiar îl bănuiesc că în multe chestii 
G. votează cu junimiștii şi acum cu conservatorii de 
cînd aceştia sînt la putere. 

În discuţiile particulare G. iarăşi este de o 
discreție rară. Niciodată nu poţi înțelege din gura lui ce 
gîndeşte într-o chestie, Deşi vorbeşte mult, totuşi are 
un talent aşa de fin de a fi de părerea tuturor fără a 
angaja pe a sa, încît la urmă nu eşti mai lămurit decit la 
început. 

G. m ia, se înțelege, niciodată cuvîntul. 

XVII. 


R... este deputatul colegiului al doilea dintr-un 
mic oraş din Muntenia. Gros, gras, cu fața aprinsă, cu 
nasul roşu şi cu mîinile scurte, pentru a nu zice al 
mitocanului, pe care cîteva afaceri bune l-au îmbogăţit. 

R... are o slăbiciune, aceea de a-ţi spune cum cu 
30 de ani în urmă era sărac de tot, şi cum din băiat de 
prăvălie a ajuns, încetul cu încetul, să posede o avere 
bunicică. 

- «Vezi, d-le, zice R..., oricărui deputat, chiar 
dacă nu-l cunoaşte, economia este totul. Cînd ai doi lei 
în pungă, cheltuieşte numai unul, pe celălalt pune-l 
deoparte, trece-l în celălalt buzunar. Aşa am făcut eu şi 
mi-a prins bine.» 

R... în puterea principiilor sale, este de o 
zgîrcenie nemaiauzită cînd e vorba de bugetul Statului. 
Dacă ar fi pe voia lui el ar reduce pe jumătate bugetul. 
Orice cheltuială care nu i se pare lui că poate produce, 
îl exasperează... şi îl face de a vocifera prin Cameră. 

Din această pricină, el a votat contra fortifica- 
ţiilor, pe care le consideră ca parale pierdute, a votat 
contra bugetului, a votat contra tuturor cheltuielilor. 

- «Alegătorii nu m-au trimes aici ta să dezleg 
punga ării şi ca să o leg,» zice el. 

Dar ceea ce este şi mai caracteristic, e că R... are 
oroare de credite, de proiecte de legi financiare care - 

deschi pe contul deosebitelor ministere credite pentru 
deosebite nevoi sau servicii. 

Îndată ce raportul se suie la tribună și începe a 
citi, R... se apropie de un coleg şi îl întreabă: 

- «Mă rog d-le, ce se citeşte?» 

- «Este un credit de 10,000 lei pentru ministerul 
de finanţe.» 

- «Un credit? Iar un credit? Veşnic credite? urlă 
R... Nu, nu votez... să-mi țintuiți în frunte creditul pe 
care îl voi vota eu.» 

Şi în adevăr, R... e contra tuturor creditelor, unul 
nu a votat de cînd e deputat, el nu votează nici creditul 
pentru diurna deputaților. El nu discută dacă creditul 
este necesar sau nu, dacă este cu putinţă de a refuza. 
Nici nu vrea să aibă explicații. Îndată ce e un credit s-a 
sfîrşit. 

Această încăpăţînare vine la R... din lipsa de a-şi 
da seama de ceea ce este un credit, din îngustimea de 
vedere a negustorului, care se supără cînd aude că 
trebuie să dea parale. 

De multe ori sînt credite pentru restituirea unei 
amenzi sau taxe rău percepute. În realitate Statul nu dă 
nimic din punga lui, ci numai restituie ceea ce a luat pe 
nedrept. Totuși R... nu vrea să audă şi pentru a nu se 
convinge, el fuge astupîndu-şi urechile. 

În zadar vin miniștrii şi îl roagă, în zadar i se 
arată hotăririle judecătoreşti investite cu formule 
executorie. R... nu iese din încăpăținarea lui. El se 
mulțumește de a zice: «plătească cine e vinovat, eu nu 
dau banii țării.» 

R... de altminterea este guvernamental. Îndată ce 
nu e la mijloc o chestie de bani el votează fără a 
discuta. Este în stare să voteze tăierea capului a 100 de 
oameni decît liberarea unui ban din visterie. 

Opoziția ştiindu-i această manie, este sigură că îl 
are pe R... ori de câte ori ea ridică o chestie bănească. 
În adevăr, R... subsemnează toate amendamentele, 
chiar cele mai ostile guvernului, îndată ce i se explică 
că se poate face o economie, fie măcar de o centimă. 

Această manie, care în definitiv nu strică 
nimănui, face de multe ori deliciile Camerei, mai ales 
cînd într-o zi R... fu astfel de mistificat încât vota, fără 
să ştie, un credit!... Să fi văzut figura ce o făcea pe 
urmă şi furia lui în contra mistificaţiilor... 

XVIII. 


În genere, deputații sînt ai unui partid sau a unui 
om de care ascultă un partid întreg. 

Sînt însă deputați nu ai unui partid nici ai unui 
guvern ci ai unui om, ai unui alt deputat influent în 
localitate și bogat. 

Acesta este cazul lui B... deputat al colegiului al 
II-lea dintr-un mic orășel din fundul țării. 

f B... nu are principii. B... nu înțelege chiar ce sînt 
principiile, el ştie una şi bună, el ascultă de C... 
deputat tot din acel colț de țară, ales în colegiul I. 

Unde C... merge, merge şi B... Dacă C..., este în 
opoziție şi B... face opoziţie, cînd trece unul la guvern 
imediat şi celălalt îl urmează. Aşa C... fiindcă făcea 
guvernului junimist opoziție, umbra lui era opozant 
teribil; astăzi cînd C... e guvernamental, aghiotantul 
jură în numele d-lui Catargiu. 

De altminterea C... este de o delicateţe rară... 
Lasă lui B... libera gîndire, el poate susține orice fel de 
idei, poate să aibă tot felul de legături politice, poate 
chiar să se înscrie la orice club. Un lucru cere C... de la 
B... să voteze cum votează el, încolo libertate 
absolută. E 

i B... uzează de asemenea libertate, el e guraliv, 
discută tare, critică actele guvernului, se arată că e 
independent, face observaţiile sale tare, amenință pe 

miniştri că le va arăta el..., cu un cuvînt face act de 
deputat nu numai independent dar chiar opozant... 

La vot... însă... la vot el pleacă capul în jos, îşi 
înăbuşe glasul, pune o surdină tuturor sentimentelor 
sale şi... votează cum votează C..., adică cu guvernul. 

Îndată ce coboară de la urnă, B... redevine omul 
liber şi independent!... El continuă discuţia începută şi 
întreruptă momentan prin vot şi dă dovezile cele mai 
mari de o teribilă independenţă... în vorbe. 

Ba mai mult. Lui B... nu-i place societatea 
guvernamentalilor, a servililor... Abia întinde acelora 
mîna. B... se complace în societatea deputaţilor 
intransigenți, a celor care combat toate guvernele și 
care dau mai multe probe de cerbicie civică. 

De aceea B... este prieten cu radicalii, cărora le 
aprobă mai toate ideile, şi are mare admirație pentru d. 
N. Ionescu care este în opoziție constantă. La teatru, la 
plimbare, la bufet, prin culoare îl vezi cu astfel de 
bărbaţi în sensul cărora abondează la fiecare pas. 

Cînd însă ușierii strigă sacramentala frază: 
«D-lor deputaţi, poftiți la vot...» B... al nostru se cam 
îngălbeneşte, se retrage și după ce caută cu ochii prin 
incintă pe C... se aşează în dosul acestuia şi se duc 
amândoi la vot. 

Aceasta este viața parlamentară a lui B... 

